- Juan
- <
- 19
- >

19
1 Imatiagtai Pilato Jisusan suntag aidaun asutiatajum tusa inajui. 2 Dutikamtai suntag aidaushkam jagkin chapikmajag atsejutain najanawag atsemitkakag, jaanch yamakaitkaun anugjag, 3 chichajuinak:
—¡Juuwai judío aidaun Apujig, emematmi! —awajuidau.
Tuinakug yapinum awatuidau.
4 Dutikainai Pilatushkam ataktú jiintuki:
—Wika ju aents bakumamainjinak makichkish dekajuachjai, tau.
5 Tusa Jisusan jagki atsejutai najana atsemitkakbaun, nuigtushkam jaanch yamakaitkau anugjamunak imatiksag jiikiuwai, dutika Pilato chichaak:
—¡Juwi itanjai diistajum! —tiuwai.
6 Nunik jiinkimtai wainkag, sacerdote apuji aidau, achijatin aidaujai ijunag senchi untsumkag:
—¡Achigtá! ¡Achigtá! —awajuidau.
Imatiagtai Pilato ditan chichajak:
—Imatjakjumek atum jukijum achigtajum. Wika ni pegkegchau takasbaujin mantamnamainjinak dekajuachjai, —tiuwai.
7 Tutaishkam apu aidauk:
—Jutii chicham umiktin agagbauwa nu umiaku maumainaitji, wagki nigka, Apajuí Uchijiyaitjai tumamu asamtai, —wajaidau.
Pilato Jisusan ataktú iniasbau
8 Nuna imatiagtai Pilatushkam nuní senchi ishamkagtukui. 9 Nunik jega niina pujusá inamtaijin ataktú wayaa Jisusan iniak:
—¿Amesh tuwiyampaitpa? —tau.
Tamashkam Jisusak aikchau. 10 Ayaacham Pilato chichaak:
—¿Wagka minash aigtsume? ¿Dekatsmek wiitagjama achigtajum takunush, akupkatajum tusanush tumainaitag duka? —tiuwai.
11 Tusa tama Jisus ayaak:
—Mina Apag dutikata tujamchakuig, makichkish minak dutijumaitsume. Tujash mina aminí itajiaja nu ainawai dekas amina nagkaetamsag tunamaina duka, —tiuwai.
12 Nuna tutai Pilato Jisusan, utusanuk jiikiag tusa kakantu, nunitaishkam judío aidauk senchi untsumkag:
—Ame aanú akupeakmek Roma apujiya nuna kumpajig achattame. Aanka Jisusak nigki apuitjai tumamá wekaenuwe, nunin asa Roma apujiya nunak shiwajiyai, —awajuidau.
Jisus sujukbau
13 Nunú tuinamun Pilato antuk, Jisus agaa jiiktajum tusa idayak, chicham dekaku ekeemtaijin ekeemsauwai hebreo chichamnum Gabata tutainum. “Gabata” tawa nunak “kaya ukatkamu” taku tawai. 14 Pascuatin yuwatnun uminainak batsatai, etsashkam tutupit wajasú asamtai, Pilato judío aidaun chichajak:
—¡Pai, juwi atumí Apugminak itantajime! —tau.
15 Tama senchi untsumkag:
—¡Mantamnati! ¡Mantamnati! ¡Achigtá! —wajagtai, Pilato chichajak:
—¿Atumí Apugminash wagkanuk achigtaja? —tiuwai.
Nu tamashkam sacerdote apuji aiinak:
—¡Aanka iina apujinchui, iina apujig Roma puja duke! —tuidau.
16 Tiagtai Pilatushkam:
—Achigtajum, —tusag ditai sujua idaisauwai, dutikamtai dita Jisusan jukiajui.
Jisus achigbau
(Mt. 27.32-50; Mr. 15.21-37; Lc. 23.26-49)
17 Dutikam Jisus ni achinjatnunak numi yapajiamun yanakí jiinkiu, nain “buuk sakajua nuninai” tutainum jegatatus. (Duka hebreo chichamnumag Gólgota tawai.) 18 Nui ejentag achijag, nuigtushkam jimag magkagtinun achijag, Jisusan ejapeawag awajawajui. 19 Dutikawagmatai Pilato Jisusa chaiken taapnanum: “Jisus Nazaretnumia, judío aidau apuji”, tusa agag adujtukui. 20 Duka hebreo chichamai, griego chichamaish, latín chichamaishkam agagbau aajakuí. Dutikamun Jisusak yaakat tikiju achigbau asamtai, kuashat judío aidau nui nagkaemaidauk nu agagbaun aujuidau. 21 Nu dutikamu asamtai, sacerdote apuji aidau, tikich apu aidaujai Pilatun jegantag aujuinak:
—‘Judío aidaun Apujiyai’ tusam agajum auk aikatsuk, juka ‘judío Apujiyaitjai tumamá wekaenuwe nuuwai’, tusam agagta —tiajui.
22 Nunú tuidaun Pilato chichajak:
—Wi agagmag duka nunisag atatui, —tiuwai.
23 Suntag aidau Jisusan achijag, jaanchjin jujukiag ipaksumta imajin ichiajag makí makichik tinamdaekajui. Nuna dutikawag tikich dekas nugkutaiji ayatak yakiin nagkamsa apajá nugkaan ashimkamu asamtai, 24 suntag aidau ditá ditak pempeentunikiag chichainak:
—Dekas juka ichiagchagmi, yana kayajig jiinkit nunú dekas jukiti, —tiajui.
Nuní uminkauwai, duwik agagbau chichaak: “Mina jaanchjun, yana kayajig jiinkit nu jukitnai”, timawa duka.
25 Jisusa dukují, niina kaijai, tikich María Cleofasa nuwe, nuigtú María Magdalanmaya aatus Jisus achigbaunum anijus ijunaidau. 26 Nuniagtatman Jisus dukujin wainak, ni jintintaiji dekas niina aneetaijiya nunashkam wainak chichajak:
—Dukuwah, yamaik anuwai amina uchigmik, —tau.
27 Tusa idayak, duwi ni aneetaiji wajattaman:
—Anuwai amina dukuk, —tiuwai.
Nunú tima niina dekas aneetaijig Jisusa dukujinak juki jegá emauwai.
Jisus jakamu
(Mt. 27.45-56; Mr. 15.33-41; Lc. 23.44-49)
28 Nuna ti Jisus ashí ni dutikmainjinak umikú asa, duwik agagbau uminkati tus:
—Kitamajai, —tiuwai.
29 Tutai buitsnum vino chujuau aimkam pujaunum esponja ajugká juki, numi hisopo kanawen ayai takuji aapawajui. 30 Dutikam Jisuschakam vino chujuaunak uwag chichaak:
—¡Yamaik ashí umikjai! —tusa tsuntsumá jakauwai.
Jisus bijagnum nagkí ijumu
31 Junak Pascua jegatsaig nuniku asamtai, apu judío aidau, aents achigbau aidauk achinjamutkek achagti, tusag dakitin asag, nunú tsawan ayamtaiya duka dekas puyatjusa diitai asamtai, Pilatun jegajiag chichajuinak: Suntag ishitkata aents achijam detaina nuna kagkajin kupijag, ashí kuwajag yajuaktinme, tiajui. 32 Tima niishkam suntagnak imatiksag ishitkauwai, dutikam suntagshakam dekatkau aents Jisusjai ayaumas achijam deta nuna kagkajiná kupigkajui, tikichnashkam dutiksag kupigkajui. 33 Nuna dutikawag Jisusan jegantun diikmag, jaka nematai, kupigtsuk idaisajui.
34 Dutikawaju ainaig makichik suntag nagkí Jisusan bijagnum iju ichigkuí. Dutikam numpa yumijai saekiuwai. 35 Wika nunak dekas wainkau asan etsegjai, wainkachbaugnak etsegtsujai. Wi wainai dutikawaju asagmatai, atumshakam shiig dekaatajum, nunikjum dekaskeap nunikuita timinjum tusan ujajime. 36 Nuna ukunchin kupigkachajua nunak, Apajuí etsegtin agagbaunum: “Makichik ukunchinakesh kupigkachagtinai”, tibauwa nunú uminkauwai. 37 Tikich Apajuí etsegtin agagbauwa nuwishkam: “Ijumu wainkagtinaitjume”, tawai.
Jisus ukusbau
(Mt. 27.57-61; Mr. 15.42-47; Lc. 23.50-56)
38 Nuna dutikawagmatai, José yaakat Arimateanmaya, niishkam Jisusa jintintaiji asa, judío aidaun ishamau asa wakenmataik Pilatun jegají: Jisusa iyashin wi jukin ukustajai, tusa segauwai. Tama Pilatushkam: Jukita, tima José wejí Jisusa iyashin jukiuwai. 39 Nuna dutika ai, Nicodemo Jisusan kashi ausatatus jegajiuwa dushakam, treinta kilos kugkuin mirra, áloe tutaijai pachimjamun takus tauwai. 40 Nunikmatai Joseshkam nujai atuegak Jisusa iyashin jukiag, jaanch pegkeja jukiag kugkuin itanbauwai ukatuk pempeajag, judío wajuk ukumau ainawa dutiksag ukusajui. 41 Jisus achigbaunum ayaumas numi ajakbau aunum, aents ukustin waa taimu yamagmauch makichik aentskesh ukuschamunum, 42 judío aidau ayamtaiji tsawan ashí jegau asamtai, Jisusa iyashinak jukiag ukusajui nu imá tikiju asamtai.

- Juan
- <
- 19
- >

© 2008 WBT