- Lucas
- <
- 17
- >

17
Tikichin pegkegchau emaidaun pachis Jisus tibau
(Mt. 18.6-7, 21, 22; Mr. 9.42)
1 Nuna ashimak Jisus ni jintintaiji aidaun chichajak: “Aentsuk tudau takatnak kakajus uwemtumaitsui, tujash aents tikichin tudaun takamtikaina nuna wait anentajai. 2 Ju uchi piipichia jumamtin mina yamá nemagtuidaun makichik aentskesh pegkegchaun takamtikaidauk, dekas kaya muun dekeetai aina iman jukí kuntugnum jigká detuais, nayants ajugká ajapmain ainatai. 3 ¡Kuitamamkatajum atumek!
“Amina yatsum pegkegchaun takagtamkuish, ankaipa tusam senchi titá, tama tsagkugtugta takuig tsagkujata. 4 Tuja makichik tsawantinig sieteya imagnia pegkegchaun takagtamas, sieteya imania tsagkugtugta tusa segapakuish tsagkujata”, tiuwai.
Apajuiyai kajintsá anentaibaunum dutikmainai tibau
(Mt. 21.21)
5 Jisus tutai jintintaiji aidau:
—Apujuh, Apajuiyai kajintsá anentaimta nu aan senchi sukagtusta, —tuidau.
6 Tiagtai Jisus ayaak:
—Atum Apajuiyai kajintsá anentaimaujum mostaza jigkayiya nuninchikesh ajutjamainakuig, numi sicómoro waja jujú chichagkujum: ‘Teganim nayantsanum wajaata’, tamak nunisag uminmainai, —tiuwai.
Inak aidauk apujin umignai tibau
7 “¿Atum aidautigmesh inakjum nugkan pukug tsayaak wekaetau, nuniachkush bakagmin kuitamak pujau wakitki jegá taamtaish, wayam: ‘Juwi tantá ekeemsam yujumak yuwata’, tumainkaitjum? 8 Duka tutsuk: ‘Agkú yujumak yuwatin inagtugkata, nunikam yapagmamam sujustá, wi shiig yuwan, umutnash uwajan uminkamtai, amesh duwi yuwata’, tumainaitjume. 9 Inakem ame tibaunak imatiksag umigtamkamtai yuwagmesh: See ame umikbaun yuwag duwi, tusagmesh ¿tukamujum? Dekas tajime: Duka tuke tuchau ainagme. 10 Numamtuk ainagme atumshakam, Apajuí takatan amasbauwa imá duke umikjum idaikugmek: ‘Jutii inak aidautik atsumchatai ainaji, imá ni tujabauk umiká idayidau asaja’, tumainaitjume.”
Diez aents jata lepra achikbau aidaun Jisus etsagakbau
11 Jisus Jerusalén wegak, Samaria nugka, Galilea nugkajai tesagdayamunum jinta asamtai nagkaebau. 12 Nuna nagkagag jegawajui aents yaakta ukukiag batsatbaunum, nuniai diez aents lepra achikam waitú batsamin igkugtatus jiinag ikaag ijunas, 13 senchi untsumkag:
—¡Jisusah jintinkagtinuh, jutiish wait anenkagtujia! —wajaidau.
14 Imatiagtai Jisuschakam:
—Sacerdote pujamunum jegajum wantinkatajum, —tiu.
Tima ditashkam jintá wesag, dita jaamujinak tsagagkaju. 15 Nunik dita aina nuwiya makichik ni tsagagbaujin wainmamak, senchi jiiká Apajuin eme emematak waketak, 16 Jisusan jegantun tikishmag pujujus, see tau ni tsagagbaunum, duka Samarianmaya aajakuí. 17 Nunitai Jisus chichajak:
—¿Diez aidau tsagagchagmaka? ¿Nueveya dusha wajukawagmae? 18 ¿Imá jukeuchikaih tikich nugkanmayayaitak wakitki Apajuí ememati duka? —tau.
19 Tusa Jisus:
—Wajakim wetá, amek minai kajintsá anentaimam duwi tsagajume, —tiuwai.
Jisus ni taatnuji pachisa etsegkamu
(Mt. 24.23-28, 36-41)
20 Fariseo aidau Jisusan iniinak:
—¿Wajupa asaya Apajuí jutiin inapamush atinaita? —tusag iniidau.
Tama ni ayaak:
—Apajuí inamjatna duka duwiyap atatua tusaish kakajus dekamaitsui. 21 Nuniau asamtai: ‘Apajuik juwi inamui, awi inamae’, tabauk achatnai. Apajuik yamaiya juwik atumnak inapajume, —tiuwai.
22 Tusa idayak ni jintintaiji aidaun pempeentuki chichajak:
—Tsawan jegatnai, wi Apajuí Uchijiyaitkun Aentsmagan Akiinauwaitag nuna wakitkimtai, atum utusaik makichik tsawantaikish wainkag tusajum wakeyagtinaitjum nunú, tujash takugmeshkam minak waitkashtin ainagme. 23 Nunashkam tujabiagtinai: ‘Juwi pujawai, awi pujume’, tujamainakuish wegpajum. 24 Wi Apajuí Uchijiyaitkun Aentsmaga Akiinauwaitag nunak, peem pachiachmau peeti wamkes nayaimpin tsaaptin emak, tikich yantamnumash tsaapmitkama numamtuk wajaktinaitjai. 25 Nunú tsawan jegatsaig, dekatkauk senchi waittsattajai, aantsag aents aidaush dakitjiagtatui. 26 Wi Apajuí Uchijiyaitkun Aentsmagan Akiinauwaitag nuna minittakun wajataik, Noé pujai wajukejakú aina numamtuk wajagtinai. 27 Ditak yutain yuwinak, umutan umuinak, nuwentan nuween, aishintan aishin, nawanjin suju wajá batsatai tsawan jegamtai, Noé arcanum egkemá waitin epenmatai, nujag abauji ashí nugkan amuak, tikich aents aidaunak ashí tajak utsagkui. 28 Nunisag Lot pujusmataish, yutan yuwinak, umuinak, sumainak, sujuinak, ajakmainak, nuigtú jegá jegam wajainak batsamajakú aina numamtuk wajagtinai, wi juwi minittaku wajataish. 29 Lot yaakat Sodoma pujau jiinki wematai, nayaimpinmaya jii azufrejai pachimjamu, yumi yutak wajukeama imaanik iyaajui, nuniak aents aidaunak ashí apekag ijinawajui. 30 Numamtuk wajaktinai, Wi Apajuí Uchijiyaitkun Aentsmagan Akiinauwaitag nuna minakun wantinbaush.
31 “Nu tsawantin aents jega jegamká tuntupé paka inagnakbaunum waka pujaushkam, wajiiji jegá aunak akaikig jumaitsui. Nunisag ajajin takaak wekagushkam jeenig waketmaitsui. 32 Adeagtajum Lota nuwe wajukauwaita nunú. 33 Ashí aents ju nugka juwi pujutan wakegak, mina nemagtuk waittan dakitauk uwemtijashtin ainawai. Untsu dita pujutin uyumachuk uwemjatin ainawai.
34 “Junashkam tajime: Jimag aents kashi makichik pegaknumag tsanias tepaushkam, makichik juwaku, tikichik ukuam atinai. 35 Jimag nuwa shaa dekeenak pujuidaushkam makichik juwaku, tikichik ukuam atinai. 36 Jimag aents ajanum takaak wekagushkam, makichik juwaku, tikichik ukuam atinai.”
37 Juna Jisus tutai:
—Apuh, ¿dusha tuwig dekaskesh nuniktinaita? —tusag iniidau.
Tuinam Jisus:
—Duka tuwí jakau tepettawa, nuanuí chuwagkak tuwakagtinai, —tiuwai.

- Lucas
- <
- 17
- >

© 2008 WBT