- Marcos
- <
- 1
- >

YAMAJAM CHICHAM MARCOS AGAGBAU
1
Juan Yamijatin uwegshunum chichagkagtukbau
(Mt. 3.1-12; Lc. 3.1-20; Jn. 1.19-28)
1 Jisukristu Apajuí uchijiya nu yamajam chicham etsegbauk juní nagkamnauwai. 2 Nuna pachis Apajuí etsegtin Isaías agak:
“Wi mina chichamjun etsegnun emtikan awemajai,
ni jintanak umigtamkati tusan.
3 Makichik aents eemak taa uwegshunum wekagas senchi jiiká chichaak:
‘Apu wekaesatnun jintan shiig iwajug, esegak tutupit dakuegajama numamtuk,
atumi anentaimish shiig iwajajum umiktajum, Apu minitin asamtai’, titinai” tawa duka juuwai.
4 Ju aatsa tibau asamtai Juagshakam uwegshunum aentsun yamiau, nuniak etseju, tudau takatan idayinak yamimag tsagkugnagtinme tusa. 5 Nuna antukag ashí yaakat Judea nugkanmaya aidauk, ashí Jerusalegnumia aidaushkam kautuidau. Nunikag ditá tudaujin etsegtumagtai Juagshakam Jordagnum yamiau.
6 Juagkak camello uje najanamun nugkujakuí, akachumtaijish duwap aajakuí, manchin dapá yumijijai yuujakuí. 7 Juan aents aidaun chichajak: “Mina ukujui minittawai dekas mina nagkaetasu senchigtin. Wika nuna sapatjinakesh pujugsanuk ukuitmaitsujai niiya imanchau asan. 8 Wika ayatak yumiik yamiajime, tujash nigka Wakaní Pegkejiya duwi yamigmagtatjume”, tau.
Jisus yamimagbau
(Mt. 3.13-17; Lc. 3.21-22)
9 Nunú tsawantai yaakat Nazaret Galilea nugkanum awa nuwiya Jisus jiinki, Juan pujamunum jegauwai, nunikmatai namak Jordagnum yamijuí. 10 Dutika yamijam jinkamá Jisus wainkauwai nayaim ujantatman, nuniamunum Wakaní Pegkeji pauma nunin niina mamikis akagunashkam. 11 Nuniai nayaimpinmaya chicham antuekau: “Ametme dekas mina uchig aneetaigmek, duwi aminig shiig aneajai” tabau.
Iwanch Jisusan pegkegchau takamtiksata tibau
(Mt. 4.1-11; Lc. 4.1-13)
12 Juna timatai Wakaní Pegkeji egkemtug uwegshunum emauwai. 13 Nui Jisus cuarenta tsawan pujuttaman iwanch tsanujá pegkegchau takamtiksata tiuwai, nuigtushkam kuntin kajen aidau batsatbaunum Jisusak pujau. Dutikamtai Apajuí aentsji nayaimpinmaya kautuawajui kuitamkagtatus.
Jisus Galileanum ni takatji nagkamamu
(Mt. 4.12-17; Lc. 4.14-15)
14 Juagkan achikag egkeawaju ai, Jisus Galilea yamajam chicham Apajuí inabaujin pachis etse etsegkawa weuwai. 15 Nuniak: “Apajuí aentsnum inamjatta duka tsawantak namput wajaschae. Tudaujum idaisatajum nuniakjum yamajam chichama ju dekaskeapi titajum”, tiuwai.
Jisus ni jintintaiji atinun cuatro namaká main aidaun yajuakbau
(Mt. 4.18-22; Lc. 5.1-11)
16 Jisus Galilea kuchají yantamen wekaekamá Simogkan, ni yachi Andresjai namakan main asag retan ajuntuinak yujattaman wainkau, 17 nunik:
—Wegajai wi jintintuatjime, namak maatasajum yujagjum anmamtuk, Apajuí chichame etsegkujum aents aidau minai ikautjin atajum tusan, —tau.
18 Tusa tamawaik wamkes ditá retjinak ukuinak niijai wegajui.
19 Nuwi nagkaemaki imachik kuwaesag wekamá, Zebedeo uchijí Jacobo ni yachi Juagjai, botejin chimpimas retjin apijuinak chimpimtatman wainkauwai. 20 Dutika nunashkam:
—Wegajai, mina jintintaig atajum, —tiu. Tama ditashkam apají Zebedeonak, ditajai takau aidaunak botenum ukuinak Jisusjai wegajui.
Aents wakan pegkegchau egkemtugbaun Jisus etsagagbau
(Lc. 4.31-37)
21 Nunikag yaakat Capernaumnum jegawaju. Nunik tsawan ayamtai tsawagmatai Jisus jega ijuntainum wayaa jintinkagtau. 22 Nigka jintinkagtuauwai aents chichame antugtai aidaun nagkaesau, chicham umiktin aidaun jintinkagtin aidaujaishkam betekchaun. 23 Nuniamunum nunú jega ijuntaiya nui, makichik aents wakan pegkegchau egkemtuamu eketu senchi untsumak:
24 —¡Jisus Nazaretnumiayah! ¿Wagka amesh jutii pujamunmash miname, ijijatuatasamek minam? Wika dekagme amek dekas pegkegmaitme, Apajuinmaya midau asam, —tiuwai.
25 Tama Jisus wakan pegkegchaun ayaak:
—¡Takamtak itatkata, jinkim wegakum aanú aentsuk ukuktá! —tiu.
26 Tusa tamawaik aentsun waugmitkak nugká ajiajui, dutika shiig senchi untsumak jinki wegak ukukiuwai. 27 Nunikmatai wainkag puyatkaju. Nunikag ditak pempeentunikiag:
—¿Jusha yaita? ¿Jintiamujish yamagmajama, wajuku asaya chichamesh senchigtinaita wakan pegkegchaunash chichamenig jiyá dusha? —tudayinau.
28 Nunú nunikbaunak ashí Galileanmaya aidauk dekaawajui.
Pedro tsatsají Jisus etsagagbau
(Mt. 8.14-15; Lc. 4.38-39)
29 Nunik jega ijuntainmaya jinki Jacobo, Juan aatus, Simón Pedro, yachi Andresjai pujutain wegajui. 30 Simón Pedro tsatsajig tsuweak pegajin tepau, nuniau asamtai Jisusan:
—Tsuweak tepawai, —tusag ujakaju. 31 Tama Jisuschakam jegantun uwegnum achik inankiu, dutikamuik tsuweamunak megkaekau. Nunik nantakí yujumkan inajuk, Jisusan ajamsau niijai yujau aidaunashkam.
Kuashat jau aidau etsagakbau
(Mt. 8.16-17; Lc. 4.40-41)
32 Etsa akaiki kiyaju ai, kuashat aents jau aidaun, wakan pegkegchau aidau egkemtuamu aidaunashkam Jisusan ikautkaju. 33 Tuja aents aidau nui batsatushkam ashí waitinmag tuwakaju. 34 Nunikagmatai Jisus kuashat aents tikich jatai jau aidaun etsagakui, wakan pegkegchau aidaunashkam imatiksag aentsnumian jiijuí. Wakan pegkegchau aidauk Jisusnak shiig wainu, dutikamu asa chichaktí tusag idaichau.
Jisus Galileanum chichagkagtukbau
(Mt. 4.23-25; Lc. 4.42-44)
35 Nunik tsawak eke suwe aig nantakí, yaaktan ukukí atushat aents atsamunum weu Apajin ausatatus. 36 Nunikmatai Simón ni kumpají aidaujai egaak wegajui; 37 nunik Jisusan wainkag:
—Ashí aents egapainawai, —tuidau.
38 Tusa tama ni chichaak:
—Wemí yaakat tikiju anem aina nui, awishkam chichaman etsegkatjai, —tau.
39 Nunik Jisusak ashí Galileanum makí makichik yaaktanum jega ijuntai aidaunum wayaa chichagkagtú wekagu, nuniak wakan pegkegchau aidaunashkam jiijá ishimu.
Aents jata lepra achikbau Jisus etsagagbau
(Mt. 8.1-4; Lc. 5.12-16)
40 Imaní wekagai aents jata lepra tutai achikbau Jisusan jegantun tikishmatug pujujus:
—Wakegakmek etsaentumainaitme, —tau.
41 Tama Jisuschakam wait anentug uwejen antiak:
—Wakegajai, yamaik tsagagta, —tiuwai.
42 Tusa chichaká ashimaig leprak megkaekauwai, nunik ashí iyashinig pegkeg wajasuí. 43 Nunikmatai Jisus shiig akateg ukuak:
44 —Makichik aentskesh ujakaipa, tutupit sacerdote pujamunum jegaata, nuniakum ame tsagaja pegkeg webaujum iwainmamkum, Moisés tibauwa dutiksamek jukim ejegata, ditash waipakag dekaskeap tsagaje tujabiagtinme, —tiuwai.
45 Tusa tibauwaitak, wegak ni tsagagbaujin pachis ashí aents aidaun ujá ujakua weuwai. Nuna imatika etsejau asamtai, Jisusak wantinak yaaktanmash waimainchau wajasú asa, uwegshunum wekagu. Nuniaig kuashat aents aidau niina wainkagtatus minituidau.

- Marcos
- <
- 1
- >

© 2008 WBT