- Lucas
- <
- 20
- >

20
Sacerdote apuji aidau Jisusan iniasagbau
(Mt. 21.23-27; Mr. 11.27-33)
1 Jisus jega Apajuí ememattainum wayaa, yamajam chichama nuna aents aidaun jintintak pujujai, sacerdote apuji aidau, chicham umiktinun jintinkagtin, tikich judío apuji aidaujai utsanawajui. 2 Nunikag Jisusan iniinak:
—¿Aminash ya jintinkagtuata tusash awetamae? ¿Yana chichamenia jusha juniame? —tuidau.
3 Tama Jisus ayaak:
—Wishakam iniastajime, aigkatajum: 4 ¿Ya Juagnash yamijatjata tusash awemauwaita, Apajuik awemauwait, atsa aents aidauk awemauwait? —tau.
5 Tama utujimkag ditak pempeentunikiag chichainak: “Juagnak Apajuí awemauwai, tajinish, ‘¿Tujash wagka dekaskeapi tichau ainagme?’ tujamtata jama. 6 Tuja aents awemauwai tajinchakam, ashí ju aents aina juka: Juagkak Apajuí etsegtinai, tuidau asag kayai tukugmag mantamain ainawai”, tuidau. 7 Nunikag: “Dekatsji” timi tusag Jisusan jegaantag:
—Dekatsji, yatsu Juagnash yamijatjata tusash awemauwait, —tuidau. 8 Tiagtai Jisus ayaak:
—Ayú, wisha tichattajime yana chichamenia jutikaja nunak, —tiu.
Takau pegkegchau aidau pachisa augmattsamu
(Mt. 21.33-46; Mr. 12.1-12)
9 Junashkam Jisus aents aidaun jintintak augmatbau nagkama tau: “Makichik aents ajajin uvan ajakmakui, dutika wajumak aentsun: ‘Atum ju takastajum, dutikakjum minash sujustajum’, tusa susa ukuak weuwai dukap asan taamig tusa. 10 Nunik uva juut jegamtai, makichik inaken awemauwai, aents ajanum takaina nui jegamtai, uva neje susam jukí itagtuati tusa, dutikam jegattaman achikag suwi suwimainakua sutsuk wainak awagkiajui. 11 Dutikawagmatai tikich inaken awemauwai, dutikam jegattaman, nunashkam suwimawag pegkegchau chicha chichajuinakua sutsuk wainak awagkiajui. 12 Nuna dutikawagmatai ataktushkam kampatuma juna tikich inaken awemauwai, dutikamtaishkam ajanum takaina nu senchi suwimá, upu upujú jiikí ajapawajui.
13 “Dutikawagmatai dekas ajagtina nunú chichaak: ‘¿Yamaish utugkatjaki? dekas mina uchig anetaijua juna awetitjai, dutika ai nuna wainkag ajantus diischajaintash’ tiuwai. 14 Tujash ajanum takainak batsata nu uchi minittaman wainkag: ‘Auwai ju aja juna jukitnuk, dekas maa ajapami, dutika juka iinu emami’, tuidau. 15 Tusag achiká jukiag ajá ukumtikiag maawajui.
“¿Nunash ajagtina dusha itugmainaita? 16 Dekas ajagtina nu tajakug nunú ajanum takaina nunak kajeg utsaak, tikich aents aidaun susa idaimainai.”
Nuna Jisus tutai antukag:
—¡Duka tuke dutikamak achatnaitji! —tuidau.
17 Tiagtai Jisus ditan diyaak:
—¿Tujash wajina pachisaya Apajuí chichame agagbauwa nuwish:
‘Aents jegá jegamin aidau kayá ajapawajua nunú, kaya dekas jegá ichichkatin apututia iman wajasé’, tawa nunash tawa?
18 Aents nu kaya nui iyauk tsainkatnai, tuja kaya aentsnum iyaakug aentsnak tuke yuku ematnai, —tau.
19 Nuna augmatus tutai antukag: “Jutiinak tujamak tawai”, tusag sacerdote apuji aidau, chicham umiktinun jintinkagtin aidaujai achikta tuidau. Nuninayatak aents aidaun ishamainak dutikainachu.
Apú kuichkiji pachisa Jisus iniasbau
(Mt. 22.15-22; Mr. 12.13-17)
20 Nuninak aentsun awemajui, iish pegkeg aina duke takainaji tusajum yunumkajum, Jisus makichik iniibau iniastajum, wajintuk tujamit nunikmatai tsanumjuja achiká Romanmaya apunum sujukmi tusag. 21 Tiajam ditashkam Jisusan jegajiag:
—Jintinkagtinuh, jutiik dekainaji amek dekas tutupit dekaskea duke jintinkagtame, aentsú imanjinkish etegkeatsme, Apajuí jinti dekaskea duke jintiame. 22 Nuniau asamin amina iniagme: ¿Roma apuji kuichkijish sumainkaih, atsa sumainchaukaih? —tuidau.
23 Tama Jisus dita anentaibaujin shiig dekaju asa:
—¿Wagka minash tsanujatasagmesh wakejutagme? 24 Iwaintugkakjua makichik kuichik. ¿Yana niimé dakumkaya daajish agagbauwaita?
Tama dita aiinak:
—Anka Roma apuji dakumkamui tuidau. 25 Tiagtai Jisus ayaak:
—Roma apujinua duka nigki susatajum, Apajuinua dushakam Apajuik susatajum, —tiu.
26 Nuna Jisus ashí aents antuinamunum timatai, tsanumjujag achikta tuinakush dutikmainchau diisaju, nuninak nu aaja aikam, ayatak puyatjukag diidau.
Jakau nantagtin pachisa iniimsamu
(Mt. 22.23-33; Mr. 12.18-27)
27 Juna tusa machik aig, wajumak saduceo aidau, jakauk nantagchagtin ainawai tinu asag, Jisusan iniinak:
28 —Jintinkagtinuh, Moisés papí agag ukugtamkiuwa nui: ‘Aents nuwan juki uchin akiitsuk jakamtaig, ni yachintin nuwan juki uchin akiimainai, dutika yachí uchijiya nunin emamainai’, tawai. 29 Tuja nuniamunum, siete yachigbau aajakajui, nuanuiya nagkamchak iwai nuwedauwai, tujash uchinak akiitsuk jakauwai. 30 Nunikmatai tikich yachi jukishkam, uchinak akiitsuk jakauwai. 31 Tuja kampatuma nu jukish, uchinak akiitsuk jakauwai, nuni nuninakua siete aajakajua duka, uchinak akiitsuk ashí jinawajui. 32 Nunikagmatai duwi pujus nuwashkam jakauwai. 33 Siete aajakajua duka ashí nunak nuwatjaju aina duwish ¿dekas yana nuweg atinaita atak nantainamunmash? —tuidau.
34 Tusa tiagtai Jisus ayaak:
—Ju nugka juwig aishmag aidauk nuwenainawai, nuwa aidaushkam aishinainawai, 35 tujash uwemkaju aidau jakau nantajag, tuke pujustin aina nuwig makichkish nuwenbauk atsutnai, 36 jatanash jakachagtinai. Ditak Apajuí aentsji nayaimpinum batsata nuninuk agtinai, ditak jakauwaitak nantakiaju asag Apajuí uchijí agtinai. 37 Jakau aidau nantajagtinun pachis Moisés agajua nunú shiig dekamtijamui, Apajuí numi zarza tutai kegamunum chichaak: ‘Wika Abraham, Isaac, Jacob aina nuna Apajuijiyaitjai’, tiuwai. 38 Wagki ¡Apajuik jakau aina nuna Apajuijinchui, nigka iwaaku aidaun Apajuijiyai! Apajuí diismak jakau aidaush iwaaku batsatainawai.
39 Aatus timatai chicham umiktinun jintinkagtin aidau:
—Jintinkagtinuh yajau tichaume, —tuidau.
40 Nuna timatai ataktuk iniaschajui.
Kristush yaá wegantukita tibau
(Mt. 22.41-46; Mr. 12.35-37)
41 Nuniagtai Jisus ditan iniinak:
—¿Wajuk asamtaiya Kristuk David wegantui tuinawa? 42 Davidchakam aikasag Salmosnum agak:
‘Apu mina Apujun chichajak, ekeemsata mina untsujuí;
43 nunikamin wi amina shiwajum aidaunak,
ame najamsa ekeemtaigmin ikaunmakmatai duwi ame diisminum’, tiuwai.
44 David Apug tujakua nuniaish ¿wajuk asaya David wegantush amainaita? —tau.
Jisus chicham umiktinun jintinkagtin aidau pegkegchauji pachisa tibau
(Mt. 23.1-36; Mr. 12.38-40; Lc. 11.37-54)
45 Ashí antú ijunainai niina jintintaiji aidaun chichajak: 46 “Atumek kuitamamkatajum, chicham umiktinun jintinkagtin aidau, nugkutai esagman nugkujag yujatan wakejin aina nunin aijum. Ditak aents kuashat ayamunum igkuntuinakush, eme anenjus kumpamjitnume tusa wakegainawai, nunisag jega ijuntainum utsanainakush, dekas apú ekeemtai shiig iwajamu aina imannum ekeemsatatus wakegainawai. Jistatin yuwamunmash, ekeemtai shiig iwajamunum ekeemsatatus wakegainawai. 47 Nuwa waje aidau jeenash atankiag, aents aidau pegkegnap takainawa tujuttinme tusag, Apajuin au aujuinakua ukú yujau aina nunin aigpajum. Nunú aidau imá senchi suwimkan jukiagtin ainawai.”

- Lucas
- <
- 20
- >

© 2008 WBT