- Lucas
- <
- 22
- >

22
Jisus maami tusa chicham umigkamu
(Mt. 26.1-5; Mr. 14.1-2; Jn. 11.45-57)
1 Jista pag levadurajai pachimtsuk inajua yutai Pascua tutai jegattak wajai, 2 sacerdote apuji aidau, chicham umiktinun jintinkagtin aidaujai, aentsun ishamaidau asag, Jisus wajuk maawajik tusag chichaidau.
3 Nuniamunum Jisusa jintintaiji doce aina nuwiya Judas, Iscariote tuuta awagmatia nuna iwanch egkemtuau, 4 dutikam sacerdote apuji aidaujai, nuigtú jega Apajuí ememattain kuitamin aidaujai: Wajuk Jisus achiká sujumainaita, nuna pachisag chichasaju. 5 Nuna chichas umikag shiig aneenak: Kuichik akikmí, tusag ame dutikata akiktajame, tiajui. 6 Tama Judaschakam ayú tusa wajuk Jisusan aents atsamunum sujukajak tusa egau.
Pascuatin yuwatin umikbau
(Mt. 26.17-19; Mr. 14.12-16)
7 Pascuatin, pag levaduragtuchu yuaku uwig aishmag tsakat maa yutai jegau asamtai; 8 Jisus, Pedron Juagjai awemak:
—Wetajum, nunikjum Pascuatin yuwatin umiktajum, —tiuwai.
9 Tuinam dita aiinak:
—¿Tuwí umiktí tusamea wakegame? —tuidau.
10 Tiagtai Jisus ayaak:
—Yaakat wayamunum makichik aishmag yumí aimak waketu wainkattagme, nunú pataetuktajum, 11 nunikjum jeentin jeen wayaakui: ‘Jintinkagtin chichagtamak: Agkantash awash wi mina jintintaig aidaujai Pascuatin yumainush, tujamae’ titajum, 12 tajumin ni inaktugmastatui yakí tesamu muun shiig umikbaun, nuanuí umiktajum, —tiu.
13 Tusa tiajam wegag Jisus tibaunak imatiksag wainkaju. Nunikag nui Pascuatin yuwatnunak umikajui.
Jisus inagnaku Pascuatin yuwamu
(Mt. 26.20-25; Mr. 14.17-21)
14 Yujumak yuta jegamtai, Jisus mina chichameg etsegtugkatajum tusa etejamu aina nujai mesanum jegantag pekaamsajui. 15 Nunik chichaak:
—Senchi wakemajai, eke mantuinatsaig ju Pascuan atumjai ijunjan yuwatasan. 16 Dekas tajime: Atumjaig ataktuk jutikanuk Pascuanak yuwashtinaitjai; atak Apajuí inabauji jegatna duwi yuwatin asan, —tiuwai.
17 Nuna tusa idayak umutai copanum ekeemtatman juki, Apajuin see tusa jintintaijin suwak:
—Ju copa juwiya ashí atum aidautijum uwagtajum, 18 dekas tajime: Ataktuk jutikanuk uva yumijinak uwagchatnaitjai, atak Apajuí inabauji jegatna duwi uwagtin asan, tiuwai.
Jisus, mina anentaimjuttsajum yuwakjumek juní dutikatajum tibau
(Mt. 26.26-29; Mr. 14.22-25; 1 Co. 11.23-26)
19 Tusa idayak pagkan juki Apajuin see ti puuká, jintintaiji aidaun susa chichajak:
—Jujú pagka juka mina iyashig atumní mantamnatta nuna iwainawai, juka tuke jutiksagmeké atin atajum mina anentaimjutkujum.
20 Tusa ashí yuwawagmatai umutai copanum ekeemtatman juki, nunashkam aikasag Apajin see ti:
—Ju vino copanum awa juka, mina Apag yamagman mina numpajuí atum uwemkatnun anagtamawajua nunú uminkatnun iwainawai: 21 Mina sujutkatta duka ju mesa juwig wijai eketui. 22 Tuja wi Apajuí Uchijiyaitkun Aentsmaga Akiinauwaitag nuna, nuniktinai tusa agajajua nuna umiktasan wejajai, tujash ¡mina sujutkatta nuna imá senchi wait anentajai! —tau.
23 Jisus tutai ni jintintaiji aidau pempeentunikiag iniinidau, yaki dutikati tusag.
Yaki dekas eme anentaish atinaita tiagbau
(Mt. 19.28; 20.25-28; 23.11; Mr. 9.34-35; 10.42-45; Lc. 9.46; Jn. 13.12-15)
24 Nuna tusag idayinak: Jutii ainag juwiyash yaki atakesh imá wagakush atinaita, tusag ditak pempeentunikiag pampandayidau. 25 Tudayagtai Jisus chichajak: “Apu judiuchu aidauk aentsnak ditanua nunin emak inainawai, nuna dutikaidauk shiig takaawai tama au ainawai, 26 tujash atumek nuninuk amaitsugme. Atum ainajum anuiya eme anentai atag takug, uchi eme anentsá diishtaya nunin anenmamain ainawai. Inamna dushakam aantsag tikichin takagna nunin amainai. 27 ¿Atumesh wajuk anentaimjume, mesanum eketa dukaih eme anentsá diitaish, atsa ajaama dukaih? Mesanum eketa nunuwai. Tujash wika yujumkan ajamauwa numamtin wajasan, wi atumin ajampeajime.
28 “Atumek wi shiig utugchatnum wekaekuish wijaig ijuntsajum yujasú asagmin, 29 wi atumnak apu emaktinaitjime, mina Apag mina apu etiuwa dutiksanuk, 30 dutikamu asajum wi inamtinaitag nuanuí atumesh mina mesajuí wijai yuwatnaitjume, nuniakjum Israelan uchijí doce aajakajua nuanuiya wegantu aidau inakjum, ekeemtai aidaunum ekeemsatnaitjume.”
Jisus Pedron ugtuktatme tusa ujakbau
(Mt. 26.30-35; Mr. 14.26-31; Jn. 13.36-38)
31 Jisus junashkam Pedron tiuwai:
—Simón, iwanch Apajuin segae, trigo pegatiama numamtuk atumin pegkegchaunum dekapjamsatatus; 32 tujash wishakam aminak segatmagme, minai kajintsá anentaibaujum mijakaim tusan, ame mina waintsamjai tujutmesh, ataktú minai anentaimjam tikich aidaush anentai ichichtugminum tau asan. 33 Tama ni ayaak:
—Apuh, wika amina achigmakag egkepainakuish, nuniachkush mantamainakuish amijai jakatasan umintsan wekaejai, —tau.
34 Tutai Jisus ayaak:
—Pedro, yamai kashia juwik atash eke shinatsaig, Jisusnak waintsamjai tusam kampatumá ugtuktatme, —tiu.
Waitiakuish kuitamamain tibau
35 Tusa idayak:
—Wi atumin chichagkagtuktajum tusan ishimkun, wají egkea jutaigmekesh, kuichik, sapat aidaukesh jukigpajum tusan ishiakuitjim duwish, ¿wají atsumjauwaitjume?
Tama dita aiinak:
—Apuh atsumjachamiaji, —tuidau.
36 Tiagtai Jisus ayaak:
—Tujash yamaik wají egkea jutaigmeshkam jukitajum, espadajum atsugtamkuig, awantak pataká nugkutaijum sujakum makichik sumaktajum. 37 Yamaik, duwik Apajuin etsegtin aidau mina pachitus againak: ‘Aents pegkegchaujai betek maam atinai’, tibauwa nu minai uminkattawai, —tau.
38 Tutai dita aiinak:
—Apuh, juwi jimag espada ajutjamui, —tiajui.
Tiagtai Jisuschakam:
—Maake idaisatajum, —tiuwai.
Jisus Getsemaní pujusá Apajuí ausamu
(Mt. 26.36-46; Mr. 14.32-42)
39 Tusa jinki weuwai Olivosan mujajin nui tuke weu asa, nunitai jintintaiji aidaushkam ashinkajui. 40 Nuanuí wakag ni jintintaiji aidaun chichajak:
—Juwi pujusjum Apajuí aujú pujutajum, iwanch pegkegchau takastinme tusa dekapjamsainum.
41 Tusa ukuak nigka kanakí machik kuwaesag tikishmag pujus Apajuin aujak: 42 “Apawah, amesh wakegakmek wi waitmainaitag nu agkanmitkajuata; tujash wi wakegamuk achati, ame wakegamu atí”, tiuwai.
43 Tusa aujai Apajuí aentsji nayaimpinmaya wantintuku Jisusan anentain ichichtugtatus. 44 Jisus ni waittsatnujin shiig senchi anentaimtus, Apajuin senchi aujak numpan sekijai segaju, nunik nugká kitaidau.
45 Jisus Apajuí augbaun inagnak jintintaiji batsakbaun jegantun diikmá, wake besemag dekapenak ane anentaimainakua kajig batsatun wainak:
46 —¿Wagka kajiish batsatjume? Nantakjum Apajuí ausatajum, iwanch pegkegchaun takastinme tusa dekapjamsainum, —tiuwai.
Jisus achiká jukimu
(Mt. 26.47-56; Mr. 14.43-52; Jn. 18.2-11)
47 Tusa Jisus eke chichaak wajai, ni jintintaiji doce aina nuwiya Judas daagtin kuashat aentsun saasá ni emjuk tajuntau, Jisusan kugkuastatus. 48 Dutikam Jisus ayaak:
—Judasah, Apajuin Uchijí Aentsmaga Akiinauk kugkuasmeap sujame, —tiuwai.
49 Jisusan achikagtatus nudiagtai, niina jintintaiji aidau:
—¿Apuh, maaniattajik? —tuidau.
50 Tusa tuinai, tikich nui ijuna nuwiya espadajin ukuini juwakug, dekas sumo sacerdote apuji inaken kuwishí untsujinian asankau. 51 Dutiktai Jisus:
—Maake, aikatsuk idaisatajum.
Tusa kuwishí asankamun juki ataktú anujtuk pegkeg awajtusui. 52 Nuna dutika sacerdote apuji, jega Apajuí ememattain kuitamin aidaujai niina achiktatus kauntau aidaun chichajak:
—¿Atumek kasa achiktasa utugmaina imatijuagmeap, espadak tinamdaekajum, numi aidauk takuinasuajum minitjuinagme? 53 Wi kashí kashinig jega Apajuí ememattainum atumjai ijunnuweg duwikish jutikagmek achigchau agmaugme. Tujash yamaik atum mina jutijuatnun iwanch atumin inapakui jutijagme, —tiuwai.
Pedro Jisusnak wainchaujai tusa ukbau
(Mt. 26.57-58; Mr. 14.53-54; Jn. 18.12-18, 25-27)
54 Tuja Pedroshkam ikaag pataetus wega wegakua sumo sacerdote jeen jegantú, 55 nunik jegaa jií ikapajag anamainak batsatbaunum, niishkam nui ditajai anamak ekeemsau. 56 Nunittaman makichik nuwa, apú inake tanta diikmá wainak dii wajatu, nunik:
—Jushakam Jisusjai wekaemajama, —tau.
57 Tama Pedro chichaak:
—Nuwah, wika wainchaujai aunak, —tau.
58 Nuna tusa machik eketaig, tikitchakam aikasag:
—Amesh Jisusa jintintaijitamjama, —tau.
Tama Pedro ayaak:
—Atsa, wichauwaitjai, —tau.
59 Tutai idaisajam makichik hora tumain ekeemtatman tikitchakam aikasag:
—Dekaskenum jushakam Jisusa jintintaiya jama, Galileanmaya asa, —tuidau.
60 Imatjuinam Pedroshkam:
—Wika atum tajum nunak dekatsjai.
Tusa chichaak wajai, atash shinukuí. 61 Nunitai Jisuschakam ayampá Pedron diisú, dutikam Pedroshkam Jisus chichajak: “Atash eke shinatsaig kampatumá ugtuktinaitme”, tibaun adeaju. 62 Nunik Pedro agaa jiinki senchi wake besemag dekapeg kajegmamak buutiuwai.
Apu aidau Jisus maatajum tusa inamjamu
(Mt. 26.59-68; Mr. 14.5-65; Jn. 18.19-24)
63 Jisus diyaku atajum tibau aidau dushikinak awatuidau. 64 Dutikainak jiin epetkag chichajuinak:
—¿Dekakia ya awatamni? —tuidau.
65 Tusag kuashat pegkegchaun chichajuinak waitkaidau.
66 Imá imatikainakua tsawajag, judío apuji aidau, sacerdote apuji aidau, chicham umiktinun jintinkagtin aidaujai ijunjag Jisusan jukiag, chichaman inagnau batsatbaunum ejegawagmatai, iniinak:
67 —¿Ame dekas Kristukaitam? tukagtita, —tuidau.
Tama Jisus ayaak:
—Wi Kristuitjai takuish, dekaskeapi tujutchattagme, 68 wi atumin iniamash aigmaitsugme, nuigtush akupjumaitsugme. 69 Tujash yamaya juwi nagkamsanuk wi Apajuí Uchijiyaitkun Aentsmagan Akiinauwaitag nunak, Apajuí ashí senchigtina nuna untsujin ekeemsattajai, —tiuwai.
70 Tutai pampanjag iniinak:
—¿Untsu amekaitam Apajuí Uchijim?
Tuinam Jisus ayaak:
—Dekaske atum tujutjum nuuwaitjai, —tiuwai.
71 Nuna timatai:
—¿Nuigtush ya etsegtukti tusaya dakainaji? ii dekas ni chichaamu antugkagjama, —tuidau.

- Lucas
- <
- 22
- >

© 2008 WBT