- Mateo
- <
- 4
- >

4
Iwanch Jisusan pegkegchau takamtiksata tibau
(Mr. 1.12-13; Lc. 4.1-13)
1 Jisus Jordán yamimagmatai Wakaní Pegkeji egkemtujui, dutika juki uwegshunum emauwai, iwanch* “Iwanch” tawa nunak tuinayatak griego chichamnum “Diablo” tai, hebreo chichamnum “Satanás” tawai. “Diablo” tawa duka “Apajuí nemajin aidau tsanumjin” taku tawai. Tuja “Satanás” tawa nunashkam “Apajuí Shiwaji” taku tawai. Nunin asamtai “Satanás” takuish tuja “Diablo” takuishkam iina chichamenig “iwanch” taji. Jisusan dekapsata tau asamtai. 2 Nunú uwegshunum pujusuí cuarenta tsawai, cuarenta kashi. Imaan tsawantai yujumkan ijagmak pujau asa, Jisuschakam yapajuauwai. 3 Nunitai iwanch chichajak:
—Ame dekas Apajuí Uchijiyaitkumek, ju kaya aina jujú pag emakam yuwakia, —tau.
4 Tusá tama Jisus ayaak:
—Apajuí chichame agagbauwa nui: ‘Aentsuk imá yujumkajaigkik pujumaitsui, Apajuí chichamega nujaishkam pujumainai’ tawai, —tiuwai.
5 Nuna aatus Jisus timatai nui inagkeaki emauwai yaakat Jerusalegnum. Dutika jega Apajuí ememattai jegamkamunum yakí nagkatkamunum iwaká awajus, 6 chichajak:
—Ame dekas Apajuí Uchijiyaitkumek tsekem iyaata, agagbau awai:
‘Apajuí ni aentsji nayaimpinmaya aidaun ishitkatnai ni Uchijí aidaun kuitamkatnunak’ tibauwai.
Tau asamtai, ame tsekem iyautaish Apajuí ishiakbau igkumpak achigmaktinme, iyaakum kaya aina au tukumkaim, —tiuwai.
7 Tama Jisus ayaak:
—Dushakam agagbau awai: ‘Amina Apujum Apajuiya nu pegkegchaunum dekapsatasamek wakeyipa’, tawai —tiuwai.
8 Tusa timatai nuigtú iwanch Jisusan muja tsakajunum iwakuí. Dutika juú inaktamuik ashí nugkanum yaakat aina nuna, nuigtú ashí pegkeg aidaunashkam iwaintukui. 9 Dutika ashí inaktus:
—Ashí junak amina amastajame, tikishmatjujam emematjita, —tau.
10 Tama Jisus ayaak:
—¡Wetá iwanchih!† Diistá versículo 1. agagbau awai: ‘Imá amina Apujum Apajuiya duke emematta, nuniakum imá nigki umigkata’ tawai, —tiu.
11 Tusá timatai iwanchik ukukiuwai. Dutikamtai nayaimpinmaya aents kautuawajui kuitamkagtatus.
Jisus Galileanum ni takatji nagkamamu
(Mr. 1.14-15; Lc. 4.14-15)
12 Tikich tsawantai Judeanmaya apu, Juagkan aents achiká egketainum egkeau, nunikmatai Jisus nuna antuk Galilea nugkanum wakitkiuwai. 13 Tujash nigka Nazaretak pujutsuk nagkaemaki, yaakat Capernaum Galilea kuchajin uwetus awa nui weuwai. Nunú nugkanum yaunchuk muun Zabulón, Neftalí aajakajua nuna uchijí wegantu aidau batsatu. 14 Nuna Jisus nunikua nunak, yaunchuk Apajuí etsegtin Isaías agajua nunú imanisag uminkauwai. Nunú agagbaunmag:
15 “Zabulogkan nugke kuchá yantamen awa nui batsatutijum antuktajum,
nunisjumek Neftalí nugke etsá akaetainmanini Jordán uwet awa nui batsatutigmeshkam antuktajum,
antsagmek atum Galileanum judiuchu aidaujai pachimdaeja batsatutigmeshkam antuktajum.
16 Nunú nugka nui batsamin aidautijum pegkegchau takaakjum suwea numamtinum batsatutijum,
uwemat pachisa etsegbau antukjum tsaaptin waintayama numamtuk wajaktinaitjume”, tawai.
17 Jisus Capernaum jegaa, chichagkagtutan nagkabau. Nuniak: “Tudau takatak idaikujum Apajuí nemagkatajum, ni aentsnum inamjatnuk tsawantak ashí jegae”, tiuwai.
Jisus ni jintintaiji atinun cuatro namaká main aidaun yajuakbau
(Mr. 1.16-20; Lc. 5.1-11)
18 Tikich tsawantai Jisus Galilea kuchajin wekaekamá Simón, Pedro daagtina nuna, ni yachi Andresjai namakan main asag retan ajuntuinak yujattaman wainkau. 19 Nunik wainak Jisus chichajak:
—Wegajai wi jintintuatjime, namak maatasajum yujagjum anmamtuk, Apajuí chichame etsegkujum aents aidau minai ikautjin atajum tusan, —tau.
20 Tusá tamawaik, ditá retjinak ukuinak niijai wegajui.
21 Nunik Jisus ditajai ijunag machik kuwaesag wekamá, Zebedeo ni uchijí Jacobo, Juan aatus botenum chimpimas retjin apijuinak chimpimtatman wainak, nunashkam:
—Wegajai mina jintintaig atajum, —tiuwai.
22 Tama ditashkam:
—Ayú, —tusa apajinak ashí tikich takataiji aidaujai botenum ukuinak, Jisusjai wegajui.
Jisus kuashat aents jintintuamu
(Lc. 6.17-19)
23 Nunik Jisus ashí Galilea nugkanum wekagas, jega ijuntai aidaunum wayaa jintinkagtau yamajam chichaman Apajuí nuní inapawai tusa, nuniak ashí aents jau aidaunashkam etsagau. 24 Nunú dutika Jisus etsaegkagtamun pachis kuashat etsejuk dapampajaju, dutikamun ashí aents Sirianmayashkam antukaju, nunikag kuashat jaun, iwanch egkemtuamun imaanjaun, jata iyashin ipimpin achikam pimpijú wekaemainchaun, ashí tikich jatai jau aidaunashkam ikautkaju, dutikam Jisuschakam etsagaakui.
25 Jisus imatika aents jau aidau etsagamun antuinak, kuashat aents Galileanmaya, Decapolisnumia, Jerusalegnumia, Judeanmaya nuigtú Jordagkan amain batsataidaushkam shimutuidau, Jisus yamajam chicham etsegbaun antukagtatus.

- Mateo
- <
- 4
- >

*4:1 “Iwanch” tawa nunak tuinayatak griego chichamnum “Diablo” tai, hebreo chichamnum “Satanás” tawai. “Diablo” tawa duka “Apajuí nemajin aidau tsanumjin” taku tawai. Tuja “Satanás” tawa nunashkam “Apajuí Shiwaji” taku tawai. Nunin asamtai “Satanás” takuish tuja “Diablo” takuishkam iina chichamenig “iwanch” taji.

†4:10 Diistá versículo 1.

© 2008 WBT