- Marcos
- <
- 9
- >

9
1 Nuigtushkam:
—Dekas tajime: Atum juwi ijunjum juwiyatijum wajumak aidautijum eke jatsuk iwaaku pujusjumek, Apajuí inamtaiji senchijijai minau wainkatnutigmesh ajume, —tiuwai.
Jisus yapajinamu
(Mt. 17.1-13; Lc. 9.28-36)
2 Seis tsawan asa Jisus, Pedron, Jacobon, nuigtú Juagkan juki ditanak akanki muja yakí tsakajunum wegajui. Nui ditash wainainaig Jisusa niimé yapajinauwai. 3 Niina jaanchjig winchamtin shiig puju nieve tutaiya iman wajasuí, ju nugka juwiya aents jaanchin senchi nijakush imatika puju emamainchau aajakuí. 4 Nuniaig Moisés, Eliasjai Jisusan aujuidaun wainkajui. 5 Nunik Pedro Jisusan chichajak:
—Jintinkagtinuh, jutiish maigkis juwig batsatagtai, kampatum aak aakmagmi. Makichik aminu, tikich Moisesdau, nuigtú Eliasdau, —tau.
6 Nunak ni tabaujinakesh dekachiatak senchi ishamkamunum, tiuwai. 7 Nuna taig yujagkim ijikuí. Nuniaig yujagminmaya chichaak: “Juuwai dekas mina uchig anetaijuk, nigki antugkujum umigkatajum”, tabaun antukajui. 8 Nuna timatai diikmá imá Jisusnak wainkajui.
9 Nunik mujanmaya minisá:
—Atum wainkaujum nu pachisjumek makichik aentskesh ujakaigpajum, wi Apajuí Uchijiyaitkun Aentsmaga Akiinauwaitag nuna mantuawagmatai nantatsaigkik, —tiu. 10 Tusa tiajam pachitsuk idaisajui. Nuninayatak, jakau ayatkun nantaktinaitjai, tawa nunash wajukatnunak tawa tusag iniinidau. 11 Nuninak:
—¿Wagka chicham umiktinun jintinkagtin aidaush, dekatkauk Eliasá taatnai tuinawa?
12 Tiagtai Jisus ayaak:
—Eliasak niiyá eemak taatnai nunik tikich takastinun umiktinai tibauwa duka dekaske. Tujash ¿wajintu agagbauwaita Apajuí Uchijiyaitak Aentsmaga Akiinatnun pachisash, senchi waittsatnai nuigtush dakitjamu atinai tatsuak? 13 Tujash wi tajime: Eliasak taabi, nunikmataish dita pegkegchau takaamujinak dutiksag inagkeatkiagmayi. Agagbaunum niina pachis tawa dutiksajag, —tiu.
Wakan pegkegchau uchin egkemtuamun Jisus etsagagbau
(Mt. 17.14-21; Lc. 9.37-43)
14 Nunik ni jintintaiji aidau batsatbaunum jegakmá wainkaju kuashat aents tuwajuk aun, tuja chicham umiktinun jintinkagtinchakam ditajai tudayinaun. 15 Nunidau Jisusan wainkag puyatuk tupikatkiag jegaantag kumpamawajui. 16 Nunikmatai ditan iniak:
—¿Wají pachisjumea ditajaish tudaijume? —tau.
17 Tutai aents tuwakbaunmaya makichik ayaak:
—Jintinkagtinuh, mina uchijun wakan pegkegchau egkemtua chichachu etugtimun amina itajuagme. 18 Juka wakan egkemtamak kujaak, saun kaput apak, nain takegtak, ichichkam patamnuwe. Imatijutin asamtai amina jintintaijum aidaun, jiigtugkitajum timajai, tujash tujinkagmae, —tau.
19 Tutai Jisus ayaak:
—¡Aents dekaskeapi tuchau aidauwah! ¿Wajupá dukapea atumjai ijunjanush pujumainaitja? ¿wajupá dukapek dakastajime minak dekaskeapi tujuttinme tusanush?— Nuna ti: —¡Itantá! —tiuwai.
20 Timatai uchin ejentuntaju. Dutiktai wakan nunú uchin egkemtaushkam Jisusan wainak uchinak waugmitkaku, dutikam nugká iyaag tanagak saunak kaput apakú. 21 Imatiktai Jisus uchí apajin iniak:
—¿Wajupa tsawantaiya junash imatiká pujugnaita? —tau.
Tama:
—Uchuch aig nagkamauwai. 22 Dutikau asa jinumash jiyata tinuwe, namakash ajug maata tinuwe. Ame machikiuchikesh dutikmainaitkumek wait anenkagtujam jutiish yaijatkata, —tau.
23 Tutai Jisus ayaak:
—Dutikmainaitkumek tiipa; aents dekaskeapi tauk ashí dutikmainai, —tiu.
24 Nuna taig uchí apajishkam senchi untsumak:
—¡Dekaskeapi tajai! ¡Wi dekaskeapi tumain dekapeachkuish yainkata! —tiu.
25 Jisus kuashat aents tuwagtai wainak, wakan pegkegchaun jiyaak:
—Wakan chichachu empekuwah, wi tajame: ¡Jiinkim ukuktá, ataktuk waketjukmek egkemtuawaipa! —tiu.
26 Tama wakanchakam senchi untsumak uchin kujamtikak waamak jiinkiuwai, nunikmatai uchik jaka iyaantu. Nunitai kuashat aents chichainak:
—Uchik jakae, —tuidau.
27 Tujash Jisus uwegnum achiká inankiu, dutikam wajantú.
28 Nuna dutika Jisus jegá wayamtai, ni jintintaiji aidau agkan niinak iniinak:
—¿Wagka jutiish jiiktakamaish tujinkamji? —tuidau.
29 Tiagtai ni ayaak:
—Ju wakania juka makichkish kakajus jiimaitsui, Apajuí aujku yujumak ijagmaka pujachkuik, —tiu.
Jisus awentsag ni mantamnatnuji etsegkamu
(Mt. 17.22-23; Lc. 9.43-45)
30 Nuwiya jiinki Galilea wegamun makichik aentskesh dekawainum tusa Jisus dakitau, 31 niina jintintaiji aidaun jintintuata tau asa. Nunik jintintak tau:
—Apajuí Uchijiyaitak Aentsmaga Akiinauwa nunak, tikich aents aidaunum sujukag idaisagtatui, dutikawagmatai maawagtatui. Tujash jakaashkam kampatum tsawanta juwi nantaktatui, —tau.
32 Tutaish ditak nuna takumpap tawa tusag dekamain dekapenachu. Nuninakush ajantuidau asag iniaschajui.
Yaki dekas imá wagaakush atinaita tiagbau
(Mt. 18.1-5; Lc. 9.46-48)
33 Nunikag yaakat Capernaum jegawajui, nui jegá wayaa batsatbaunum Jisus ni jintintaiji aidaun: ¿Jintaa minisjumesh wají chichamjimugme? tau. 34 Tujash ditak chichainachu, jintaa minisag ditak pempeentunikiag, yaki imá wagaakush atinaita tudayaju asag. 35 Nuniagtai ekeemas, ni jintintaiji doce aina nuna untsuká ikaunman: Ni eme anentai atatus wakegauk, tikichi takajin nuigtú imanchauch amainai. 36 Nuna ti uchin ejapeen awajus midaaki juki chichaak: 37 Aents mina nemagtuidau ju uchia jumamtin aina juna, shiig anentus juwidauk minashkam mina Apagnashkam aikasag juwinawai.
Jutiin shiwagmatjamtsu duka jutiinu asa aniawai
(Mt. 10.42; Lc. 9.49-50)
38 Tutai Juan:
—Jintinkagtinuh, aents wainkamji amina daagmin wakan pegkegchaun jiyau, tujash jutiijai minitan dakitakui amek aikawaipa timaji, —tau.
39 Tutai Jisus ayaak:
—Amek aikawaipa tusagmek tiigpajum. Makichik aentskesh mina daajui wainchatain iwainayatkug, pempeentugsagkek pegkegchaunak chichagtumaitsui. 40 Jutiin shiwagmatjamtsu duka, jutiinu asa nuniawai. 41 Tuja makichik aentskesh atum mina nemagtin asagmin, yumin uwagta tusa amasú aidauk, dita wají shiig pegkeg jukitnujig ajiagtinai.
Tikichin pegkegchau emaidau tibau
(Mt. 18.6-9; Lc. 17.1-2)
42 “Mina dekaskeapi tusag nemagtuidau ju uchi piipichia jumamtin aidaun makichkikesh pegkegchaun takamtikaidauk, dekas kaya muun dekeetai aina iman jukí kuntugnum jigká detuais nayants ajugká ajapmain ainatai. 43 Amina uwejum tudaun takamtijamkuig, tsupika ajapmaina numamtuk wajaktá tudau takat idaikum. Dekas pegkejai tudau idaisau asá, pujut tuke atina nui makichik uwegtin waimaina numamtuk wajamuk, jimá uwegtin asá suwimak juwaku jii ajumaish kajinchau, 44 akash jinuchu aina nui ajapeam amaina nu. 45 Amina dawem tudaun takamtijamkuig, tsupika ajapmaina numamtuk wajaktá tudau takat idaikum. Dekas pegkejai tudau idaisau asá, pujut tuke atina nui shutusá waimaina numamtuk wajamuk, jimá dawentin asá suwimak juwaku jii ajumaish kajinchau, 46 akash jinuchu aina nui ajapeam amaina nu. 47 Amina jiim tudaun takamtijamkuish, ukuinkam ajapmaina numamtuk wajaktá tudau idaikum. Dekas pegkejai tudau idaisau asam, Apajuí inamtaijin makichik jiiyaik niimsá waimainaitam numamtuk wajamuk, jimá jiintin asam, 48 akash jinuchu, jiish ajumaish kajinkashtina nui ajapeam amainaitam nu.
49 “Ashí nunú aidauk weegai kachikbau kakajus kautsama numamtuk, dita takasbaujijai jiinum batsatkush tuke jakachagtin ainawai. 50 Week✡ Diistá Mateo 5.13 dekas pegkejai, tujash jea jeatuji megkagak sakam wajasmataish, ¿itugsaya ataktush jea jeatush emamainaita? Dekas atumin weega anmamtinun Apajuí pujutan amasbau ajutjamainai. Nunikmatai tikich aidaujaish shiig anendaisajum agkan batsamainaitjume.”

- Marcos
- <
- 9
- >

✡9:50 Diistá Mateo 5.13

© 2008 WBT