- Marcos
- <
- 14
- >

14
Jisus maami tusa chicham umigkamu
(Mt. 26.1-5; Lc. 22.1-6; Jn. 11.45-57)
1 Pascua pag levadurajai pachimtsuk yutaiya nunú jegatin jimag tsawan ai, sacerdote apuji aidau chicham umiktinun jintinkagtin aidaujai Jisusan egaidau, wajuk unupiajaik achiká maawag tusag. 2 Tujash jista aigkik dutikachagmi, aents aidaujai pampandayamu ai, tuidau.
Betanianmaya nuwa Jisusa buuken kugkuinui ukatjamu
(Mt. 26.6-13; Jn. 12.1-8)
3 Yaakat Betanianum Simón lepra achikbau etsagagbau aajakua nuna jeen, Jisus mesanum jegan ekeemtatman, kaya alabastro tutai botella najanamunum kugkuin nardo ayatak duke najanamu akik wajaknun takusá nuwa jegantau. Dutika nuna ujak Jisusa buuken ashí ukatjauwai. 4 Dutiktatman wainkag nui ijunu kajekag:
—¿Wagka ibau kugkuinnash aikash ajapeawa? 5 Aikatsuk trescientos tsawan inagkeasa takasá kuichik jumaina imaan akik sujuka, nunú kuichkik ujunauch aidau yaimainajama, —tusag nuwan ashishmatuidau. 6 Tiagtai Jisus chichajak:
—Idaisatajum ¿wagka nuwauchish kajejagme? Nigka junak pegkejan jutijawai. 7 Ujunauch aidauk tuke atumjai batsamiagtatui, nuniakui atum wakegakjumek yaimainaitjume, untsu wika atumjaig pujushtatjai. 8 Juka nuwak mina mantuawag ukujuinak, iyashjun kugkuinai ukatjukag ukugsagtina nuaduí jutijawai. 9 Dekas tajime: Yamajam chichama juna ashí nugkanum yujasag etsejuinakush, ju nuwa mina jutija junak tuke pachisag chichatin ainawai.
Judas Iscariote Jisus sujukbau
(Mt. 26.14-16; Lc. 22.3-6)
10 Nuna timatai niina jintintaiji doce aina nuwiya Judas Iscariote, jiinki weuwai sacerdote apuji aidaujai Jisus sujuktinun chichaman umiktatus. 11 Nunik sacerdote batsatun jegají, dutik achimainaitjume tuinam shiig aneenak kuichkin akiktajame tusag anagkuawajui. Tiagmatai Judaschakam, wajuk yupichu sujukajak tusa egatu.
Pascuatin yuwatin umikbau
(Mt. 26.17-19; Lc. 22.7-13)
12 Pag levaduragtuchu yutai nagkamak tsawagbaunum, Pascuatin yuwatin uwig aishmag tsakat aidau mautai asamtai, Jisusa jintintaiji aidau:
—¿Tuwig umiktaji Pascuatin yuwatnush?
13 Tiagtai jimagchik niina jintintaijin awemak:
—Yaakat wetajum, nunikjum aishmag yumin aimak waketu wainkattajum nunú pataetuktajum, 14 nunikjum jeen wayaakui: ‘Jintinkagtin chichagtamak: Agkantash awash wi mina jintintaig aidaujai Pascuatin yumainush’ tujamae titajum —tiu. 15 —Nu tajumin ni inaktugmastatui yakí tesamu muun shiig umikbaun, nuanuí ashí jutii yuwatnuk umiktajum, —tiu.
16 Tusa tiajam Jisusa jintintaiji aidaushkam wegag yaakat jegakmag, ni tibaunak imatiksag wainkag, Pascuatin yuwatnunak nui umikajui.
Jisus inagnaku Pascuatin yuwamu
(Mt. 26.20-25; Lc. 22.21-23; Jn. 13.18-30)
17 Kiyagmatai Jisus niina jintintaiji doce aina nujai jeganum utsanawaju. 18 Nunik mesanum pekaamsag yuwinamunum Jisus chichaak:
—Dekas tajime: Atum ainajum juwiyag makichik wijai jimajuk yuwa nu minak sujutkattawai, —tau.
19 Tutai ditak wake besekag pekaamsaju, nunikag makí makichik iniininak:
—¿Wikaitag? —tutai, tikitchakam: —¿wikaitag? —wajaidau.
20 Tutai Jisus ayaak:
—Doce ainajum juwiya wijai nu platunmag uchutua yuwa nuuwai, —tau.
21 Tusa:
—Wi Apajuí Uchijiyaitkun Aentsmagan Akiinauwaitag nunak, mina pachittsag agajajua nuna imatiksanuk umiktatjai, tujash aents mina sujutkatta nunak wait anentajai. Duka dekas akiinmainchaunas akiinawabiataih, —tau.
Jisus mina anentaimjuttsajum yuwakjumek juní dutikatajum tibau
(Mt. 26.26-29; Lc. 22.14-20; 1 Co. 11.23-26)
22 Yuwinak pekagbaunum, Jisus pagkan juki Apajin see ti puuká, ni jitintaiji aidaun suwak:
—Ju jukijum yuwatajum, juka mina iyashjua numamtinai.
23 Nuna ti idayak, copanum vino yajaam ekeemtatman juki Apajin see ti ditan susaju, dutikam ashí betek uwakajui. 24 Dutika ashí uwakagmatai chichajak:
—Juka mina Apag, mina numpag ukaejamunum kuashat aents uwemkagtinun yamagman anagkagtuauwa nunú uminkatnun iwainawai. 25 Dekas tajime: Wika ju uvan yumijiya junak awenanuk uwagchatnaitjai, atak tsawan uminkui Apajuí inamtaijin atumjai ijuntinaitag duwi vino yamagman uwagtinaitjai, —tiuwai.
Jisus Pedron uugtuktatme tusa ujakbau
(Mt. 26.30-35; Lc. 22.31-34; Jn. 13.36-38)
26 Nuna timatai kantamtain kantamawag, Olivosan mujajin wegajui. 27 Nunikag nui Jisus chichaak:
—Jujú kashia juwik, ashí atum aidautigmek mina anentaimjuttak kajimatkittagme, agagbauwa nui: ‘Uwijá kuitamnun mantuawagtinai, dutikawagmatai uwigji aidauk pampagkagtin ainawai’ tawa nunisag. 28 Tujash mantuawagmataish ataktú nantakin atumek wegatsjuminig wiyá emkan Galilea wetatjai, —tiuwai.
29 Nuna tutai Pedro ayaak:
—Ashí tikich aidau kajimatjamainakuish, wika nunikchattajai, —tau.
30 Tutai Jisus chichajak:
—Amek yamai kashia juwik atash eke jimajá shinatsaig, Jisusnak waintsamjai tusam kampatumá uugtuktatme, —tau.
31 Tamashkam Pedrok:
—Amijai apaatuk mantuinakuish wika nunak tichattajai, —tau.
Nuna tutai, ashí niina jintintaiji aidauk ditashkam dutiksag tiajui.
Jisus Getsemaní pujusá Apajuí ausamu
(Mt. 26.36-46; Lc. 22.39-46)
32 Tiagmatai juwakiag ajak ajakbau Getsemaní tutainum jegawajui. Nunik ni jintintaiji aidaun:
—Juwi ekeemsatajum, wi awi wenu Apajuin ausatjai.
33 Tusa wegak Pedron, Jacobon, Juan aatus yajuak ditajai wesa, shiig senchi wake besemag dekapeau asa wake besekú, 34 nuniak:
—Senchi wake besemag dekapeakun ane anentaimkawan jamain dekapeajai, atumek juwi pujusjum iwá batsamtajum.
35 Tusa ukuak machik kuwaesag nugká tikishmag pujus Apajuí aujak: “Apawah, nunimainaitkuig wi waitmainaitag duka nagkaetukchati”, tau. 36 Nunik: “Mina Apajuh, amek ashí dutikmainaitme, wi waitmainaitag duka datumtujata, tujash wi wakejamuk achati ame dekas wakejamua nu atí”, tiuwai.
37 Nuna ti wakitki ni jintintaiji batsakbaun jegantun diikmá, kajig batsatun wainak Pedron chichajak:
—Simón, ¿kanamek? ¿makichik horakesh iwá pujumainchauk dekapeam? 38 Shintaagjum pujusjum Apajuí ausatajum, iwanch pegkegchau takastinme tusa dekapjamsainum, wakanik dekaskenmag pegkeja nuna wakegawai, tujash iyashik kakakchau ainawai.
39 Tusa ataktú weeshkam ni Apají ausamujinak dutiksag ausauwai. 40 Nuna tusa ataktú tanta diikmá kajigká batsatun wainak ishintau, dutikamash ditak kaji senchi mainamu asag, Jisus augmash aimainchau dekapjajui. 41 Kampatuma juwi waketjuki taak:
—Wi Apajuí Uchijiyaitkun Aentsmagan Akiinauwaitag nuna aents tudaugtin aidaunum sujam atatag duka horak jegae, maake yamaik kanagtajum. 42 Nantagtajum wegagmi, mina sujutkatta duka ashí taa minawai, —tiuwai.
Jisus achiká jukimu
(Mt. 26.47-56; Lc. 22.47-53; Jn. 18.2-11)
43 Tusa Jisus eke chichaak wajai, Judas doce aina nuwiya kuashat aentsun espada aidaun, numi aidaunaske takaku aidaujai saasá tajuntajui. Nunú aidauk sacerdote apuji aidau, chicham umiktinun jintinkagtin aidaushkam, nuigtú apu awemamu aidaujai minidau. 44 Judas Jisusan sujuktina nunú: “Wi kugkuastatag nunuwai Jisusak, shiig achikjum emetjajum jukitajum”, 45 tiu asa Jisusan adijak:
—¡Jintinkagtinú! —takug kugkuasui. 46 Dutiktai achikag shiig emetjaju.
47 Nuna dutikiagtai makichik nui ijuna nuwiya espadajin ukuini juwakug, dekas sumo sacerdote inake kuwishin asankauwai. 48 Tuja Jisus nu aents aidaun chichajak:
—¿Wagka kasa achiktasa utugtaya imanikjumesh espada, numi aidau takusjum achigkatasagmesh minitjagme? 49 Wi atumin jintinkun kashí kashinig jega Apajuí ememattainum pujuweg nuaduik jutijuajum achigchau agmaugme. Tujash aatus chicham agagbauwa nu uminui, —tiuwai.
50 Nuna taig ashí niina jintintaiji aidauk pisainak ukukiajui. 51 Nuninaig makichik datsauch sabanan pempemag pataetuku, nunittaman achikajui, 52 dutikam jaanchnak awik ukuak wisú tupikakiuwai.
Jisus apu aidau batsatbaunum ejegamu
(Mt. 26.57-68; Lc. 22.53, 54-71; Jn. 18.12-14, 19-24)
53 Jisusan jukiag dekas sumo sacerdote pujamunum ejegawajui; dutikawagmatai ashí sacerdote apuji aidau, tikich apu aidaushkam, chicham umiktinun jintinkagtin aidaujai ijunjajui. 54 Tuja Pedroshkam ikaag pataetus wejá wejakua, sumo sacerdote jeen agaajin jegaa, achijatin aidaujai jiin anamak eketu.
55 Sacerdote apuji aidau, ashí chichaman inagdau aidaushkam egatuidau, Jisusan bakuag maatnume tusa sujukagtatus, imatikainakush ejetuinachu. 56 Kuashat aents aidau wainak tsanumjuidau, tujash dita tuinamuk betek jegaachu. 57 Nuniagtai wajumak aents wajaidiag tsanumjuinak:
58 —Jutii ni tabauk antugkabiaji: Wi ju jega Apajuí ememattai uwejái takasbauwa nunak, yumpuan kampatumchik tsawantai tikichin jegamkattajai uwejai takaschamun timayi, —tuidau.
59 Nuna aatus tuinakushkam makichkish bakumainchaun tuidau.
60 Nuniai dekas sumo sacerdote ejapeen eketu wajatki Jisusan iniak:
—¿Wagka machikish aimtsume? ¿Nunash wajinbaugmina jusha imatjutpainawa? —tau.
61 Tamashkam Jisusak machikish aimkagkesh chichaachu, nunitai sumo sacerdote awentsag iniak:
—¿Amekaitam Kristu, Apajuí Pegkegma nuna Uchijim?
62 Tutai Jisus ayaak:
—Witjai, wi Apajuí Uchijiyaitkun Aentsmagan Akiinauwaitag nuna, Apajuí ashí senchigtina nuna untsujin eketun tsawan uminkamtai yujagminum pachitkau minamu waitkatnaitjume, —tiuwai.
63 Tutai sumo sacerdote nugkutaijin japikí ichigká chichaak:
—¿Nuigtush ya etsegtukti tusaya atsumaji? 64 Apajuí pegkegchau chichagka nu antukugme, ¿wajinjupa atumesh?
Tutai ashí aents aidauk:
—¡Ayatak mantamnati! —tuidau.
65 Tiagmatai Jisusan usukidaush ainai, yapiin ejatkag ijuinak:
—Dekakia, ¿ya awatamni? —awajuidau.
Jega Apajuí ememattain kuitamnushkam Jisusnak yapinum awatuidau.
Pedro Jisusnak waintsamjai tusa uukbau
(Mt. 26.69-75; Lc. 22.56-62; Jn. 18.15-18, 25-29)
66 Pedro apu agaajin nugká pujaun, sumo sacerdote inake nuwa aina nuwiya makichik tajuntau, 67 nunikmá Pedro jiin anamak ekeemtatman wainak dii wajatu, nunik:
—Amesh Jisus Nazaretnumiaya nujaimpap wekaemume, —tau.
68 Tama Pedro ayaak:
—Wika wainchaujai, ame tujutam nunak dekatsjai, —tiuwai.
Tusa ukuak wayamunmanini jinkiuwai, nuniai atash shinukuí. 69 Duke nuwauch ataktú wainak, nui tikich aidau batsatun:
—Jujú aujai wekaenuwejama, —tau.
70 Tamashkam Pedrok ataktush aikasag:
—Jisusnak wainchaujai, —tau. Nuniai machik asag nuwi batsatu ataktú Pedron chichajuinak:
—Amek dekas auna jintintaiyaitme Galileanmaya asam, chichaakmesh dita chichau agma nunismek chichame, —tuidau.
71 Imatjuinam Jisusan pachis pegkegchaun chichajak, Apajuí adayas:
—¡Atum tajum nunak wika wainchaujai! —tau.
72 Nuna taig atash awentsag shinukuí, nunitai Pedroshkam Jisus chichajak: “Atash jimajá shinatsaig, kampatumá waintsamjai tusam uugtuktinaitme” tibauwa nuna anentaimtus, buutiuwai.

- Marcos
- <
- 14
- >

© 2008 WBT