- Lucas
- <
- 2
- >

2
Jisus akiinamu
(Mt. 1.18-25)
1 Nu tsawantin Roma apuji Augusto daagtin, ashí aents aidau daaji agatnakti tusa inamjau. 2 Junak dutikchatain Cirenio, Siria apuji we pujai dutikauwai. 3 Tibau asamtai aents aidauk makí makichik ditá yaaktajin agatmamjatatus shimuidau.
4 Tuja Joseshkam Galileanum yaakat Nazaret awa nuwiya juwaki Judea nugkanum jegau, yaakat Belén apu David akiinamu aajakua nui, nigka David wegantu asa. 5 Nui agatmamjatatus wegak, ni nuwenamig tusa anagmamuji María ejamtinun ayasá weuwai. 6 Nunikag nui jegaa pujuinai tsawan ni uchigmaktinji jegajiu. 7 Nunikmatai iwaijin aishmagkun uchigmaku, dutika uchi pempetaiyai pempeag tagku ayugtainum egkeauwai, ijagka kajiitainig dita ayamainuk agkantak atsusú asamtai.
Uwijá kuitamin aidaun nayaimpinmaya aents aidau wantintukbau
8 Nunú kashia duwik, uwijá kuitamin aidaushkam nu nugkanmag uwigjin kashi kuitamainak batsatu. 9 Nuniai Apajuí aentsji nayaimpinmaya wantintuku, dutikak Apajuí tsaaptinjiya nu tsawan awasau dita batsatbaunum, dutikam shiig senchi ishamkajui. 10 Nuniagtai nayaimpinmaya aents chichaak: “Ishamkaigpajum, wika atumin yamajam chichaman ujaktasan minitjime, nuna antuinak ashí aents aidauk shiig aneasagtata nuna. 11 Yamai kashia juwi, apu David akiinauwa nunú yaaktanmag uwemtikagtin Apu Kristu akiinae. 12 Tagku ayugtainum uchi pempeajam egketu wainkajum, juwapita titajum.”
13 Nuna taig kuashat aents nayaimpinmaya aidau wantinjau, nunikag Apajuin emematuinak kantamainak:
14 “Nayaimpinmash Apajuiya duke emematiagmi,
nugkanmayanash ashí niina umijuidaunak shiig agkan anentaimsa pujutan susatta duwi”, wajaidau.
15 Apajuí aentsji nayaimpinmaya aidau tusa ditan ujak, nayaim waketjamtai, uwijan kuitamin aidau pempentunisajag:
—Belén uchi akiinae tusa Apajuí tujama nunú wegaja wainkagmita, —tuidau.
16 Tusag waujus wegag jegakmag, Marían Josejai, nuigtú uchi tagku ayugtainum egkemtatman wainkaju. 17 Nunik wainkag uchin pachis nayaimpinmaya aents tibaun etsejuidau. 18 Tusag uwijá kuitamin aidau etsejiagtai, ashí aents aidauk puyatus antuidau. 19 Maríashkam nu etsejuinamun antuk, sakapamainchau anentaimu. 20 Nunikag uwijá kuitamin aidau waketuinak, Apajuin emematuinak see tuidau, ashí nayaimpinmaya aents tibaunak imatiksag wainkaju asag.
Jisus jega Apajuí ememattainum ejegamu
21 Ocho tsawan jegamtai, uchin pakaji ajapjuinak adaikaju JISUS. María eke ejapjumainchau aig, nu adaikattame tusa nayaimpinmaya aents tibaunak dutiksag.
22 Moisés chicham umiktinun agajua nui, uchigmaku aidauk cuarenta tsawan jegatai pegkeetnume tibauwa nuna ejeyag, Jerusalén weenak uchin jukiaju Apajuí emtin iwainakagtatus, 23 Apajuí chicham umiktajum tibaunum: “Ashí uchi aishmag iwai akiinuk Apajuinu atí”, tibau asamtai. 24 Weenak Apajuinu atinun jukiaju chicham umiktajum tibaunum: Jimag tórtola,* Tórtola tawa duka pauma numamtin tagkumtai aajakuí. nu atsakuig jimag paum tsakat itaatajum tibauwa dutiksag.
25 Nunú tsawantinig Jerusalén pujujakuí Simeón daagtin, aents pegkeg, Apajuí senchi aneen, Israelan Apajuí agkanmitkamun wainkatatus daká pujujin, Wakaní Pegkejishkam ajamu. 26 Nuniau asa dekamtikau aajakuí: Apajuí awemamu waintsukek jakashtinaitme, tusa. 27 José Maríajai Jisusan jukiag jega Apajuí ememattainum jegawaju, chicham umiktinum dutikatajum tawa nuna betek umikagtatus. Nuniai Simeogshakam, Wakaní Pegkeji anentaimtikjam jegau. 28 Nunik uchin midaaki juki Apajuin emematu, nuniak:
29 “Apuh, yamaik ame chicham tujutbauwa duka uminkau asamtai,
shiig anentaimsan jaaknush jakatjai.
30 Uwemtikagtina nunak yamaik mina jiijuí wainkajai,
31 ashí aents aidaushkam ame awemamun wainkagtata nuna.
32 Juka tsaaptina nuninai,
ashí aents judiuchu aidaunashkam uwemtikatin asa,
tuja amina aentsjum Israel aents aina nunash eme anentai ematnai”, tau.
33 Uchí pachis tutai, Josek Maríajai anentai jegachaju. 34 Nuna ti ditanashkam:
—Atumnash Apajuí yaimpaktinme, —tusa idayak, Marían chichajak:
—Nijah, jujú uchia junak Israel aents aina nuwiyag dakitiagtinai, nuniai kuashat nemajuidaush agtinai nuninak uwemjagtinai. 35 Nuniagtai Apajuí ashí aents anentaibaujin paan iwainatta duka, (aminak nagkí ijumaina imatijamak anentaiminig waitkagmastinai), —tau.
36 Nuanuig nuwa Apajuí etsegtin Ana daagtin, Fanuela nawanji Aser wegantu shiig muuntuch wajasá pujau. Nigka shiig tsakatuch aishina siete mijan pujusuí, 37 nuniau wajemea ochenta y cuatro mijan wegau, nuigtushkam jega Apajuí ememattainmag tuke tsawai kashishkam, yujumkan ijagmá pujus Apajuin aujú pujú. 38 Nunin asa Simeón tusa ashimkamtai, Anashkam jegantá, Apajuin see taku emematak Jisusan pachis:
—Ashí aents Jerusalén agkanmagati tusa dakaina nunak ju uchi dutikatnai, —tau.
39 Apajuí chicham umiktajum tibauwa nunak imatiksag umikag, ditá yaaktajin Nazaret waketjaju Galilea nugkanum awa nui.
40 Nunik batsatbaunum Jisuschakam tsakaak iyashinish senchi wegau, nuniak nuní senchi jintiag anentaimu, Apajuí wakega nunashkam shiig dekau, tuja Apajuishkam niiní shiig aneau.
Jisus tsakat asa jega Apajuí ememattainum webau
41 Makí makichik mijantin José Maríajai, Jerusalén tuke wesagké aidau Pascua jegatai. 42 Nunin asagmatai Jisuschakam doce mijan ajamu weu, ditajai Jerusalén jista inagkeautaiya nuna betek dutikatatus. 43 Nuwi jegawag batsamas, Pascua ashimnakmatai waketjaju, nuninai Jisusak Jerusalén juwaku, niina dukujish Joseshkam dekatsaig. 44 Dita anentaimsajag tikich aidaujais ijunag wegatai tusag, makichik tsawan kuwaekaju, nuniau ashí ditá waintai, nuigtú ditá patayí aidaunmash egakú. 45 Tujash wainkachag Jerusalén waketjaju egainak.
46 Nunikag kampatum tsawanta juwi wainkaju, jega Apajuí ememattainum chicham umiktinun jintinkagtin aidaujai ejapena ekeemas, chichaagtai antak niishkam iniimak eketun. 47 Ashí aents ni chichaamun antujuidauk, yachajin diijus puyatkag diidau, dita iniamash shiig aimu asamtai. 48 Nunittaman apají dukujijai wainak puyatjuk, dukují chichajak:
—Uchuchih ¿wagka tikima aan wekaenaitme? Nijah, wi apajai shiig senchi puyatjukan egakun wekaetusjamna, —tau.
49 Tama ni ayaak:
—¿Wagka minash egatjume? ¿Atumek dekatsjumek mina Apag wakegamun takaakun pujumainaitag duka? —tau.
50 Tujash ditak, wagkag tawa tusag dekagmainchau dekapedau.
51 Nunikag Jisusan jukiag Nazaret waketjajui, Jisus nui pujusá ashí dita tabaunak betek umiau. Tujash niina dukujig ashí Jisus nunikbaunak tuke kajimattsuk anentaimtú pujau. 52 Tuja Jisuschakam nuní senchi tsakau, dekatjinishkam nunisag, tuja Apajuishkam, aents aidaushkam shiig anentuidau.

- Lucas
- <
- 2
- >

*2:24 Tórtola tawa duka pauma numamtin tagkumtai aajakuí.

© 2008 WBT