- Marcos
- <
- 10
- >

10
Nuwak idaimaitsui Jisus tibau
(Mt. 19.1-12; Lc. 16.18)
1 Jisus Capernaumnumia jiinki Judea nugkanum jegaa, Jordagka amain katigkú. Nunikmatai aents aidau tuwagkajam ataktú ni jintinkagtutaijinak dutiksag jintinkagtau. 2 Nuniai fariseo aidau pegkegchaunum dekapsatasag jegaantag iniasaju, nuwennush nuwenash idaimainashit tusag. 3 Tuinam Jisus ayaak:
—¿Moisesash atumnash wajukatajum tujabiajuita?
4 Tama dita aiinak:
—Moisesak papí idaidaiku najantai umikjum nuwemek idaimainaitjume, tujabiuwai.
5 Tiagtai Jisus chichaak:
—Juna dutikatajum Moisés tujabiajua nunak atum chicham umitnumash katsujam asagmin tujabiajui. 6 Tujash yama nagkamchakug Apajuik aishmagkun nuwajai najanauwai. 7 Dutikamu asag aishmag nuwenkug apajin, dukujin ukuak niina nuwejaig pujumainai, 8 nunikag makichik iyash wemainai. Nunin asag jimaja nuninchauwai makichkia numamtinai. 9 Nunin asamtai Apajuí nuweamua nunak makichik aentskesh idaimitkamain ainatsui.
10 Tusa ukukmatai Jisusa jintintaiji aidau jegá jegawag, nuna pachis iniidau. 11 Tusá iniam:
—Makichik aentskesh nuwen idayas tikich nuwajai nuwenkug, jeteken ekajeak nunimainai, 12 nunisag nuwashkam aishin idayas tikich aentsnum nemakug, aishin ekajeak nunimainai, —tiuwai.
Jisus uchi ikautkamu
(Mt. 19.13-15; Lc. 18.15-17)
13 Juna ashí tusa inagnai, uchi aidaun Jisus uwejen antinjukti tusag ikautkajui. Imatikiagtai ni jintintaiji aidau, uchin ikaunmaina nuna jiyaidau. 14 Dutikiagtatman Jisus wainak kajek chichajak:
—Tutsuk idaisatajum, uchi aidauk minai kauntatnume utugkajum awagkigpajum. Jujú uchi anentaimaina jumamtin aidaunum Apajuik inamjata tawai. 15 Dekas tajime: Aents aidau uchi mina anentaimjutuina imanis anentaimjutuinachuk Apajuí inamak amain ainatsui.
16 Jisus nuna tusa makí makichik uchin midaaki juki, uwejen achiak:
—Apajuí yaimpaktinme, —tiuwai.
Datsauch wiyakuch Jisusjai chichasbau
(Mt. 19.16-26; Lc. 18.18-27)
17 Nuna dutika Jisus jinki jintá wetatman makichik aishmag tupi tupikakua amainag tikishmatug pujus iniak:
—Jintinkagtin pegkejah, ¿wajina dutikmainaitja pujut tuke atina nuna jukitasanush? —tau.
18 Tama Jisus ayaak:
—¿Wagka pegkejá tujutme? Makichkish pegkejak atsawai, imá makichik Apajuiya duke pegkejak. 19 Amek dekame chicham umiktin agagbaunum: ‘Tsanijinawaipa, magkagtuawaipa, kasamkaipa, wainkamek tsanumkagtujaipa, wainkam tsanumjam tikichdau jukipa, amina apa dukujai eme anentsam diyaakum yaigtá’, tusa tawa nunú.
20 Tama ni ayaak:
—Jintinkagtinuh, wika nunak uchuch nagkamsanuk ashí umikuitjai, —tiuwai.
21 Tutai Jisus wait anenmain diis chichajak:
—Makichik umimain ajutjame: Wetá nunikam ashí amina ajutjamaina duka sujukam ujunauch aina nu susata. Nu dutikawamin nayaimpinum wajigmik ajutjamtinai. Nu dutika ukuakum waitiakmesh atsanjam nemagtukta, —tiuwai.
22 Nu tama antuk, nunimainchau dekapeg wake beseká weuwai, shiig wiyakuch asa.
23 Nunikmatai Jisus nui ijunun ayampá ashí diis ni jintintaiji aidaun chichajak:
—Wiyakuch aidauk Apajuí minai inamjati tusag kakajus idaimamainchau ainawai.
24 Nuna tutai jintintaiji aidauk puyatkag ijuntsaju. Nunikagmatai Jisus ataktú chichaak:
—Uchig aidauh, aents aidau niina wajiijin imá senchi puyatjuidauk, kakajus Apajuí inamak amain ainatsui. 25 Camellok aujá jiinish waigká nagkaemamainai. Tujash wiyakuch aidauk Apajuí minai inamjati tusag kakajus idaimamainchau ainawai.
26 Nuna tutai antukag nuní nagkaemas puyatkag:
—¿Yaki tujash uwemjaush amainaita? —tusag ditak iniinidau.
27 Tiagtai Jisus ditan diis chichajak:
—Aents diismak juka utugchatai machikish dutikmaitsui, tujash Apajuiyaig annuchui, nigka ashí dutikmainchaunash dutikmainai.
Mina nemagtuidauk ditanu ukukbaujin nagkaesau jukiagtinai tibau
(Mt. 19.27-30; Lc. 18.28-30)
28 Tutai Pedro ayaak:
—Jutii aidautik ashí iina ajutjamaidauk ukuinaku nemagkamiajime.
29 Tutai Jisus ayaak:
—Dekas tajime: Ashí aents mina nemagtuinak yamajam chichama nunakesh etsejak, jeen, yachin, umayin, apajin, dukujin, nuwen, uchijí aidaun, nugke aidaunash ukukiu aidauk, 30 yamaik ju nugka juwig pujusag, ciegka imania jukiagtinai: Jee aidau, yachi aidau, umayí aidau, dukují aidau, uchijí aidau, nuigtú nugke aidaujaí ukukbauwa nuna nagkagas. Waittsajash atak atina duwi pujut tuke atina nui pujusagtin ainawai. 31 Tujash kuashat aents dekatkau atatus wakegaina nu ukunum juwakagtinai. Untsu iman atan anentaimtumachu aina nu dekatkauk agtinai.
Kampatuma juna Jisus ni mantamnatnuji etsegkamu
(Mt. 20.17-19; Lc. 18.31-34)
32 Jerusalén jegawagtatus weedau. Nuniamunum Jisus eemak wegai ni jintintaiji aidauk ishamainak puyatkiag weedau. Nuniagtai ataktú niina jintintaiji doce aina nuna yajuak akankiag, wajuk dutikawagtatua nuna pachis ujaidau. 33 “Yamai Jerusalén jegattag duwi, wi Apajuí Uchijiyaitkun Aentsmagan Akiinauwaitag nunak achigkag sacerdote apuji, chicham umiktinun jintinkagtin aidaunum ejetuawagtatui. Dutijuawagmatai dita jujukiag judiuchu aidaunum dita maatnume tusag sujutkagtatui. 34 Dutijuawagmatai pegkegchaun chichagtuinak dushí dushiktuinakuag, asututan asutu, usuktutnash usuktu awa awajtuinakua mantuawagtatui, tujash dutijuawagmataish kampatum tsawanta juwi ataktú nantaktatjai”, tau.
Juan Jacobojai Jisusan segagbau
(Mt. 20.20-28)
35 Nuna timatai, Zebedeo uchijí aidau Jacobo Juagjai, Jisusan jegaantag:
—Jintinkagtinuh, ii segattajam nunak dutiksag umigkagtukti tusa wakegaji, —tuidau.
36 Tusa tiagtai Jisus ayaak:
—¿Wajina dutijuati tusagmea wakegagme? —tau.
37 Tutai dita chichainak:
—Wakegaji amina inamtaigmin, jutii jimajaitag nunuti makichik amina untsugmin ekenkum, tikich menagmin ekejattsatin atá tusaja.
38 Tiagtai Jisus ayaak:
—Atumek mina segatjum duka dekatsjume. ¿Atumesh mina waitkajus mantuawagtata dusha imanisjumkek waitmainaitjum?
39 Tuinam dita chichainak:
—Ehé, iishkam duka waitmainaitji, —tuidau.
Tiagtai Jisus ditan chichajak:
—Dekas tajime: Wi waittsan jakattag imanisjumek waittsatin ainagme, 40 tujash mina untsujuí, tikich mina menajuí ekeemsatin atajum tusanuk tumaitsujime. Nunak mina Apag ya aidau ekeemsatnujinak umigkauwaita nuna ekentsagtinai.
41 Nunú tabaun diez aina nu antukag, Juagkan Jacobojai senchi kajegkajui. 42 Nuniagtai Jisus ditan untsuká:
—Atumek shiig dekagme, tikich nugka aina nuna apuji aidau judiuchu aina duka, aentsnak ditanua nunin emak inainawai. Untsu nunú apu aina nuna aentsji aidau, aents aina nuna dita wakegamun inau ainawai. 43 Tujash atumek aajagmek dutikdaimain ainatsjume. Nunitsuk atum ainajum anuiyatijum eme anentai atasajum wakegautigmek tikich aina nu takajin amainaitjume. 44 Atum ainajum anuiya eme anentai atatus wakegauk, ashí tikich aidaun inake amainai. 45 Wagki wi dekas Apajuí Uchijiyaitkun Aentsmagan Akiinauwaitag nunak, atum aidautijum mina takagtustinme tusanuk taachuitjai, wi dekas atumin takagkun mantamnan kuashat aents aidau pujutin uwemtijata tusan taamjai, —tiuwai.
Bartimeo wainmachun Jisus etsagagbau
(Mt. 20.29-34; Lc. 18.35-43)
46 Nuna tusa Jericó jegawajui. Nuwiya jiinki Jisus niina jintintaiji aidaujai, nuigtú shiig kuashat aents ashinai, aents wainmachu Bartimeo daagtin Timeo uchijí jintá yantam ekeemas, aents nagkaemagtai kuichik sujustajum tusa sumá eketu. 47 “Jisus Nazaretnumia nagkaemawai”, tabaun antuk, untsumtan nagkamau. Nuniak:
—¡Jisusah David wegantu uchijiyah minash wait anenjugta! —wajau.
48 Imattai kuashat aents aidau jiyaidau itatkati tusag. Tusá jiyamash nigka nuní senchi untsumak:
—¡David wegantu uchijiyah, minash wait anenjugta! —wajau.
49 Imattai Jisuschakam nui wajan:
—Untsuktajum juwi tantati, —tiu.
Timatai wainmachun untsuinak:
—Yamaik untsugmawai kajintsam tantata, —tuidau.
50 Tama niishkam pataká nugkuagbaunak awik nugká aepeak, tseke wajakí Jisus wajamunum jegantuí. 51 Nunikmatai Jisus iniak:
—¿Minash utugtukti tusamea wakegame? —tau.
Tama wainmachu ayaak:
—Jintinkagtinuh wika wainmaktasan wakegajai, —tiu.
52 Tutai Jisus:
—Yamaik wetá, amek kajintsá anentaimam duwi tsagajume, —tiu.
Tusá tamawaik wainmakui, nunik Jisus wetai niishkam Jisusjai weuwai.

- Marcos
- <
- 10
- >

© 2008 WBT