- Mateo
- <
- 21
- >

21
Jisus Jerusalén apu wajasá wayamu
(Mr. 11.1-11; Lc. 19.28-40; Jn. 12.12-19)
1 Jisus ni jintintaiji aidaujai yaakat Betfagé tutainum jegawaju Olivosan mujají najatamunum, Jerusalén tikiju awa nui, nunik ni jintintaijin jimajan awemauwai, 2 dutikak:
—Wetajum au yaakat jegattak aents batsata awi, awi jegakmajum wainkattagme makichik burra* “Burra” tawa nunak versión Dios Habla Hoy (DHH) tawai, nuwiya jukimui antumain atí tusa. Tuja tikich versión Reina-Valeranmag (RV) nunak tayatak “asna” tawai. jigkam uchijijai wajau. Nunú atia jukim itagtuatajum. 3 Nu juwagmin, makichik aentskesh: ¿Wagka aikagme? tujamkujaish: ‘Apu atsubau asamtai juwajai, ajum awagtugmaktatui’, tusa ukuktajum, —tiu.
4 Jujú junikua duka Apajuí etsegtin agak:
5 “Yaakat Siognum batsamin aidauwah,
‘diistajum atumin apujum imanchauch wajasá
burro tsakatnum entsamas minitjamui’,” timawa nunú uminkauwai.
6 Tiajam ni jintintaiji aidaushkam wegag Jisus tibaunak imatiksag umikaju. 7 Dutikawag burran uchijijai jukiag itaantaju, dutikawag awantak nugkuagbaujin jukiag mai tuntupen aitkagmatai Jisus ekeebiu. 8 Nunikmatai kuashat aents asag, Jisus wegamunmanini dita awantak nugkuagbaujin aitug emaidau, tikich aents aidau dukan tsupig jintanmag aitug emaidaush aidau. 9 Imatikainak aents eemak weedau, ukunum minidaushkam senchi untsumkag:
—¡Apu David wegantunum akiinau, Apajuí awemam mina jujú emematiagmi, jujuwai iina agkanmitkagmatnuk! ¡Nayaimpinmayanash nigki agkanmitkattawai! —wajaidau.
10 Jisus Jerusalegnum wayamtai ashí aents aidauk pampaidau, nuninak:
—¿Jusha ya aentsuita? —tuidau.
11 Tiagtai:
—Juka Jisusai, Apajuí etsegtin Galileanmaya, Nazaret pujuwe nuuwai, —tuidau.
Jega Apajuí ememattainum aents batsatun Jisus jiigbau
(Mr. 11.15-19; Lc. 19.45-48; Jn. 2.13-22)
12 Jisus jega Apajuí ememattainum wayaa, nui sujak batsatun sumau aidaujaí ashí agaa jiijú, dutikak aents kuichki yapajiin aidau mesajinashkam shitaki akaketuk, paumá sujin aidau ekeemtaiji aidaunash dutiksag akaketkau, 13 dutika chichaak:
—Apajuí chichame agagbauwa nui: ‘Mina jegajuk Apajuí aujku ijuntaiyai tama atinai’ tawa nuniaig atum kasá batsamtai emaugme, —tiu.
14 Nuna tusa ishiak wajai wainmachu, shutú aidaujai jega Apajuí ememattainum utsanawagmatai Jisuschakam etsagakui. 15 Tujash sacerdote apuji aidau, chicham umiktinun jintinkagtin aidaujai Jisus etsaegkagtamun wainkag, nuigtú uchi aidau jega Apajuí ememattainum batsamas untsumainak: “¡Apu David wegantunum akiinauwa nunú uwemtikagtugtatus yamai mina jujú emematiagmi!”, awajuinamun antukag kajekag, 16 Jisusan chichajuinak:
—¿Antamek jujú imataina dusha?
Tama Jisus ayaak:
—Ehé, antajai. ¿Atumek ausachukaitjum: ‘Uchi tsakat aidau, muntsuaku aidaujai emematjutpainak kantamjutpawagtatui’ tawa duka?
17 Nuna tusa ukuak yaakat Betanianum we nui kanajui.
Numi higuera tutai nejenchau Jisus yumigja maamu
(Mr. 11.12-14, 20-26)
18 Nunik tsawaag kashikmas yaaktanum waketak Jisus yapajau. 19 Nunikmá higuera jintá yantamchijin wajattaman wainak jegantau, tujash nejeg atsau ayatak dukak wajas atai, chichajak:
—¡Amek ajumaish tuke nejekchatnaitme! —tamawaik kukajá wajasú. 20 Nunikmatai niina jintintaiji aidauk puyatkag Jisusan iniinak:
—¿Wajukaya higuerash tabauwaikish kukajé? —tuidau.
21 Tiagtai Jisus ayaak:
—Dekas tajime: Atum Apajuiyai kajintsá anentaimsajum utujimtash utujimtsuk nuniktatuapi takugmek, imá ju higueraya juke jutikmaitsugme, ju muja awa jushakam: ¡Juwi atsuk nayantsanum wajaata! tamak nunimainai. 22 Tuja atum Apajuí aukujum dekas sujustatuapita tusa segakjumek jukittagme, —tiuwai.
Sacerdote apuji aidau Jisusan iniasagbau
(Mr. 11.27-33; Lc. 20.1-8)
23 Nuna tusa ukuak Jisus jega Apajuí ememattainum wayaa jintinkagtak wajai, sacerdote apuji tikich apu aidaujai tajuntag iniinak:
—¿Aminash ya jintinkagtuata tusash awetamae? ¿Yana chichamenia jusha juniame? —tuidau.
24 Tama Jisus ayaak:
—Wishakam iniastajime, atum nu aigkagminig ujaktajime yana chichamenia jutikaja nuna. 25 ¿Ya awemauwaita Juagnash yamijatjati tusash, Apajuik awemauwait atsa aents aidauk awemauwait? —tau.
Tama ditak pempeentunikiag chichainak: “Juagnak Apajuí awemauwai tajinish, ‘¿Tujash wagka dekaskeapi tichau ainagme tujamtata jama?’ 26 Tuja aents aidau awemauwai tita takuishkam, aents aina nu ishamaji, Juagkak Apajuí etsegtinai tuidau asagmatai.” 27 Nuna tusag utujimag Jisusan chichajuinak:
—Dekatsji, —tuidau.
Tiagtai ni ayaak:
—Wisha tichattajime yana chichamenia jutikaja nunak, —tiu.
Aents jimag uchigtin pachisa tibau
28 Jisus ditan iniak:
—¿Jusha atumesh wajuk anentaimtagme? Aents uchijí jimag ajujakuí, nunin makichik uchijiya nuna chichajak: ‘Uchuchih, uva ajakbauwa nui weme takastá’, tiuwai. 29 Tama nu uchi chichaak: ‘Wika apawah wemaitsujai’ tiu ayatak awake anentaimag weuwai. 30 Tuja tikich uchijiya nunashkam dutiksag tiuwai. Tama nu ayaak: ‘Ayú apawah, wetajai’, tusa tiu ayatak wechauwai. 31 Ju jimag uchi pachisa taji nuanuish, ¿tuuwa apají wakegamunash umigkauwaita? Tuinam dita aimainak:
—Dekatkauwa nuuwai, —tiaju.
Tiagtai Jisus ditan chichajak:
—Dekas tajime: Aents apú kuichkiji atinun yajumin aidau, nuigtú nuwa akiká takatai aina dushakam pujutjin yapajiawag, Apajuí inatjati tusag atumin nagkaetamsau imaninawai. 32 Atumek Juan dekaskea nuna jintinjamainaigkish dekaskeapi tichaugme; tujash apú kuichkiji atinun yajumin aidau, nuwa akiká takatai aina dushakam dekaskeapi tusag tudaujinak idaisaje. Atumek nunidau wainiatkugmesh, pujutjum yapajiajum dekaskeapi tichaugme.
Takau pegkegchau aidaun pachis Jisus augmattsamu
(Mr. 12.1-12; Lc. 20.9-18)
33 “Antuktajum ju augmatbaushkam: Aents ajajin uva ajakuí, dutika tanishig, uva yumiji ijugtinnash umik, wajasá diistinnash torre tutain yakí jiikuí. Dutika wajumak aentsun: ‘Atum ju takastajum, dutikakjum minash sujustajum’, tusa susa ukuak, nigka tikich nugkanum atushat weuwai. 34 Dutikau asa uva tsamat uminkau asamtai niina inake aidaun ishiakui, aents nui takaak batsata nui jegawagmatai, uva neje susam jukiag itagtuatnume tusa. 35 Dutikam inak jegawagmatai ajanum takaina nunú, achikag makichik ayatak suwimawajui, tikichnak maawajui, tikichnashkam aikasag kayai tukuí tukuinakua maawajui. 36 Dutikawagmatai ataktushkam nuní kuashat ni inake aidaun ishitkauwai. Dutikamtai nunashkam dutiksajag maawajui.
37 “Dutikawagmatai inagnamun niina uchuchijin: ‘Mina uchignak ajantusampap diimain ainawa’, tusa awemauwai. 38 Tujash ajanum takaina nu uchi minittaman wainkag ditak pempeentunikiag: ‘Auwai ju aja juna jukitnuk, dekas maa ajapami, dutikaku juka iinu emami’, tuidau. 39 Tusag achiká jukiag ajá ukumtikiag maawajui.
40 “Atumesh wajuk anentaimjume, dekas ajagtina nunú minakush, ¿itugmainaita ajanum takaina nunash?”
41 Tutai dita aiinak:
—Aents pegkegchau aina nunak wait anentsuk kajeg utsaumainai, dutika tikich takau aidaun idaitumainai ajak uminkamtai juwiinakush, midau amaina nunak dutiksag sujin atinme tusa.
42 Tiagtai Jisus ditan iniak:
—¿Atumek ausachukaitjum Apajuí chichame agagbauwa nui:
‘Aents jegá jegamin aidau kayá ajapawajua nunú, kaya dekas jegá ichichkatin apututia iman wajasé.
Nunak Apajuí dutikau asamtai jutii anentaig ejetumaitsui’ tawa duka?
43 “Nuaduí tajime: Apajuí atumin inapa nunak idayak tikich aentsun inagtinai, midau atin aidaunak dutiksag itagtuatnume tau asa. 44 Aents nu kaya nui iyauk tsainkatnai, untsu kaya aentsnum iyaakug aentsnak tuke yuku ematnai.”
45 Nuna tusa augmattai antukag sacerdote apuji aidau, fariseo aidaujai: “Nunak jutiin tujamji”, tuidau. 46 Nuniau asag achikta tuidau; tujash aents aidaun ishamaidau: Jisusak Apajuí etsegtinai, tuidau asagmatai.

- Mateo
- <
- 21
- >

*21:2 “Burra” tawa nunak versión Dios Habla Hoy (DHH) tawai, nuwiya jukimui antumain atí tusa. Tuja tikich versión Reina-Valeranmag (RV) nunak tayatak “asna” tawai.

© 2008 WBT