- Marcos
- <
- 8
- >

8
Jisus cuatro mil aents ayugkamu
(Mt. 15.32-39)
1 Nunú tsawantinig kuashat aents tuwakaju asag, yumainji atsujuidau asagmatai, Jisus ni jintintaiji aidaun untsuká ijumag:
2 —Ju aents aidaun wait anentuinajai, juwi wijai kampatum tsawantai yujumkanash yutsuk batsataina duwi, 3 wi yujumkan ayugtsuk ishiakmak, jeen jegatakamá pimpikiag jaka iyaumain ainawai, dita atushtanmaya kaunkajush aina duwi, —tau.
4 Tutai niina jintintaiji aidau aiinak:
—¿Tuwiya jutiish aents atsamunum pujag juniautish jusha ajamsagtatji?
5 Tiagtai ditan iniak:
—¿Wajupa pagka ajutjamainawa?
Tama:
—Siete pag ajutjamui, —tuidau.
6 Tiagtai:
—Aents nugkanum batsagtajum —tusa ishiaku.
Dutika ashí umikagmatai pagkan juki, Apajuin see tusa puujá ni jintintaiji aidaun tinabiu, dita aentsú susatnume tusa. Dutikam ditashkam aentsun tinamkaju. 7 Namakshakam ujumchik au asamtai, dutiksag Apajin aujus nunashkam tinamkagtitajum tusa tinabiu. 8 Dutikawajam yuwawag shiig ejemakaju. Nunikagmatai pag mamayakjai ampinkaun siete chagkinnum aimjajui. 9 Nuna yuwawajua duka cuatro mil aents tumain aajakajui. Imanun ayujuk akatek ishiakui.
Fariseo aidau wainchatai iwainkagtukta tusa Jisus segamú
(Mt. 16.1-4; Lc. 12.54-56)
10 Dutika ukukí, ni jintintaiji aidaujai botenum chimpimag Dalmanuta nugkanum weuwai. 11 Nui jegamtai fariseo aidau kautuawag, Jisusjai kuashat tudayinau. Nuninak dekas Apajuí uchijimpashit tusag dekapsatatus:
—Nayaimpinmaya wainchatai iwainkagtukia, —tuidau. 12 Tusá segainam Jisus senchi mayati wajan chichaak:
—¿Wagka atum wegantutigmesh wainchatai iwainkagtukia tusagmesh tuké tajume? Dekas tajime: Atumnak makichik iwainamunakesh iwaintukchattajime.
13 Tusa ukuak botenum egkemag, ataktú amain katigkuí.
Fariseo jintinkagtutaijig levaduraya numamtinai tibau
(Mt. 16.5-12)
14 Nui weenak pagkan kajimatkiag jukichaju asag yumainjig atsujuidau, nuninayatak makichik pagkan takus weedau. 15 Nuniku asagmatai Jisus:
—Nijah, fariseo aidau, nuigtú Herodesa levaduraji aina nujai kuitamamkatajum, —tau.
16 Tutai ditak pempeentunikiag: “Junak ii pag takukchajag duwi tujamji”, tuidau.
17 Nu tuinamun Jisus dekajua:
—¿Wagka pag pachisjumesh jiyaniagme? ¿Atumek dekamainchau dekapeau asagmek utujimsajum anentaimjum? 18 ¿Atumek jime ajutjamainaigkik, wainmachu wajukmaina numamtuk wajakjum, antayatkugmesh antuchu wajukmaina numamtuk wajajum? ¿Nuniau asagmek aneaktsujum? 19 Wi jimagchik paagkai cinco mil aents ayugkamash ¿wajupa chagkina aimkamiugme ampinjau aidaush?
Tama dita aiinak:
—Doce, —tiaju.
20 Tiagtai:
—Wi siete pagkan jukin cuatro mil aents ayugkamash ¿wajupa chagkina aimkamiugme ampinkau aidaush?
Tama dita aiinak:
—Siete aimjamiaji, —tuidau.
21 Tutai ni ayaak:
—¿Dutikau ayatkugmek dekamainchau dekapeajum?
Betsaidanmaya aents wainmachun Jisus etsagagbau
22 Nuna ti Betsaida jegauwai. Nunikmatai wainmachun itajiag, antinjukta tusa segaidau. 23 Tama Jisuschakam wainmachun egkesá juki, yaaktauchin ukumtiki jiin usuktua, uwejen nuna jiin patatiu, dutika:
—¿Machikish wainmatsmek? —tusa iniasu.
24 Tama niimak:
—Aents aidaunak tuke numia nuninun wainjai; tujash weedaun, —tau.
25 Tutai Jisus wainmachu jiin ataktú uwejen patatiu, dutikam shiig esetug niimi pegkeg wajasú, nunik atushtanmayanash shiig paan wainkau. 26 Nunikmatai ni jeen awebau, dutikak:
—Yaaktanmak wayawaipa, makichik aentskesh ujakaipa, —tiu.
Pedro Jisusan amek Kristuitme tibau
(Mt. 16.13-20; Lc. 9.18-22)
27 Jisus nuna dutika niina jintintaiji aidaujai yaakat Cesarea, Filipo tutaya nuanuí yaakta ukukí batsamin aidaunum wegajui. Nunik jintá wesa ni jintintaiji aidaun iniak:
—¿Aents aidaush minash yaayai tujutuinawa? —tau.
28 Tutai dita aiinak:
—Wajumak aents aidau: ‘Juan Yamijatin maamua nuuwai’ tujamainai, tikich chichaidau: ‘Auk Eliasai’ tujamainai, tikich tuidau: ‘Apajuí etsegtin aajakajua dutsukaitai’ tujamainawai, —tuidau.
29 Tiagtai ni ayaak:
—¿Tujash atumesh, minash yaayai tujutjume? —tau.
Tutai Pedro ayaak:
—Amek Kristuitme, —tiu.
30 —Tujash mina pachittsagmek makichik aentskesh ujakaigpajum, —tiuwai.
Jisus ni maam atinji etsegkamu
(Mt. 16.21-23; Lc. 9.22)
31 Nuna ti nagkama jintintak:
“Wi Apajuí Uchijiyaitkun Aentsmaga Akiinauwaitag nunak senchi waitkagsagtatui, apu aidau, sacerdote apuji aidaush, chicham umiktinun jintinkagtin aidaushkam dakitjuinak mantuawagtatui. Dutijuawagmataish kampatum tsawan asan nantaktatjai”, tusa etsegkauwai. 32 Nuna tusa paan etsegtai, Pedro akanak juki kakaakan chichajak:
—¿Wagka amesh annush anentaime? —tiuwai.
33 Tama ni jintintaiji aidaun ayampattsag diyak Pedron jiyaak:
—¡Wetá iwanchih, minai tantá wajatsuk! Amek dekatsme Apajuí dutikatjai tabaujiya duka, aentsú anentaimtaig anentaimam duwi, —tiuwai.
Jisus mina nemagtukta tautigmek atum wakegamuk idaikujum nemagtuktajum tibau
(Mt. 16.24-28; Lc. 9.23-27)
34 Nunik ni jintintaiji aidaun, nuigtú tikich aents aidaujai untsuk ijumag chichajak:
—Mina nemagtuktasajum wakegautigmek, atum wakegamuk idaikujum nemagtuktajum, nuniakjum senchi waitiakjumesh atsanjatajum. 35 Ashí aents ju nugka juwi pujutan imá senchi wakegak, mina nemagtuk waittan dakitauk uwemjashtin ainawai. Untsu ashí aents mina nemagtuk pujus, nuigtú yamajam chichaman etsejak pujus jaina nu uwemjagtin ainawai. 36 Aents ju nugka juwiya wají aidaun, ashí niinu emakush jaakug niina wakaninak tuké uwemtikmaitsui. 37 Aentsuk ni wakaní uwemtijatasa akikmatmainjig atsawai. 38 Atum mina pachittsa chichat datsamakjum, chichamjushkam datsantakjum aents mina dekaskeapi tujutchau aidau, Apajuí chichame umijuinatsu dushakam ujakchau aidautigminak, wi Apajuí Uchijiyaitkun Aentsmagan Akiinauwaitag nuna, mina Apajú tsaaptinjijai tsawan wajasan nayaimpinmaya aents pegkejam aidaujai minaknushkam: Juka midauchu ainawai, titinaitjime.

- Marcos
- <
- 8
- >

© 2008 WBT