- Marcos
- <
- 6
- >

6
Jisus Nazaret pujusbau
(Mt. 13.53-58; Lc. 4.16-30)
1 Jisus nuwiya jinki ni nugken Nazaret wetai, niina jintintai aidaushkam niijai wegajui. 2 Nunik tsawan ayamtai tsawagmatai Jisus jega ijuntainum wayaa jintinkagtau. Nunitai antukag puyatjukag:
—¿Jusha tuwí imatikash unuimajuita? ¿Itusaya imatikash dekawa wainchatai aidaunash iwainag taká junash? 3 ¿Ju María uchijí carpinterowe duchaukaih? ¡Ju Santiago, José, Judas, Simón aina nuna yachiyajama! —tuidau —¡Nuigtush umayí aidaush jutiijai batsatajama! —tusag pampantuidau,
Jisusaig kajinas anentaimainachu asag. 4 Nuniagtai Jisus:
—Apajuí etsegtin niina nugken pujusá etsegtaik, niina patayí aidaush, niina jeeniagkesh eme anentus antugchau ainawai, tujash tikich nugkanum wekagas etsegtaik shiig aneas antujin ainawai, —tiuwai.
5 Nuna tau asa nuwig dita wainkachbaujinak iwainajag takaschauwai, nuniayatak ujumchik jau aidaun uwejen buuknum achik etsagakui. 6 Ditak dekaskeapi tuinachu asamtai puyatjuk anentai jegagchauwai. Nunik tikiju yaakat ayaunum wekagas jintinkagtau.
Jisus ni jintintaiji aidaun chichagkagtuktinme tusa ishiakbau
(Mt. 10.5-15; Lc. 9.1-6)
7 Nunik ni jintintaiji doce aina nuna untsuk ijumag, jimá jimajan apatuk ishimak, wakan pegkegchau aidau jiimainnash senchijin susauwai. 8 Dutika:
—Jintá wegaku atsumainuk ayatak ushujutaigmek jukitajum. Makichkish jukigpajum jintá wegaku atsumainuk, wají egkesá jutaigkesh, yuwatnukesh, kuichkikesh jukigpa. 9 Ayatak sapatik wegamaktajum, nuniakjumesh yachia nugkugtinuk jukigpajum, 10 —tusa, nuigtú ditan chichajak:
—Atum tu jeganma wayattagme, nunikjumek nuwig pujusjum wegakjum ukuktajum. 11 Untsu atum tu yaaktanma jegattagme nuniagmin nuwiya aents aidau ditá jeen jujamtan dakitjamainak, atum chicham etsegbaun antutnash dakituinakuig, nunú yaaktak ukuakjum atumi dawemin nugka awa nu pegagjum akakekjum ukuktajum, dita suwimak jukitnuji iwaintakjum. Dekas tajime: Atak Apajuí aents suwimak suwamu atina nuaduí Sodoma, Gomorranmaya aents aidaujai suwimak susamua nuna nagkagas suwimkan jukiagtin ainawai, —tiuwai.
12 Tima jintintaiji aidau shiyakag, aents aidaun: Tudaujum idaikujum Apajuí nemagkatajum, tuidau. 13 Nuninak wakan pegkegchau aentsun egkemtuju aidaunash jiijag ishimainak, jau aidaunashkam buuken aceitiyai nijak etsagaidau.
Herodes Jisusan dekas yakita tusa deka juatatus wakejukbau
(Mt. 14.1-12; Lc. 9.7-9)
14 Apu Herodes Jisus pachisa augmatuinamun antuku, Jisusa daajig ashí yantamnum wantinjau asamtai nuna antuk: “Duka Juan Yamijatin maamua nu nantakiu asa, senchigtin wajas imaniawai”, tau.
15 Tutai tikich chichaidau: “Auk Eliasai” tuinai, tikich chichaidau: “Apajuí etsegtinai nuniachkush Apajuí etsegtin aajakú aina dutsukaitai”, tuidau.
16 Nunú tuinamun Herodes antuk:
—Auk Juan wi buuké tsupigkatajum tima tsupijuk maawajamia nunú nantakne, —tiuwai.
17 Nunak Herodesak nigki Juan achiktajum tima shimutkag, achikag jiju ikagmauwai jigkajag aents achiká egketainum egkeau aajakuí, ni yachi Felipe nuwen Herodiasan nuwatuk pujutai, 18 Juan chichajak: “Herodesah, amek yatsumi nuweg nuwatkamek pujumaitsume”, 19 tabaun Herodías antuk kajejuk maatatus wakegayatak dutikmainchau dekapeau. 20 Wagki Herodesak ishamau, Juagkak aents pegkeg tudaunash takachun dekau asa. Iman asamtai ayatak kuitamu, nuniau asa tamash puyatayatak wakejus antau. 21 Nuniamunum Herodes ni akiinamuji tsawagmatai jistamak, yutai umikbaun ni aentsji aidaujai nuigtú comandante, apu Galileanmaya aidaujai ijunag yuwinak pekagbaunum, 22 Herodiasa nawanji wayaa nantsebau, nuniak Herodesan nuigtú niijai mesanum pekajuidaunashkam shiig awajkauwai. Nunikmatai apu nuwan chichajak:
—Ame wakegamu segattá, tujutkuminig amastajai, —ti, nuigtú:
23 —Wi taja nunak dekas dutikattajai, wi inamag jukesh jimaituk segatkuminish dekas amamain asan tajame, —tiuwai.
24 Tima jiinki dukujin jegajua:
—¿Wajinak tujuta nunash segatja? —tau.
Tama dukují ayaak:
—Juan Yamijatna nuna buuké segatá, —tau.
25 Tima nuwauchishkam wamkes wakettsag apu pujamunum wayau, nunik:
—Yamaikiuch Juan Yamijatnun buuken, platunum egkejá sujustí tusan wakegajai, —tau.
26 Tama Herodes shiig senchi wake besekú, nuniayatak ditajai pekajaidaush antuinamunum, dekas amastatjame tiu asa yapajimainchau dekapjau. 27 Nuniku asa apushkam makichik suntajan awemauwai, Juagká buuké tsupikam utitá, tusa. 28 Tima suntajishkam aents achiká egketainum jegá Juagká buuken tsupigkau, dutika platunum egkea itan nuwauchin susau, dutikam ni juki dukujin susauwai.
29 Nu dutikamun Juagká jintintaiji dekawag kautuk, iyashin jukiag ukusajui.
Cinco mil aentsun Jisus ayugkamu
(Mt. 14.13-21; Lc. 9.10-17; Jn. 6.1-15)
30 Jisus chicham etsegtugkatajum tusa ishiakbau waketug kaunkag, Jisusan:
—Nuní takasmaji, aaja jintinkagtuamji, tusag —ujaidau. 31 Tama ni ayaak:
—Wegagmi, agkan aents atsamunum nunika machik ayamsagmi, —tiuwai.
Nunak tikich waketiagtaish, tikich minii wajaidau asagmatai, yujumak yumainush agkan atsugbau asa, tiuwai. 32 Nunik botenum chimpimjag ditak shiyakajui nugka agkantunum.
33 Tujash nunik wetatman kuashat aents aidau wainkag, kukag juwakiag we weenakua, ditá Jisus anumkatnunum jegawaju. 34 Jisus botenmaya jinkamá shiig kuashat aents tuwaká ijunun wainkau, nunik wait anenmain diisuí, uwig kuitamainji atsugbau wajukmaina numamtuk wajaidau asagmatai. Dutikak shiig kuashat jintintu. 35 Nuniai etsashkam akagu asamtai, niina jintintaiji aidau:
—Juwig jutiik aents atsamunum batsatji, etsash akaewai. 36 Aentsuk ishiakta, yaaktanum jegattak aents batsata nui aja tikiju aina nui wegag dita yuwatnujin sumaktinme, dita yumainuk atsawai, —tuidau.
37 Tiagtai ni ayaak:
—Atum dita yuwatnuk susatajum, —tiuwai.
Tama dita aiinak:
—¿Jutii shiyakaiyash doscientos tsawan takasá kuichik jumaina ibauwaiyash pag sumaka ayugkatag? —tuidau.
38 Tiagtai ni ayaak:
—¿Wajupa pag ajutjamainawa? wejum diistajum.
Tima wegag:
—Cinco pag nuigtú jimagchik namak amae, —tuidau.
39 Tusa ujakam:
—Aents aidau yajuakjum chijichi aina anuí shiig akanjajum batsagtajum, —tusa ishiakui.
40 Tiajam ditashkam cien aentsun ijumag batsainai, tikich cincuenta ijumush aidau. 41 Dutikawagmatai cinco pagkan nuigtú jimagchik namaka nuna juki, nayaimpinum pagkai see tusa, pagkan puujá jintintaiji aidaun susaju, dita aentsun tinamkatnume tusa. Dutiksag namak jimaja nunashkam ashí tinamkau. 42 Dutikawajam ashí shiig yuwawag ejemakaju. 43 Nunikagmatai pag mamayakjai ampinkaunak yajuakag doce chagkinnum aimjaju. 44 Junak cinco mil aishmag aidau yuwawajui.
Jisus yumí awanken wekaesá webau
(Mt. 14.22-33; Jn. 6.16-21)
45 Nuna yuwawag nagkanaig niina jintintaiji aidaunak:
—Atumek botenum chimpimjajum amain Betsaida katigtajum.
Tusa ishimak aents aidaun aujus ishiaktatus juwakui. 46 Nunik aentsun aujus ukuak mujanum wakauwai Apajin ausatatus. 47 Nuniai kiyaju, boteshkam kuchanum ejapean wegai nigki kukag juwaku. 48 Nunikmá wainkau dase igku umpuamu asa, wiya wiyantuinakua pimpikiag tsawampaidaun. Nuniamunum niishkam yuminum wekagas ayaumas nagkaikitatus ditan adijkau. 49 Nunik yumí awanken wekagas minittaman wainkag, dita anentaimsajag pasun minatsuash tusag senchi untsumaidau, 50 ashí wainaidau asag ishamainak. Imatiagtai Jisus chichaak:
—¡Witjai ishamjukaigpajum! —tiuwai.
51 Tusa botenum egkemjamtai daseshkam mijaku; nunikmatai senchi puyatkag anentai jegagchaju. 52 Nunak Jisus namak puujá ikaugka ajamamunash shiig anentaimjag dekaachaju asag, utujimas anentaimaidau.
Genesaretnumia jau aidau Jisus etsagakbau
(Mt. 14.34-36)
53 Nunia nuniakua kuchá amain katigkag Genesaret nugkanum kaamatak anumkaju. 54 Nunik jiinainaig Jisusnak aents aidauk wainkaju. 55 Nunikag ashí yaaktanmayan shimutkag jau aidaunak pegakjin pataidiag Jisus nui pujawai tabaun antuinakug nui emaidau. 56 Dutikaidau asag aents yaakat batsamin aidau, yaaktan ukukiag batsamin, ajajin batsamin aidaushkam, jaun yajuakag jintanum batsaidau, dutikam: Idaikagtusta ame pataká nugkuajam nuna nagkattsamujigkesh antigkagmi, tusag segaidau. Tuja ashí aents Jisusa jaanchjin antidauk tsagainau.

- Marcos
- <
- 6
- >

© 2008 WBT