- Mateo
- <
- 1
- >

YAMAJAM CHICHAM MATEO AGAGBAU
1
Jisukristu muunji aajakú aidau
(Lc. 3.23-38)
1 Ju ainawai Jisukristu muunji aajakajua nuna daaji agatkamua duka. Nigka David, Abraham aina nu wegantu aajakuí.
2 Abragka uchijiyai Isaac,
Isaaka uchijiyai Jacob,
Jacopa uchijiyai Judá nuigtú yachi aidaushkam.
3 Judá Tamarai akiauwai Faresan, Zarajai.
Faresa uchijiyai Esrom,
Esroma uchijiyai Aram.
4 Arama uchijiyai Aminadab,
Aminadapa uchijiyai Naasón,
Naasogka uchijiyai Salmón.
5 Salmón Rahapa juki akiauwai Boozan,
Booz Rutan juki akiauwai Obetan,
Obeta uchijiyai Isaí.
6 Isaí uchijiyai apu David,
tuja David Uriasa nuwe aajakua nuna jukí Salomogkan akiauwai.
7 Salomogka uchijiyai Roboam,
Roboama uchijiyai Abías,
Abiasan uchijiyai Asa.
8 Asa uchijiyai Josafat,
Josafata uchijiyai Joram,
Jorama uchijiyai Uzías.
9 Uziasa uchijiyai Jotam,
Jotama uchijiyai Acaz,
Acaza uchijiyai Ezequías.
10 Ezequiasa uchijiyai Manasés,
Manasesa uchijiyai Amón,
Amogka uchijiyai Josías.
11 Josiasa uchijiyai Jeconías nuigtú yachi aidaushkam, ditak akiinawajui Babilonianmaya aidau Israel aentsun achig yajuaku aina nunú tsawan jegatsaig.
12 Tuja Babilonia yajuakam batsamsag
Jeconías akiauwai Salatielan,
Salatiela uchijiyai Zorobabel.
13 Zorobabela uchijiyai Abiud,
Abiuta uchijiyai Eliaquim,
Eliaquima uchijiyai Azor.
14 Azora uchijiyai Sadoc,
Sadoca uchijiyai Aquim,
Aquima uchijiyai Eliud.
15 Eliuta uchijiyai Eleazar,
Eleazara uchijiyai Matán,
Matagka uchijiyai Jacob.
16 Jacopa uchijiyai José, María aishi aajakua nunú; tuja Maríayai akiinauwai Jisus, Apajuí awemamu taku Kristu tujakbauwa nu.
17 Imaan aajakajua nunú Abragkai nagkamsa dekapa Davitai ejemak awai catorce aents, tuja Davitai nagkamsa dekapaja Babilonianmaya aidau Israel aentsun achijá yajuakajua nui ejemash catorce aents awai, aantsag Kristu akiinauwa imanui ejemashkam catorce aents awai.
Jisukristu akiinamu
(Lc. 2.1-7)
18 Jisukristu akiinatnai tibauk aatus aajakuí. José anagbauwai Marían Jisukristu dukují atinun, tujash Maríak eke nematsuk pujayatak Wakaní Pegkejin ejapjukui. 19 Nuniktatman José dekaa, nigka aishmag pegkeg asa: Wakenmataik tikichish dekainatsaig idaisatjai, tiuwai. 20 Aatus José anentaimas kanittaman, Apajuí aentsji nayaimpinmaya kajanum wantintuk: “José David wegantu uchijiyah, utujimtsuk Maríak jukita, ame anagmamua duka. Ni ejapjuka nunak Wakaní Pegkeji egkemtukam ejapjuke”, tiuwai. 21 “Nunú uchi akiinkui adaikata Jisus, ni aentsú tudaujin tsagkujug uwemtikatin asamtai.”
22 Ju aatus ejapjukua duka, duwik Apajuí etsegtin tibauwa nu uminbaunum nunikui, duka tawai:
23 “Ejapjuktinai makichik muntsujut aentsú takashtai, nunik uchigmaktinai uchi aishmagkun,
nunú adaikatnaitjume Emanuel”,
(nunak: “Apajuik jutiijai awai” taku tawai).
24 Nu aatsa tima José shintaag, nayaimpinmaya aents tibaunak imatiksag umiak Maríanak niina jeen jukiuwai. 25 Tujash dutika jukish Josek Maríajaig tsanigchauwai, eke uchi iwaiya nu akiintsaigkik, nuní pujai uchi akiinamtai adaikauwai Jisus.

- Mateo
- <
- 1
- >

© 2008 WBT