- Marcos
- <
- 3
- >

3
Tsawan ayamtai tsawaju aig aents uwejé chuwijun Jisus etsagagbau
(Mt. 12.9-14; Lc. 6.6-11)
1 Jisus ataktú jega ijuntainum wayau, nuanuí aents uwejen chuwijú pujau. 2 Nuniau asamtai tsawan ayamtaiya junin aish etsagagchatpash etsagagmataig etsegtuka bakumí tusag dii ijuntuidau. 3 Nuninaig Jisus aents uwejen chuwijun chichajak:
—Wajakim ejapeen wajantá, —tiuwai.
4 Nuna ti, tikich aidaun chichajak:
—¿Tsawan ayamtai aina nuwish pegkeja duka takamainait, atsa pegkegchauk dutikmainait, tsawan ayamtai tsawaje tusaik, aentsuk etsagautsuk jakati tusa idaimainait? —tau.
Tamash ditak aimainachu. 5 Nuna ti kajeká diisú, aents aidau dekaskeapi tuinachu asagmatai. Nunik jaun chichajak:
—Uwejum dakuekta, —tiuwai.
Tama niishkam uwejen dakueku, nuniamuik uwejenig pegkeg wajasuí. 6 Jisus nuna dutikamtai fariseo aidau, Herodesan aentsji aidaujai agaa jiinjag, Jisusan maatasag chichaman umikajui.
Kuashat jau aidau Jisus etsagakbau
(Mt. 4.24-25; 12.15-19; Lc. 6.17-19)
7 Tujash Jisusak ni jintintaiji aidaujai kuchanum wegajui, nuniai kuashat aents Galileanmaya aidau, Judeanmaya aidaushkam, 8 Jerusalegnumiashkam, Idumianmaya aidaush, Jordagka amain batsamin aidaushkam, nuigtú Tiro, Sidón aina nuwi tikiju batsamin aidaush minitiajui, Jisus kuashat iwainaka takaamun antukaju asag wainkagtatus. 9 Imanidau asamtai Jisus ni jintintaiji aidaun:
—Bote shiig umisjum inanastajum, aents kuashat kaunainak chanuntuawainum, —tiuwai. 10 Jisus kuashat jaun etsagaku asamtai, aents jau aidauk niina antigkagtatus tuwajuidau.
11 Tuja wakan pegkegchau aentsú egkemtuju aidauk Jisusan wainkag, nuna aentsun tikishmitkajag, senchi jiiká:
—Amek Apajuí Uchijiyaitme, —tuidau.
12 Tujash Jisusak senchi jiyau, dekajuawainum tau asa.
Jisus chicham etsegtugkatajum tusa ishiaktinji doce etegjamu aidau
(Mt. 10.1-4; Lc. 6.12-16)
13 Nuna dutika Jisus niina nemajus yujaina nuna yajuak mujanum wakauwai. 14 Dutika nuanuiyan doce tuke niijai ijunja wekaesatin aidaun, nuigtushkam niina chichamen etsegkati tusa ishiaktinji aidaunash etegjauwai. 15 Dutikak jau aidau etsagagtinun, nuigtú wakan pegkegchau egkemtugbau aidau jiiktinnashkam senchijin susauwai. 16 Nunú aidauk ju ainawai: Simón, Jisus Pedro atatme timawa nu, 17 Jacobo ni yachi Juagjai, Zebedeo uchijí aidaun Jisus Boanerges adaikajua nu (nunak ipamta uchijí aidau tusa tawai). 18 Andrés, Felipe, Bartolomé, Mateo, Tomás, Jacobo Alfeo uchijí, tikich Simón niina nugken agkanmitkatatus kuashat aents aidaujai chichajakua nu. 19 Judas Iscariote Jisusan sujukua nunú. Dutika adaijam jegá kaunawajui.
Iwanch Beelzebú daagtinun senchijin Jisusak wakan pegkegchaunak jiyaawai tibau
(Mt. 12.22-30; Lc. 11.14-23; 12.10)
20 Nunikmatai ataktushkam aents aidau tuwagkag yujumkash yumain awajuinachu. 21 Nuna antukag Jisusa patayí aidau jukitasag kautuawaju, anentainkachu wajas wekaetsuash tusag.
22 Nuigtushkam chicham umiktinun jintinkagtin aidau Jerusalegnumia kaunawaju, Jisusan chichajuinak: “Juka Beelzebú, wakan pegkegchau aidau apujiya nuna senchijin wakan pegkegchaunak jiyaawai”, tuidau.
23 Tiagtai Jisus nuna antuk, ditan untsukag augmatbaun pachitus chichajak: “¿Wajukaya mai iwanchkesh jiinimainaita? 24 Makichik nugkanmag batsatiatak pempeentunikiag maaní batsatkujag megkaemain ainawai. 25 Tuja tikitchakam aents makichik jeganmag ijunag batsatiatak pempeentunikiag maaní batsatkushkam ditak megkaemain ainawai. 26 Aantsag iwanchia dushakam pempeentuniki jiniakug, niina senchijinak megkaemainai.
27 “Aents senchigtina nuna jeen wayaag makichkish wajiijinak yajutmainchau ainawai nuna jigkatskek, untsu nuna jigkajá ashí wajiijinak yajutmain ainawai.
Wakaní Pegkeji pachisa tibau
(Mt. 12.31-37)
28 “Dekas tajime: Apajuik ashí aentsun tudaujinak tsagkugmainai, niina ashí pegkegchau pachis chichagkau aidaunashkam. 29 Tujash Wakaní Pegkejiya nuna pachis pegkegchaun chichagkau aidauk, atakea duwish tuke tsagkujam achagtinai, nuniau asag nuna tiajuk suwimak ajumaish tuke atina nuna jukiagtinai.”
30 Nunak Jisusak Wakaní Pegkejiya nujai takaunak, iwanchin senchijiya nujai takaawai tabau asa tiuwai.
Jisusa dukují ni yachi aidaujai kautuamu
(Mt. 12.46-50; Lc. 8.19-21)
31 Nuna tusa inagnaku ai Jisusa yachi aidau dukujijai kautuawaju, nunikag agaag ijuntsag anuí ujatjuktajum tiajui. 32 Tuinam Jisusan tenteawag pekajuidau ujainak:
—Amina duku yatsum aidaujai kautjamak egapainawai, —tuidau.
33 Tusá ujaam ni chichaak:
—¿Yaita mina dukug, mina yatsug aidaush?
34 Nuna tusa nui pekajuidaun ayampatua:
—Jujú ainawai mina dukug, mina yatsug aidauk. 35 Ashí aents Apajuí wakejamun takaina nuuwai mina dukug, mina yatsug, mina ubag aidauk, —tiuwai.

- Marcos
- <
- 3
- >

© 2008 WBT