- Juan
- <
- 1
- >

YAMAJAM CHICHAM JUAN AGAGBAU
1
Kristu chicham dekaskea nunak itauwai
1 Chicham dekaskea duka Kristui, nunú nugkash najannatsaig Apajuijai aajakuí, nunin asa niishkam Apajuike, nigki Apajuí wajukuita nunash shiig dekamtijamauwai. 2 Nagkamtinish nigka Apajuijaig tuke pujujakuí. 3 Apajuijai najankauwai ashí ii wainainag nunak, nunin asa ashí wají najankamu aina duka, makichkish shiig atsawai ditak najaneaku tumainuk. 4 Niinig pujutash aajakuí, nuniau asamtai, ni nunú pujutan aentsun inagkeatkiuwai, nunú tsaaptin nugká tauwa nu, ii dekachbaunash dekamtijamauwai. 5 Ashí suwe aidaunak Jisus tsaaptina nunú tsawan emauwai, imatikamu asa suwea dushakam tsaaptina nunak depetmainchau dekapjauwai.
6 Apajuí makichik aentsun Juan daagtinun awemauwai yamijatjatnun, 7 nunú Jisus tsaaptina nuna pachis etsegtai, ashí aents aidaush dekaskeapi titinme tusa. 8 Juagkak Kristu tsaaptina nu ajakchauwai; niinak Kristu tsaaptina nuna pachis, aents aidaun ujaktí tusa Apajuí awemauwai, 9 nu ashí aents aidaun tsaapmitkatnuk waamak taatin asamtai.
10 Chicham dekaskea duka Kristui, nunú nugkanum akiinauwai. Nuigtushkam Kristuk najankauwai ashí najankamu nugkanmaya ii wainainag junak. Iman juwi taamtaishkam, juwapita Apajuí awemamuk tusajag dekaachaju ainawai. 11 Dekas nugkanum niinbau aidau batsatbaunum tauwai, nunikmataishkam ditak pachikchajui. 12 Ditanbauk dutikawagmatai, tikich aidau dita jukiag, niina chichamen etsegtai dekaskeapi tuinak, shiig wakejus antugkajui. Nu aents nunikaju aidaunak Apajuí uchijí emakui. 13 Ditak Apajuí uchijí wajasajua nunak, Apajuiya nu niina uchijí emakbau asag, ashí akiinaidautik, aentstí wakegamunum akiinainag nunin ainatsui.
14 Chicham dekaskea duka Kristui, nunú Aentsmaga Akiina jutiijai wajumchik mijan pujusuí. Jutii dekas Apajuí Uchijí tikima makichkiuchia nuna senchijig, ni dekas chichaamu, wait anenkagtamujiya nujai waitkabiaji. 15 Juan Jisusan pachis chichaak: “Wi atumin ujaakun mina ukujui minitta nunú, dekas mina nagkaetasuk atatui, nigka nagkamtinish tuke pujujakú asa, timayag duka juuwai”, tiuwai.
16 Ashí niina imanjiya nuwiyag pegkeg pujutak jukiuwaitji, nunika ajin tuke kashí kashinig yaimpakui. 17 Apajuik duwik chicham umiktinnak Moisesan susauwai, dutikam ni aents aidaun ujakuí, untsu yamaik anejatta duka chicham dekas chichata nujai, Jisukristuiya juwaji. 18 Apajuinak makichik aentskesh tuke wainchau ainawai, tujash niina Uchijí, ni aneetaijiya nunú, Apajuí nuninai tusag shiig ujapakagji.
Juan Yamijatin Jisukristu pachisa etsegtukbau
(Mt. 3.11-12; Mr. 1.7-8; Lc. 3.15-17)
19 Jerusalegnumia apu aidau, sacerdote, levita aidaujai Juagkan aentsun ishitkauwai: Dekas Kristukaitam, tusajum shiig dekajuatajum tusa. 20 Nu tusá ishiakbau aidau jegají iniam, Juan shiig imagnis chichaak:
—Wika Kristuchuitjai, —tiuwai.
21 Tusa timatai awentsag iniinak:
—¿Dekas tujash yaitpa? ¿Apajuí etsegtin Elías aajakua dukaitam? —tuidau.
Tama Juan chichaak:
—Wika Eliaschauwaitjai, —tau.
Timataishkam awentsag iniinak:
—¿Apajuí etsegtin taatna dukaitam?
Nu tamashkam:
—Atsa, duchauwaitjai, —tau.
22 Tutai ashí tujinkag:
—Wait aneasam amesh yaitpa dekaskesh nunú shiig ujajatkata, shiig dekaa jutii awetabiagma nu ujaktasa taji, dita amina dekagtamatatus wakejutpaidau asagmatai, —tuidau.
23 Tama Juan ayaak:
—Wika makichik aents eemak taa, uwegshunum wekagas senchi jiiká chichagkagtak: ‘Apu wekaesatnun jintan shiig iwajug esegak tutupit dakuegajama’ numamtuk, atumí anentaimish shiig iwajajum umiktajum ‘Apu minitin asamtai’, titinai tusa Apajuí etsegtin Isaías tiuwa nuuwaitjai, —tiuwai.
24 Fariseo aidau aents ishiakbau Juagkan ausatatus jegajiag batsamtuidau nuna timatai:
25 —Tujash ame Kristuchu, Eliaskeshkam Eliaschau, Apajuí etsegtin taatnai timawa dukesh achayatkumesh ¿wagka aentsush yamiame? —tuidau.
26 Tusa tama, Juan aiimak:
—Wika yumí yamijatjai, tujash tikich atum ainajum anuí makichik pujawai, yamaikik duka Apajuí awemamuapita tusagmek dekatsjume. 27 Nigka duwik nagkamas tuke pujuwaitak mina ukujui patatkawai. Wika niiya ibauchu asan, ni sapatji jigkamunakesh atitmaitsujai, —tiuwai.
28 Nunak nugka Betábara tutai Jordán amain Juan yamijatak pujamunum tiajui.
Juan Yamijatin Jisus pachisa tibau
29 Kashinia duwi Jisus minittaman Juan Yamijatna nu wainak: “Juuwai dekas Apajuí Uwigji,* Judío aidauk ditá tudaujin tsagkugnagtasag, tuké uwijá uchijin aishmagkun maa apejakú ainawai. Juan Jisusan pachis: ‘Juuwai dekas Apajuí Uwigji’ tiuwa nunak, jutii tudaujin mantamnatin asamtai tiuwai. ashí aents aidau tudaujin akikmak mantamnatta nunú. 30 Juuwai atumin chichagkun: ‘Mina ukujui, tikich minitta nunuwai dekas mina nagkaetasuk, nigka duwikish tuke pujujakú asa’, timag duka. 31 Wikishkam niinak wainchauwaitkun yumí yamijatmajai, Israel aents aidauk ni wantintai, shiig dekaatnume tau asan, tiuwai.”
32 Nuna ti junashkam: “Wakaní Pegkeji pauma nunin wajas Jisusai ekeemtatman wainkabiajai. 33 Nuniakuish wika niinak eke dekachbaijai yaita nunak, nuniai Apajuí yamijatjata tusa awetiuwa nu chichagtak: ‘Wakaní Pegkeji akaiki yaayai ekeemu wainkattame, nunú atatui Wakaní Pegkejijai yamijatjatnuk’, tujutmayi. 34 Wika nuna wainkau asan, dekas nigka Apajuí uchijiyai tajai”, tiuwai.
Nagkamchak Jisusa jintintaiji aajakaju
35 Kashinia duwi Juan Yamijatin ataktú jimag jintintaijijai wajai, 36 Jisus nagkaemattaman wainak:
—Diistajum, auwai dekas Apajuí Uwigjig, —tiuwai.
37 Nuna Juan tutai Jisusan nemajuinak, Juagnak ukukiajui. 38 Nunik miniagtatman Jisus ukujin ayampá diikmá wainak:
—¿Atumesh wají egagme? —tiu.
Tutai dita aiinak:
—Jintinkagtinuh, ¿dekas amesh tuwí pujame? —tuidau.
39 Tiagtai Jisus ayaak:
—Wegajai, awi wainkatajum, —tau.
Tima niijai ijunag Jisus pujamunum, etsa ashí akagu asamtai, nuwig kajigkaju.
40 Nuna Juan Yamijatin takui antuka jimagti Jisus nemagkajuitag nuwiyag Andrés aajakuí, Simón Pedro tutaya nuna yachi. 41 Andrés Jisusan wainak, tikichnak tutsuk dekatkauk niina yachi Simogná weji:
—Yamaik Mesías wainkaji, —tusa ujakuí. (“Mesías” tawa nunak “Kristu” taku tawai.)
42 Nuna tusa Andresak Simogkan juki Jisus pujamunum ejegamtai, Jisus wainak chichajak:
—Amek Simón Jonasa uchijiyaitme, tujash yamaik amina daagmik Cefas† “Cefas” tawa nunak arameo chichamnum kayan tawai. Tuja Pedro tawa duka diistá Mt. 16.18. atatui, —tiuwai, (nunak ‘Pedro’ taku tawai.)
43 Kashinia duwi Jisus Galilea wekamá Felipen wainkauwai, dutika:
—Wegajai, mina jintintaig aminum, —tiuwai.
44 Duka Felipek yaakat Betsaidanum Andrés Pedrojai pujujakua nuwiyag niishkam aajakuí. 45 Dutikam Felipeshkam weuwai Natanaelan ujaktatus, nunik jegají ujaak:
—Duwik Moisés chicham umiktin aidaun agak, ‘Makichik aents Apajuí etegkamu nugkanum taatnun’ pachis agajua nunú dekas wainkamji, tikich Apajuí etsegtin aidaushkam dutiksag agakajui. Nunú aentsuk Jisusai, José Nazaretnumiaya nuna uchijí.
46 Nunú tusa ujaam Natanael chichaak:
—¿Nazaretnumiash makichik pegkejash jiinmainkaih? —tiuwai.
Tusa tama Felipe chichaak:
—Dekas wemí amesh wainkamnum, —tiuwai.
47 Tima Felipejai juwakiag Jisus pujamunum jegantagtatus wetatman, Jisus wainak:
—Juuwai dekas Israel aents tsanumtanash tsanumainchauwa duka, —tau.
48 Tama Natanael antugmamak:
—¿Minash tuwí waitkamume?
Tama Jisus ayaak:
—Wika aminak Felipesh tajutjama ujapatsaig, numi higuera wakentin pujamin wainkamjame, —tau.
49 Tusá tama Natanael chichaak:
—Jintinkagtinuh, amek dekas Apajuí Uchijiyaitme, ametme Israelan Apujimek, —tau.
50 Tama Jisus ayaak:
—Higuera wakentin pujamin wainkamjame taja duwikik, ¿Dekas Apajuí Uchijimpapita tujutam? Tujash dekas juní nagkaemas iwainamu wainkattame.
51 Nuna ti nuigtú chichaak:
—Dekas tajime: Atumek nayaim ujanmatai Apajuí aentsji nayaimpinmaya aidau, wi Apajuí Uchijiyaitkun Aentsmaga Akiinauwaitag nuna, minai taawag waketuidau wainkagtin ainagme, —tiuwai.

- Juan
- <
- 1
- >

*1:29 Judío aidauk ditá tudaujin tsagkugnagtasag, tuké uwijá uchijin aishmagkun maa apejakú ainawai. Juan Jisusan pachis: ‘Juuwai dekas Apajuí Uwigji’ tiuwa nunak, jutii tudaujin mantamnatin asamtai tiuwai.

†1:42 “Cefas” tawa nunak arameo chichamnum kayan tawai. Tuja Pedro tawa duka diistá Mt. 16.18.

© 2008 WBT