- Marcos
- <
- 15
- >

15
Jisus Pilatuwai ejegamu
(Mt. 27.1-2, 11-14; Lc. 23.1-5; Jn. 18.28-38)
1 Kashikmasag sacerdote apuji aidau, tikich dekas apu aidau, nuigtú chicham umiktinun jintinkagtin aidau, nuigtú chichama inagnau aidaujai ijunjag chichasag, Jisusan jigkajag jukiag Pilato pujamunum ejegawaju. 2 Dutikawagmatai Pilato iniak:
—¿Amekaitam judío aidau apujim?
Tama ni ayaak:
—Ame tujutam duka dekaske, —tau.
3 Tujash sacerdote apuji aidauk shiig senchi tsanumjuidau. 4 Imatiagtai Pilato ataktú iniak:
—¿Amek nuna imatjutpainakuish machikish aimtsumek? diisia wajupa imatjupainatsua, —tau.
5 Tujash Jisusak nu tamashkam aimchau, nunitai Pilato anentai jegagchau.
6 Jistatinig aents achikbau aidaun nu jinkiti tusag makichik mamikiawagmatai, tuke jiisagké aidau. 7 Nuanuí Barrabás daagtinchakam, Roma apuji dakituinaku pampandayamunum ni kumpajijai aentsun mau asamtai achikam egketu. 8 Nuniamunum kuashat aents kaunkag makichik aents tuke akupdauwe, dutiksaik akupnakti tusag Pilatun segaidau. 9 Tama Pilato ditan chichajak:
—¿Wakegagmek dekas atumi apugmia nuna akupkati tusagmesh? —tau.
10 Nunak sacerdote apuji aidau tuke aneas kajejuinak, maatnume tusa sujukajun dekau asa tiuwai. 11 Tujash sacerdote apuji aidauk aents tuwakú aina nuna:
—Dekas Barrabás jinkiti, —tusa akatjajui.
12 Tiagtai Pilato ataktú chichajak:
—¿Atum iina apuji tajum nunash utugkati tujutjume? —tau.
13 Tutai ataktú senchi untsumkag:
—¡Achigtajum! —tiajui.
14 Tiagtai Pilato ayaak:
—¿Tujash jusha wají pegkegchauna takase?
Tutaishkam nuní senchi untsumkag:
—¡Achigtá! —awajuidau.
15 Imatiagtai Pilatushkam aents aidaujai shiig juwakta tau asa, Barrabasan jiyaak Jisusnak asutiatajum tima asutiawagmatai sujukui achigtajum tusa.
Suntag aidau Jisusan waitkasagbau
(Mt. 27.27-31; Jn. 19.1-3)
16 Dutikamtai suntag aidau apú pujusá inamtaijinian jukiag agaa jiikiagmatai, ashí suntag aidau ijuntujaju. 17 Dutikawag jaanch yamakaitkaun anugjag, atsejutain jagkí najatuawag atsemitkakag, 18 eme anentsá kumpamji tusag:
—¡Juuwai judío aidaun Apujig! —awajaidau.
19 Imatjuinak tagkanai buuknum awatuidau, usuktanash usukidau, nuninak emematji tusag tikishmatuidau. 20 Dutikainak dushí dushikinakua jaanch yamakaitkaunak awituk jujuinak ni nugkutaijinak anugjag juki emajui, achijag maawagtatus.
Jisus achigbau
(Mt. 27.32-44; Lc. 23.26-43; Jn. 19.17-27)
21 Yaakat Cirenenmaya Simón daagtin Alejandro, Rufo apajiya nunú, ajajinia minittaman wainkag: Jisus achigtin numi yapajia achiamun yanaktí, tusag susajui.
22 Dutika jukiag Gólgota tutainum ejentajui, (“Gólgota” tawa duka “buuk sakajua nunin” taku tawai.) 23 Nui ejentag, vino mirrajai pachimjamun uwagti tusa susajui. Tujash nigka uwagchauwai. 24 Dutika Jisusa achijagmatai, suntag aidau jaanchji aidaun jujukiag, yana kayajig jiinkit nu jaanchnak jukiti tusag wasugkamaidau. 25 Jisusnak etsa dukap takunai achijaju ainawai.
26 Dutikainak wajuk asamtaiya achijaje nuna pachisag: “Judío aidau apuji” tusa agag adujtukajui. 27 Nuigtushkam jimag magkagtinun Jisusjai achijag, tikichia nuna untsugnum awajainak, tikichia nunak menajinini awajawajui. 28 Aatus uminkauwai agagbaunum chichaak:
“Pegkegchau takau aidaujai betek dutikam atinai”, tawa nunú.
29 Aents aidau duke ayaumas nagkaemainak buuken pegajag pegkegchau chichajuinak:
—¡Waj!, ame jega Apajuí ememattaiya nunak yumpuan kampatumchik tsawantaik ataktú jegamainaitjai tinum jama, 30 aaní nematsuk akaikim uwemjakia, —awajuidau.
31 Dutiksag sacerdote apuji aidaushkam, chicham umiktinun jintinkagtin aidaujai dushikinak:
—Tikichnak yajau uwemtikchauwe, nuninaitak nigka uwemtsui. 32 ¡Kristuh, Israela Apujiyah! achijam detam nu akaikikia, nuniakmin wainká iish dekaskeapi tiagmi, —tuidau.
Nuwi Jisusjai achijam detaidaushkam aiksag pegkegchaun chichajuidau.
Jisus jakamu
(Mt. 27.45-56; Lc. 23.44-49; Jn. 19.28-30)
33 Etsa tutupit wajasú ai nagkamas ashí nugkanum suwe wajas, etsa dukap tegau aishkam imanisag asauwai. 34 Imanik abaunum Jisus senchi untsumak: “Eloi, Eloi, ¿lama sabactani?” tiu. (Nunak: “Mina Apajuijuh, mina Apajuijuh, ¿wagka minash idaitusume?”) taku tiuwai.
35 Aents nui ijunaidauk nuna antukag:
—Antukjua, Eliasa untsuana, —tuidau.
36 Nuniaig nuwiya makichik tupikaki vino chujuau pujaunum esponja ajugká juki, tagkannum etea Jisus uwagti tusa sutai:
—Idaisakia, Elías juna uwemtijatatus minishtimpash nuniau wainkagmi, —tuidau.
37 Tujash Jisusak senchi untsumak jakauwai. 38 Nunikmatai jega Apajuí ememattainum jaanch ejaamuk, yakiin nagkamnas ichiinak jimaituk kanakuí. 39 Tuja capitán Jisus achigbaun diyaak wajau, Jisus senchi untsumká jaamun wainak chichaak:
—Ju aentsua juka dekaskenmag Apajuí Uchijiyai, —tau.
40 Nuigtushkam kampatumak nuwa aidau ikaag ijunas diidau. Nuanuí María Magdalanmaya tikich María Jacobo José aina nuna dukují, Salomé aatus ijunu. 41 Nunú aidau Jisus Galileanum pujusá chichaman etsegtai, yujasag yaijakaju ainawai. Nuigtushkam kuashat nuwa aidau Jisusjai Jerusalén kaunawajua dushakam ijunaidau.
Jisus ukusbau
(Mt. 27.57-61; Lc. 23.50-56; Jn. 19.38-42)
42 Tsawan ayamtaig etsa akaikimtai nagkamnatin asamtai, ashí takatan umikagtatus takainai etsashkam akagu. 43 Nuniai José Arimateanmaya apu dekas chichaman inagdau aina nuwiya eme anentsá diitaiya nu taú, niishkam Apajuí inatjati tusa wakejin asa ajantsuk Pilatun utua: Jisusa iyashin segauwai. 44 Nu tusa segam jakaek tusa anentai jegachu; nunik capitanin untsuká itan:
—¿Dekas Jisus jakamka? —tusa iniau. 45 Tama jakame tusa ujakam, Pilatushkam Josen:
—Jisusa iyashig jukita, —tiuwai.
46 Tima Joseshkam jaanch puju dekas pegkeg najanamun sumak Jisusa iyashin numinum achigbaun kuwakí juki pempeaju. Dutika kaya tai umikbaunum egkea, kaya muuntan akagketuk waajin epeti ukukiuwai. 47 Nui ukuamun María Magdalanmaya, nuigtú María Josen dukujiya nujai wainkajui.

- Marcos
- <
- 15
- >

© 2008 WBT