- Lucas
- <
- 5
- >

5
Kuashat namak achikbau
(Mt. 4.18-22; Mr. 1.16-20)
1 Tikich tsawantai Jisus kucha Genesaretnum uwet wekagai, kuashat aents Apajuí chichamen antukagtatus tuwakag chanuidau. 2 Imaniagtai niimkamá, jimag bote anugkam tepettaman wainkau, namaká main aidaushkam botenmaya jinjag redjin nijainak batsamtuidaun. 3 Nunik Simogka botejin egkemag: Machik ejapeen inanmanta, tusa nui ekeemas aents tuwakun jintintu. 4 Nunik ashimak, Simogkan chichajak:
—Wiyankam ejapeen emam redjum ajugkam namak maata, —tiuwai.
5 Tama Simón ayaak:
—Jintinkagtinuh, kashi tuke ajú ajunkawa tsawampakuish makichkish maachmaji, tujash ame chichamjumin ajugtajai, —tusa 6 ajugkú. Dutikkamá shiig kuashat namakan achikú, imatikamu asa rednak ichiau. 7 Nunitai ditá kumpají tikich botenmayan iwiyaidau, taawag yaimpaktinme tusag. Dutikam kautuawaju, nunikag namaknak botenmag mai aimkaju, dutikam botek tepeattak wajau. 8 Imanitai Simón Pedro, Jisusan tikishmatug pujujus:
—Apuh, ukugkita minak, wika shiig tudauwaitjai, —tiu.
9 Namakan imatika kajegkaju asag, ditajai yujaidauk puyatkajui, 10 Simogjai ijunja namak mautaiji aidau Jacobo, Juan Zebedeo uchijí aina dushakam. Nunitai Jisus chichajak: —Simogkah ishamkaipa, namak maatasajum yujagjum anmamtuk, Apajuí chichame etsegkujum aents aidau minai ikautjin atajum tusan wi jintintuatjime, —tiu.
11 Nunikag bote aidaunak anugkag, ashí ukuinak Jisusjai wegajui.
Jisus aents jata lepra achikbau etsagagbau
(Mt. 8.2-4; Mr. 1.40-45)
12 Tikich tsawantai Jisus makichik yaaktanum pujai, aents lepragtin tajuauwai, nunik Jisusan wainak tikishmag tsuntsumá, nijayin nugká antig pujusá:
—Apuh, wakegakmek etsaentumainaitme, —tau.
13 Tama Jisuschakam uwejen antiak:
—Wakegajai, yamaik tsagagta, —tiuwai.
Tusa tamawaik leprak megkaekauwai. 14 Dutika Jisus:
—Makichik aentskesh ujakaipa, tutupit sacerdote pujamunum jegaata, nuniakum ame tsagaja pegkeg webaujum iwainmamkum, Moisés tibauwa dutiksamek ejegata ditashkam: Dekaskeap tsagaje, tujabiagti, —tiu.
15 Tujash ni dutikamua duka senchi naatu, nuniau asamtai tuwajuidau ni chichamen antugkagtatus, nuigtú dita jaamujinash etsaentugtinme tusag. 16 Tujash nigka kanaká nugka agkantunum wegau, nunik Apajuin auju.
Jisus aents wekaechau etsagagbau
(Mt. 9.1-8; Mr. 2.1-12)
17 Makichik tsawantai Jisus jintinkagtutai fariseo aidau, chicham umiktinun jintinkagtin aidaujai wayawag antuinak pekajaidau, Galilea nugkanmaya, Judea nugkanmaya, nuigtú yaakat Jerusalén batsamin aidau kaunkajushkam, nunik wainaidau Jisus Apajuí senchijin aents jau etsagamun. 18 Nuniamunum wajumak aents aidau, aents wekaechaun ainká tepetaijin pataidiag itawag: Wajuk jegá wayaik Jisus wajamunum ejentag, tuidau. 19 Tujash kuashat aents tuwakú asa waimainchau asamtai, jegá tuntupen wakag chigkaidiag, wekaechauwa nuna ainká tepetaijijai nenawag akakiaju, dutikawag Jisusa emtin aepsaju. 20 Nunú aents aidau niiní kajinas anentaimaidaun wainu asa:
—Aishmagkuh, amina tudaujum aidauk tsagkugnaje, —tau.
21 Nuna tutai chicham umiktinun jintinkagtin aidau, fariseo aidaujai ditak anentaimsag: “¿Niish ya asaya Apajuinash pegkegchaunash chichajua? Imá Apajuikeajama tudaun tsagkugkagtumainuk”, tuidau.
22 Tu anentaimaidaun Jisus dekau asa:
—¿Wagka annush anentaimjume? 23 ¿Tuwaita imá yupichuch tumainush, tudaujum aidauk tsagkugnaje taja dukaih, atsa nantakim wetá tumainaitag dukaih? 24 Tujash wi Apajuí Uchijiyaitkun Aentsmaga Akiinau asan, ju nugka juwish tudau aidaunash tsagkugkagtumainaitag nu dekaatajum.
Tusa wekaechaun chichajak:
—Amina tajame, nantakim ainká tepetaijum jukim jeemin wakitkita, —tiuwai.
25 Tusa tamawaik ditash ijunaig, nantakí ni ainká tepamujin juki Apajuin emematki jeen wakitkiuwai. 26 Dutikamtai ashí aents aidauk puyatkag Apajuin emematuinak:
—¡Yamai dekas wainkaji Apajuí senchijiya duka! —tuidau.
Jisus Levin mina jintintaig atá tibau
(Mt. 9.9-13; Mr. 2.13-17)
27 Nuna dutika ukuak jiinkiu, nunik wekamá Levin✡ Diistá Marcos 2.14 wainkauwai, kuichik apunu atinun akikmagtai yajumak ekeemtatman, nunik:
—Mina jintintaig atá, wemí, —tiuwai.
28 Tama ni takataijinak ashí ukuak Jisusjai weuwai.
29 Nunik nunú tsawantaik Jisusan eme anentus ajamsatatus niina jeen yutain shiig umikú, dutikamunum Leví kumpají, apú kuichkiji atinun yajumin aidaushkam, nuigtú tikich aidaujai mesanum pekajaidau. 30 Nuniagtai chicham umiktinun jintinkagtin aidau fariseo aidaujai, Jisusa jintintaiji aidaun ashishmatuidau, nuninak:
—¿Wagka atumesh apú kuichkiji atinun yajumin, nuigtú aents pegkegchau aina ibaujai ijunjajum yuwakjumesh, umutash ditajaish umajume? —tuidau.
31 Tiagtai Jisus ayaak:
—Aents jamamtuchu aidauk ampijatnunak atsumtsame, aents jau aidau ampijatnunak atsumame. 32 Wika aents tudaugtuchu aidaunak minitchauwaitjai, wika aents tudaugtin aidau tudaujin idayinak mina nemagtuktinme tusan tauwaitjai, tiuwai.
Ijagmaka pujusá Apajuí aujut iniimsamu
(Mt. 9.14-17; Mr. 2.18-22)
33 Jisus tutai dita aiinak:
—¿Wagka Juan Yamijatna nuna jintintai aidauk, fariseo aidaujai yujumkan ijagmainaish, amina jintintaijum aidauk yuwinak, umutnash umu wajaash yujainawa? —tuidau.
34 Tutai ni ayaak:
—¿Nuwena nunú aents ipaamu aidaush, nu nuwenu ditajai pujaigkish, yujumkan ijagmak pekamainkaih? 35 Tujash tsawan jegattawai nuwena nunú juwam atata nu, nunikmatai ipaamu aidaush wake besemag dekapenak yujumkanak ijagmakagtatui, —tiuwai.
Jisus jintinkagtak yamajam jintinkagtamua duka yaunchuk jintinkagtutai aina nujaig pachiimaitsui tibau
(Mt. 9.16-17; Mr. 2.21-22)
36 Tusa junashkam augmatus:
—Makichkish nugkutai yamagman tsupikag nugkutai mamujunmag adujtuchu ainawai, dutikamak nugkutai yamagmaitak besemain asamtai, tuja yamajam tsupikbau mamujunum adujtamashkam shiig juwamaitsui. 37 Tuja makichkish uva yumiji yamá ijugbaunak, vino yajatai duwap apagbau ajutnumag yajachu ainawai, dutikamak uva yumiji yamá ijugbau kajiak, duwap apagbaun ipatmainai, nunik vinuk ukagag duwap apagbaujai ajapnamainai. 38 Duwi uva yumiji yamá ijugbauk duwap yamajam apagbaunum yajataiyai, dutikamu asa vino kajiak pushutakushkam ayatak egkenag wetai nunisag pegkejak amainai. 39 Tuja umutai yaunchuk najanamun umin aidauk, yamagmanak wakegainatsui, ditak: ‘Yaunchuk najanamua nu imá pegkejai’ tuidau asag, —tiuwai.

- Lucas
- <
- 5
- >

✡5:27 Diistá Marcos 2.14

© 2008 WBT