- Lucas
- <
- 23
- >

23
Jisus Pilatuwai ejegamu
(Mt. 27.1-2, 11-14; Mr. 15.1-5; Jn. 18.28-38)
1 Chicham inagnatainum aents ijunag batsatuk ashí wajajag, Jisusan jukiag Romanmaya apu Pilato pujamunum ejegawaju. 2 Dutikawag Jisusa tsanumjuinak:
—Jujú aents jutii nugken chichaman tsuwapak wekagas, witjai Kristunuk, Roma apujish kuichkik sumaitsui, tu wekagu asamtai juwi itaaji, —tuidau.
3 Tiagtai Pilato iniak:
—¿Amekaitam judío aidau apujim?
Tama Jisus ayaak:
—Ame tujutam duka dekaske, —tau.
4 Timatai sacerdote apuji, nuigtú tikich aents tuwakú aina nuna Pilato chichajak:
—Wika jujú aentsnak makichkish pegkegchau dutikamunum bakumamainnak dekagtsujai, —tau.
5 Tutai nuní nagkaemasag:
—Tujash aanú aents aidaun jintintak dapamkagtú wekaenuwe. Nuniak Galilea nagkamas jintí jintinkagtakua juwish Judeanmash dutiksag dapamkagtú wekaewai, —awajuidau.
Jisus apu Herodesai ejegamu
6 Jisus Galilea nagkama jintinkagtinuwe tabaun Pilato antuk:
—¿Dekas jujú Galileanmayachukaih? —tusa iniimu.
7 Tutai:
—Awiyayai, —tuidau, Apu Herodesa inamtaijinia asamtai. Nuna tiagtai dekaa, Pilato Jisusan Herodesai awemauwai, niishkam nu tsawantin Jerusalén taa pujau asamtai. 8 Dutika ejetim Herodes Jisusan wainak shiig aneasu, kuashat tsawantai: Itugsanuk wisha aents dutikmainchau ni iwainag takaamunash wainkag, tusa wakegá pujú asa, 9 kuashat iniasu tujash nigka aikchauwai. 10 Nunitai nui sacerdote apuji, chicham umiktinun jintinkagtin aidaujai ijunaidau, wainak senchi tsanumjuidau. 11 Imatiagtai Herodeschakam ni suntaji aidaujai, Jisusan aentschau chichajus dushikinak, jaanch pegkeg apu nugkutai aina ibaun anugkug, ataktú Pilato pujamunum awebau. 12 Nuna dutikainak Herodesak Pilatojaig kumpamdayawajui shiwag pujuwaitak.
13 Ataktú itawagmatai, Pilato sacerdote apuji aidaun, tikich apu aidaun, ashí aents aidaujai ijumjau. 14 Dutika chichajak:
—Atum jujú aentsun dapampawai tusajum itagtuawagmin atumesh antagmin, atum pegkegchau tajum nuna iniasan dekajuatakamanush dekajuachmajai. 15 Nunisag Herodeschakam dekajuachu asa awagkimtai juwi itawaje. Nuniau asamtai, wika ni mantamnati tusanuk tumaitsujai; 16 ayatak asutiatajum tusan akupkatjai, —tiu.
17 Nunak ashí mijantin jista Pascua inagkeamunum, aents achikam egketaina nuwiya makichik jiikí idaitai asamtai tiuwai.
18 Tutai aents nui tuwak ijunuk ashí pampanjag:
—¡Waagkamek ancha akupkatame! ¡Dekas Barrabás akupkata! —awajuidau.
19 Duka Jerusalegnum Romanmaya apu dakituinaku pampandayamunum aentsú maú asamtai achikam egketu. 20 Tiagtaishkam Pilatok Jisusan akupkata tau asa, ataktú awentsag ditan chichajak:
—Dekas Jisusan akupkatjai, —tau.
21 Pilato tutai nuní nagkaemasag senchi untsumkag:
—¡Achigtá! ¡Achigtá! —awajuidau.
22 Imatjiagtai kampatuma juwishkam Pilato chichajak:
—¿Tujash wají pegkegchauna takasé jusha? wika ni pegkegchau takasbaunum bakumaku mantamnamainjinak dekagchau asan, ayatak asutiawagmatai jiiktajai, —tau.
23 Tutaishkam nuní senchi untsumkag, achinjati wajainak Pilatunak wagagkiaju. 24 Imatiagtai Pilatushkam:
—Dita tuina dutiksag uminkati, —tiuwai. 25 Dutikak Barrabás, Jerusalegnum Romanmaya apu dakituinaku pampandayamunum aentsú maú asamtai achikam egkemtatman, nunú jinkiti tuidau asagmatai nuna jiyaak, Jisusnak dita tuina dutiksag umiktinme tusa sujuk idaisauwai.
Jisus achigbau
(Mt. 27.32-44; Mr. 15.21-32; Jn. 19.17-27)
26 Tima Jisusan achigtatus juki emasag, yaakat Cirenenmaya Simón daagtin ajajinia minittaman, Jisus achigtin numi yapajia achiamun ayankaju. Dutikam Jisus eemak wetai, ukuunum yanas wegau.
27 Jisusan kuashat aents nemajus ashinainamunum, nuwa aidaushkam imanisag ukunum saegas, untsu untsumas buu buutuinakua ashinaidau. 28 Imatiagtai Jisus nuwa aidaun ayampatua:
—Jerusalegnumia nuwa aidauh, minak eganjaigpajum, atumek egaamakjum uchijum anentaimtusjumesh buuttajum. 29 Tsawan jegagtamiagtinai, nunikmatai: ‘Uchigtin aidautigmek uchigtuchu wajasjum, tikich nuwa kaga uchigtuchu muntsujinash amuntsuachu aidauk, yajau aneas batsatainatsuapita’, wajatin ainagme. 30 Imanik senchi waituinak mujá pagkajiag: ‘¡Mujah, yumpunkum ijijatuakia!’ awajiagtinai. 31 Wi tudau takaschau aig, imatijuawag waitkajuinaish, ¿Apajuish wagkag tudau aidaunash waitkaschati? —tiuwai.
32 Jisusan jukiag, nuigtú jimag aents magkagtin aidaunashkam achijagtatus jukiag emaidau. 33 Dutikawag nain “buuk sakajua” nuninai tutainum ejegawag, Jisusan achijag, magkagtin aidaunashkam achijajui, dutikawag makichik untsugnumanini awajuinak tikichnak menajinini awajawajui. 34 Dutikam Jisus chichaak: “Apawah, tsagkujata dekainachu asag, minak jutijuinawai”, tau.
Nuniai suntag aidauk, yana kayajig jinkit nunú Jisusa jaanchjinak jukiti tusag wasugkamaidau. 35 Nuniamunum aents aidauk Jisusan dii ijuntuinai, apu aidau dushikinak:
—Tikichnak yajau uwemtikchauwe, yamai niishkam dekas Kristu, Apajuí etegjamuitkug nigki akaiki uwemjati, —tuidau.
36 Suntag aidaushkam dutiksag dushikinak vino chujuinun jukiag aagtatus jegantag, 37 chichajuinak:
—Ame dekas judío apujiyaitkumek, akaikim uwemjakia, —awajuidau.
38 Tuja ni chaikenchakam griego, latín, hebreo chicham aidauwai: “Juuwai judío aidau apujig”, tusa agatug adujtukajui.
Magkagtin aidau chichakbau
(Mt. 27.45-56; Jn. 19.28-30)
39 Jimag magkagtin achijam deta nuwiya makichik Jisusan pegkegchau chichajak:
—Ame dekas Kristuitkumek, aaní nematsuk amea akaikim, jutiishkam uwemtikagtujia, —tau.
40 Tutai nui tikich detau kumpajin aiká:
—¿Amek machikish Apajuik ishamatsmek, niijai betek achinjam nemasmesh? 41 Jutiik pegkegchau takasbaunum dekaskenum waitiaji; tujash juka pegkegchau takasbaujig shiig atsujui, —tau.
42 Tusa Jisusan ayampattsag:
—Jisusah, minash ame apu wajasam inamjattam nuniakmesh kajimatjukipa, —tiuwai.
43 Tutai Jisus ayaak:
—Dekas tajame, yamaya juwik amek wijai nayaimpinum pujuttame, —tiuwai.
Jisus jakamu
(Mt. 27.45-56; Mr. 15.33-41; Jn. 19.28-30)
44 Etsa tutupit wajasú ai nagkamas ashí nugkanum suwe wajas, etsa dukap tegau aishkam imanisag asauwai. 45 Nunik suwe wajas ai, jega Apajuí ememattainum jaanch ejaamu auk yakiin nagkamnas ichiinak jimaituk kanakuí. 46 Nuniai Jisus senchi untsumak chichaak:
—Apawah, amina uwegmin mina wakanjunak idaijai, —tusa jakauwai.
47 Nunik jakamtai, nuigtú kuashat nagkaemajun capitán wainak, Apajuin emematak:
—Dekas ju aentsua juka shiig pegkejai, —tau.
48 Aents nui ijunas dii ijuntuidaushkam Jisus nunik jakamtai wainkag, wake besemag dekapenak waketuinak, detsepenak awatkiag weedau. 49 Nuninai ashí Jisusa waintaiji aidauk, nuwa Galilea nagkamas, Jisusa saetusag yujajakú aidaushkam, ikaag ijunas Jisusan dii ijuntuidau.
Jisus ukusbau
(Mt. 27.57-61; Mr. 15.42-47; Jn. 19.38-42)
50 Judeanum yaakat Arimatea tutai awa nuwiya José daagtin, niishkam apu chichaman inagdau aina nuwiya pegkeg aidaunak takaak pujau. 51 Nigka Apajuí minash inatjati tusa wakeyin asa, tikich aidau Jisusak mantamnati tiagtaish dakitjauwai. 52 Nuniku asa Pilatun jegají, Jisusa iyashin segauwai. 53 Dutika, numi yapajiamunum Jisus nemattaman akakí sábana pujuí pempeag, kaya waa muun tai umikbau, makichik aentskesh ukuschamunum egkeauwai. 54 Nunú tsawantak, tsawan ayamtai atin asamtai, ashí umintai aajakuí.
55 Nuwa Galilea nagkamas Jisusa nemajus yujasaju aidaushkam, José wetai pataetukaju, nunik wainkaju Jisusan wajuk ukusaje nuna, 56 nunik waketug jegá kaunkag, Jisusa iyashí ukatkatnun shiig pegkeg kugkuin aidaun, nuigtú yakagtinnash najanawaju, dutikawag tsawan ayamtai tsawaju asamtai, ayamjaju chicham umiktinnum tawa nunisag.

- Lucas
- <
- 23
- >

© 2008 WBT