- Juan
- <
- 20
- >

20
Jisus nantakbau
(Mt. 28.1-10; Mr. 16.1-8; Lc. 24.1-12)
1 Tumig tsawagmatai kashikmas suwe aig, María Magdalanmaya Jisus ukusbaunum weuwai, nunik jegakmá Jisus ukusá kaya aputuka ukukbau ekekam atatman wainak, 2 tupi tupikakua Simón Pedro tikich dekas Jisusa aneetaijiya nujai pujaun jegajuawag chichajuinak:
—Iina Apujin ukusagma nunak jukiaje, tujash dekatsji tuwig ukusaje, —tusa ujakuí.
3 Tusa ujakajam Pedro tikich Jisusa jintintaijiya nujai ukusbaun diisagtatus wegajui. 4 Nunik mai tupikainayatak, tikich Pedro nagkaesau tupikau asa, niiyá eemak Jisus ukusbaunum jegantuí. 5 Nunik jegantá tekená diikmá imá sabananak wainkauwai, tujash nigka wayachui. 6 Nuniai Simón Pedro ukunum juwaku taankug, Jisus ukusbaun utuauwai, nunik diikmá imá sabanak atatman wainkauwai, 7 nuigtushkam Jisusa buuké pempenjamuk dushá akanka shiig ninuja aipkimun wainkauwai. 8 Nunú niiyá tantauwa dushakam wayaa niish wainak: Dekaskeap nantakne, tiuwai. 9 Ditak Apajuí chichame agagbaunum: Jisusak maamash ataktú nantaktinai tibauwa nunak aneenachu, nunidau nuna wainkag shiig dekaawajui. 10 Nunikag Pedro, tikich Jisusa jintintai aajakua nujai ditá jeen wakitkiajui.
Jisus María Magdalanmaya wantintukbau
(Mt. 28.1-10; Mr. 16.9-11; Lc. 24.10)
11 Nuninaig Maríak juwak Jisus ukusbau agaajin ayaumas buutú wajau. Buutkabaikia Jisus ukusbaun tekenas diikmá, 12 jimag nayaimpinmaya aents pujun nugkuaju chaiknum makichik eketai, tikich dawenmanini ekeemtatman wainkauwai. 13 Nu nunik pekajaidau iniinak:
—¿Wagka buutme?
Tama nuwa chichaak:
—Wika mina Apujun jujutkiagmatai, tuwig ukusagmae nunash dekachu asan buutjai, —tiuwai.
14 Nuna tusa ayampakmá aents wajattaman wainkauwai, dutikash Jisusapi tusag tachau. 15 Nuniai nu aents iniak.
—¿Wagka buutme? ¿Ya egame? —tiuwai.
Tama ni anentaimsag, ajak ajakbaun kuitamnuskaitai tau asa:
—Ame Jisusa iyashí jukiuwaitkumek tuwí ukusmaume nu ujatkata, wi jukitjai, —tiuwai.
16 Tutai:
—¡Maríah! —tiu.
Tama ayampatua diikmá Jisusan wainak hebreo chichamai:
—Rabuni, —tiuwai. (Nunak jintinkagtinú taku tiuwai.)
17 Nuna takug achikta tama Jisus chichajak:
—Achigkaipa, eke mina Apajuí waatsjai. Wetá nunikam mina dekaskeapi tujutin agma nu, yamaik iina Apají pujamunum wegajai tujamae tusam ujaktá, —tiuwai.
18 Nu tima María Magdalanmaya dushakam, Jisusa jintintaiji aidau batsatbaunum jegaa: Wi dekas Apunak wainkamjai, nuniai juna akatugmae, tusa ujakajui.
Jisus ni jintintaiji aidaun wantintukbau
(Mt. 28.16-20; Mr. 16.14-18; Lc. 24.36-49)
19 Nunú tsawantin kintabaunum, Jisusa jintintaiji aidaushkam, judío apuji aidaun ishamainak, waitin shiig epediag ijunag batsatainai, pachiachmau Jisus ejapena wajantá ditan kumpamak:
—Apajuí atumnash shiig agkan anentaimsa pujutan amastinme, —tiuwai.
20 Nuna tusa uwejen achigbaun, bijagnum nagkí ijumunashkam iwaintukui. Nunitai Jisusa jintintai aidaushkam Jisusan wainkag shiig aneasajui. 21 Nuna dutika iwaintuk Jisus ataktú chichajuinak:
—Apajuí atumnash shiig agkan anentaimsa pujutan amastinme. Mina Apag juwi awetiuwa dutiksanuk atumnashkam uwemat pachisjum etsegkatajum tusan awemajime, —tiuwai.
22 Nuna takug ditainini suut umpuinui, dutikak:
—Yamaik Wakaní Pegkeji jukittajume. 23 Atum ju nugka juwi tsagkujashbauk, nayaimpinmashkam tsagkugnagchatnai. Untsu atum ju nugka juwish tsagkujamuk nayaimpinmashkam tsagkugnagtinai, —tiuwai.
Jisus ataktú wantinkamu
24 Nuwi Jisus wayaunak, Tomás Jimagmamu tutaya duka atsau asa wainkachui. 25 Nuniku asamtai wainkau aidau:
—Apu wainkamji, —tusag ujaidau.
Tama Tomás chichaak:
—Wika Jisusa uwejen clavo akaetukbaun wainkan, nuigtushkam bijajin nagkí ijuagmaya nunash inujuan dekapsan, dekaskeap nantakne tumainaitjai, —tiuwai.
26 Ocho tsawan asag ashí Jisusa jintintaiji aidauk ijunjajui, nuwig Tomaschakam pujau. Waitinak shiig epenag batsataig ataktú Jisus ejapeen wajantá kumpamak:
—Apajuí atumnash shiig agkan anentaimsa pujutan amastinme, —tiuwai.
27 Nuna tusa Tomasan chichajak:
—Tsajam uwegmin mina uweg inuata dutikakum shiig diistá, juwi tantam bijajushkam inuata. ¡Utujimá pujutsuk, dekaskeapi tujutta! —tiuwai.
28 Tama Tomás ayaak:
—Mina Apujuh, amek mina Apajuijuitme, —tiu.
29 Tutai Jisus chichajak:
—Tomasah, yamai mina waitkaum duwi dekaskeapi tujutme. ¡Mina waittsuk dekaskeapi tujutuina nu imá shiig aneasagtinai! —tiuwai.
Jisus Apajuí Uchijiya nuna dekaatnume tabaunum agagbau
30 Jisus aents aidau dutikmainchaun ashí iwainag niina jintintaiji aidaush wainainamunum takasua duka, ashí ju papinumag agagchamui. 31 Nuniaig juka: Atumesh Jisusak, Kristu, Apajuí Uchijimpapita, tusajum dekaskeapita takujum, pujut tuke atina nu jukimnujum, tusan agatjime.

- Juan
- <
- 20
- >

© 2008 WBT