- Iwainakbau
- <
- 12
- >

12
Kuntin muun kajen nuwan wantintukbau
1 Nayaimpinmaya wainchatai wantintatman wainkabiajai: Makichik nuwa, etsa etsantama imanun nugkuaju, doce yaya batsakbaun atsejaku, nantunum najama wajattaman. 2 Ejamtin asa, uchigmaktakamá najaimak senchi buutmayi.
Kuntin muun kajen kapantu
3 Nuniai tikitchakam nayaimpinum wainchatai wantinkabi: Kuntin muun kajen kapantu wajakin, dapi niimtin, siete buuktin, diez kachují ajamu, makí makichik buuké aina nuwig atsejutaiji ajiagmayi, 4 ujuken nayaimpinmaya yaya aidaun jimaitukjin amaisattak amainun tajak juki nugká akakekmayi. Nunik nuwa uchigmaktatus puja nuna emtin wajanmayi, uchi yamá akiinunak yuwatatus. 5 Nuniai nuwak aishmagkun uchigmakmayi, ashí nugkanum niina senchijijai inamtina nuna. Tujash uchijinak jukiag Apajuí eketbaunum iwakagmayi. 6 Dutijuam nuwak, Apajuí mil doscientos sesenta tsawantai pujusá yumainun uwegshunum umigkauwa nui tupikakmayi.
7 Nu nuniku ai nayaimpinum Apajuí pujutain, nayaimpinmaya aentsú apuji aina nuwiya Miguel daagtin ashí niina suntajijai maaniabi, kuntin kajen ashí ni suntaji aina nujai. 8 Nunika maaniamunum Miguel ni suntajijai kuntin kajen ashí ni suntaji aina nunak depetuk, nayaimpinum pujusai tusag jiijá utsagmayi. 9 Dutikak nunú kuntin kajen yaunchuk dapi tujakbauwa nu, iwanch tuuta awagmatai, ashí nugkanum tsanumá wekaena nunak, ashí niina suntajijai nugká ajapawagmayi.
10 Nuna dutikamtai nayaimpinmaya senchi untsumak:
“Yamaik tsawan uminkae,
ni Apajuí niina senchijinig inamak aentsnak uwemtikatna nu,
Kristu inamjatna dushakam.
Wagki ii yachi aidaunak tsawaish kashishkam jutii Apajuiji emtin tsanumjú wekaenuwe duka jiikí ajapamu asamtai.
11 Ditak uwig mantamnak numpeen ukajua duwi, dita tudaujin bakumamainnak agkanmagawaju asag,
tuja uwig takasbauwa nuna etsegtuinak depetmamkaje.
Ditak sapigmakchaje chicham etsegku mantamnatnash,
maamash jakagtatus uminas yujaidau asag.
12 ¡Nuaduí ashí nayaimpinum batsatutigmek shiig aneastajum!
Tujash ¡Wait anentajime nugkanum, nayantsanum batsatainajum nunak!
Wagki iwanch tsawanji wajumak juwatka nuna dekau asa,
senchi kajeká atum pujamunum akaetugmakiu asamtai”, timayi.
Kuntin muun kajen nuwa ainjamu
13 Kuntin muun kajen nugkanum ajapamu asa, nuwa uchin uchigmakua nuna ainmayi. 14 Dutiktai Apajuí nuna nuwan, jimag ukukuí nanape dekas muunta imanun susabi, dutikam nanaak uwegshunum wegak kuntin muun kajena nuna ukuktí tusa, nui kampatum mijan nuigtú jimaituk pujusmatai kuitamnaktinjin. 15 Nunikmatai kuntin muun kajena nu nuwan amaimainchau dekapeak, weninian yumin jiikí namak muuntan najanabi, nuwan tajak jukiti tusa. 16 Tujash nuwanak nugka ayamjukmayi, nugka ujani kuntin muun kajen yumi awemamunak uwag emegkakmayi. 17 Nuna dutikamtai kuntin kajenuk nuwan senchi kajejuk, nuwá patayí wegantu aidau Apajuí chicham umiktajum tibaun umiinak, Jisukristu pachis etsegtuina nujai maaniatatus wejibi. 18 Nunik kuntin muun kajena duka nayants uwetus wajanmayi.

- Iwainakbau
- <
- 12
- >

© 2008 WBT