- Lucas
- <
- 4
- >

4
Iwanch Jisusan pegkegchau takamtiksata tibau
(Mt. 4.1-11; Mr. 1.12-13)
1 Jisus Wakaní Pegkeji egkemtujam Jordagnumia jiinki wakettai, Wakaní Pegkeji uwegshunum emauwai. 2 Dutikam nui cuarenta tsawantai Jisus pujaun iwanch dekapsauwai. Imaan tsawan yutsuk inagkeau asa yapajuauwai. 3 Nunitai iwanch chichajak:
—Dekas ame Apajuí Uchijiyaitkumek, ju kaya nu pag emam yuwakia, —tau.
4 Tutai Jisus ayaak:
—Agagbau awai: ‘Aentsuk imá yujumkajaigkik pujumaitsui, Apajuí chichamega nujaishkam pujumainai’, —tiuwai.
5 Timatai iwanch nui inagkeaki Jisusan muja tsakajunum iwakuí. Dutika juú inaktamuik ashí nugkanum yaakat aina nuna, nuigtú ashí pegkeg aidaunashkam iwaintukui. 6 Dutika chichajak:
—Ashí ju imaja junak amina amastajame. Juka minai idaisamui, nuaduí wi wakegamun sumainaitjai. 7 Ame mina tikishmajam emematjakminig, ashí aminuk atí tusan idaitustajame, —tau.
8 Tama Jisus ayaak:
—¡Wetá iwanchih! agagbau awai: ‘Ame Apujum Apajuiya duke emematta, nuniakum imá nigki umigkata’, tawai —tiu.
9 Timatai nui inagkeaki yaakat Jerusalén ejegau, dutika jega Apajuí ememattainum yakí iwaká:
—Ame dekas Apajuí Uchijiyaitkumek juwi wajasmek tsekem iyaata, 10 wagki agagbau awai:
‘Apajuí ni aentsji nayaimpinmaya aidaun awetugmattawai kuitamjamkatnun,
11 dutikamu asag uwegmin achigmakagtatui iyaakum kaya tukumkaim tusa’, —tau.
12 Tutai Jisus ayaak:
—Agagbau awai: ‘Amina Apujum Apajuiya nu pegkegchaunum dekapsatasamek wakeyipa’, tawai —tiuwai.
13 Timatai iwanchik pegkegchau takamtiksatatus anentaimtusbaunak ashí dekapes ukukiuwai, tikich tsawantinish dekapsatjai tusa.
Jisus Galileanum ni takaamuji nagkamamu
(Mt. 4.12-17; Mr. 1.14-15)
14 Nunik Jisusak Wakaní Pegkeji senchimtikam Galilea wakitkiuwai, nunikmatai ashí nugkanum nui batsataidauk niina pachisag kuashat chichaidau. 15 Nui jegaa, jega ijuntainum wayaa jintinkagtutai ashí aents aidauk emematuidau.
Jisus Nazaret pujusbau
(Mt. 13.53-58; Mr. 6.1-6)
16 Jisus Nazaret ni pujusá tsakagbaunum wakitki jegaa, tsawan ayamtai tsawagmatai jega ijuntainum wayau tuke nunin asa. Nunik wajainiu Apajuí chichamen ausatatus, 17 nunitai papiin Apajuí etsegtin Isaías agagbaun susaju. Dutikam dakuek diikmá ju agagbauwa juna wainak, auju:
18 “Wakaní Pegkejig minai awai nuniau asamtai mina etegtuae,
ujunauch aidaun pegkeg chicham aidaun ujaktí tusa.
Apajuí minak awetine, achikbau aidaush agkanmagawagtatui tusam ujaktá tusa.
Wainmachu aidaushkam wainmitkakta dutikakum waitkatai aidaush ayamjukta,
19 tuja yamaik Apajuí aentsun wait anentawai tusam etsegkata” tibauwa nuna.
20 Nuna aujus inagnak pempeag nui takaun susa ekeemsau. Nunikmatai ashí aents nui utsanawajuk, dii pekajaidau. 21 Nuniagtai:
—Wi augbau antukujum juka yamai uminkae, —tiuwai.
22 Ashí aents aidauk niina pachisag pegkejan etsegtuidau, ni wají pegkeg pachisa chichamunashkam puyatjusag diidau, nuninak:
—¿Jujú Josen uchijiya jama? —tuidau.
23 Tiagtai ni chichaak:
—Dekaskenum jujú chicham: ‘Ampijatnuh, amek ampimata’ tibauwa ju tujuttatjume. ‘Nuigtushkam kuashat wají Capernaum ame dutikamu antinuweg nu, yamai amina nugkemia juwish dutikata’ tujuttatjume, —tau.
24 Nuna ti nuigtú:
—Dekas tajime: Apajuí etsegtinuk ni nugkenig wakejusa antugmak achauwai. 25 Junak dekas tajai: Apajuí etsegtin Elías pujujakua nunú tsawantinig, Israel nugkanum batsamajakajui kuashat nuwa waje aidau, nuniamunum ashí Israel nugkanum nujantai waitiamu tepeauwai, kampatum mijan jimaituk yumi yutachu asamtai. 26 Tujash Apajuik atumní waje batsatun Elías yaigtí tusa awematsuk, Sareptanmaya nuwa waje judiuchu, yaakat Sidón tikiju awa nui pujaunum Eliasnak awemauwai. 27 Nuigtushkam kuashat aents jata lepra tutain achimaku Israel aijakuí, Apajuí etsegtin Eliseo pujujakua nunú tsawantin, tujash makichkish nunú aidaunak etsagautsuk, judiuchu Naamán Siria nugkanmayaya nuna etsagajui, —tiuwai.
28 Tusa tutai jega ijuntainum utsaanawajuk senchi kajekaju. 29 Nunikag wajatjag Jisusan achiká jukiag yaaktan ukumtikiag mujanum iwakaju, betsag tajaekaunum ajuami tusag. 30 Dutikam dita mininamunmag eteenki, eteenki waketak ukukiuwai.
Aents wakan pegkegchau egkemtuamun Jisus etsagagbau
(Mr. 1.21-28)
31 Nunik Jisusak yaakat Capernaum Galilea nugkanum awa nui weuwai. Nui pujus tsawan ayamtai tsawautai jintinkagtau. 32 Nunitai puyatjusag antujuidau ni jintiamunak, nigka aents chichame antugtai aidaun nagkaesau jintinkagtau asamtai.
33 Nuniamunum aents wakan pegkegchau egkemtuamu jega ijuntainum wayaa eketu, shiig senchi untsumak:
34 —¡Jisus Nazaretnumiayah ukujatkita! ¿Wagka amesh jutii pujamunmash miname, ijijatuatasamek minam? Wika ame yaitpa nunak dekagme, Apajuinu pegkegma nuuwaitme, —tiuwai.
35 Tutai Jisus jiyaak:
—¡Itatkata, takamtak jiinkim wegakum aanú aentsuk ukuktá!
Tama wakan pegkegchaushkam aentsun nugká ajiaju tikich aidau emtin, nunik jiinkiu, dutikashkam aentsnak machikish pegkegchauk emachui. 36 Nunikmatai wainkag ashí aents aidauk anentai jegagchaju, nunikag:
—¿Jusha wajuku asaya chichamesh senchigtinaita, wakan pegkegchau aidaunash chichamenig jiyaa jusha? —tuidau.
37 Jisus dutikamua nunak ashí nugka tikiju aidaunum batsatuk antujajui.
Jisus Pedro tsatsají etsagagbau
(Mt. 8.14-15; Mr. 1.29-31)
38 Jega ijuntainmaya Jisus jiinki Simón Pedro jeen jegauwai. Nunikmá wainkau Simón Pedro tsatsají senchi tsuweak tepettaman, nunitai:
—Wait aneasam etsagagta, —tusag segajui. 39 Tiagtai Simón Pedro tsatsajin jegantun tsuntsumtua: “¡Tsuwemuwah ukuktá!”, tiu. Tamawaik pegkeg wajasuí, nunik yutain inajuk Jisusan, nuigtú niijai yujau aidaunashkam ajamsau.
Kuashat jau aidau etsagagbau
(Mt. 8.16-17; Mr. 1.32-34)
40 Agkuantai kuashat aents jaidaun Jisusan ikautkajui, dutikawagmatai niishkam makí makichik achiká etsagakui. 41 Tuja wakan pegkegchau aidau kuashat aentsun egkemtujuk senchi untsumak jiinainak:
—Amek Apajuí Uchijiyaitme —tuidau, Kristuk Apajuí awemamua nuna dekaidau asag, tujash Jisusak chichaktí tusag idaichau.
Jisus jega ijuntai aidaunum chichagkagtukbau
(Mr. 1.35-38)
42 Nunik tsawau tsawaig yaaktanmaya jiinki, nugka agkantu aents atsamunum weuwai. Nunikmatai aents aidauk egai egainakua ni pujamunum jegawag:
—¡Ukujatkipa! —tusag segaidau. 43 Tuinam:
—Wika tikich yaakat aina nuwish yamajam chicham Apajuí aentsnum wajuk inamua nunak etsegkattajai, nuna nunikti tusa awemamuitjai, —tiuwai.
44 Tau asa, Galileanum* Tikich papí agagbaunmag “Judea” tuinai, tikich agagbauwa nui “Galilea” tawa nuwiya jukimui, nunin asa mai pegkejai. jega ijuntai aidaunmash wayaa jintinkagtau.

- Lucas
- <
- 4
- >

*4:44 Tikich papí agagbaunmag “Judea” tuinai, tikich agagbauwa nui “Galilea” tawa nuwiya jukimui, nunin asa mai pegkejai.

© 2008 WBT