- Marcos
- <
- 5
- >

5
Gadaranmaya aents wakan pegkegchau egkemtuamu
(Mt. 8.28-34; Lc. 8.26-39)
1 Nunik Galilea kuchajin amain Gadaranmaya batsamtai nugkeen katigkaju. 2 Nuwi anumak botenmaya jinai, ukumatainmaya aents wakan pegkegchau egkemtugbau Jisusan tajuauwai. 3 Nunú aentsuk ukumatainum pujú, jiju ikagmauwai jigkajaish emetuatakamá tujinkamu. 4 Jiju ikagmauwai uwejen jigkajá, dawenum jigkajá awajkamash tsujiag utsau, imaniau asa emetmainchau wajá wekagu. 5 Nuniak kashi tsawaishkam mujanum, ukumatainmash wekagas untsumá wekagu, nuigtush kayá jukishkam ijubau. 6 Imaní wekagu asa, Jisusan atushat wainmawaik tupikatki jegantun tikishmatug pujujus, 7 senchi untsumak:
—¡Jisusah, Apajuí nayaimpinum pujuwa nuna uchijiyah! ¿Wagka amesh minaish miname? Apajuí pachisan segajame, ¡wait aneasam suwimkak sukagtusaipa!
8 Nunak Jisus:
—Wakan pegkegchauwah, aents jinkim ukuktá, —tibau asa tiuwai.
9 Tutai Jisus iniak:
—¿Amesh yaitpa? —tau.
Tama ni aiimak:
—Wika Untsujiyaitjai, wagki jutiik kuashat asaja, —tiuwai.
10 Nuna ti Jisusan segainak: “Wait aneasam yajá tikich nugkanmag awekagtipa, jutii pujag juwig idaikagtusta”, tiajui. 11 Nuanuí mujanum jegantatak kuashat kuchi yutaijin yuwinak ijunu asamtai, 12 wakan pegkegchau Jisusan segainak:
—Wait aneasam awi ishijatkata, au kuchi ijuna awi utsanawagmi, —tuidau.
13 Tiagtai Jisuschakam:
—Wamkesjum wetajum, —tima wakan pegkegchau aidau aentsnak ukuinak, dos mil kuchi tumain ijununum utsanawajui. Dutikawajam kuchishkam pisajag betsag tajagak kuchanum najataunum utsanawag jinawajui.
14 Nunikagmatai kuchí kuitamin aidaushkam pisajag yaaktanum jegawag etsejuinak, ajanum batsataidaunash dutiksag ujakaju. Dutikawajam, wagkag ankae tusag diisagtatus shimutkaju. 15 Nunik Jisus pujamunum jegakmag, wakan pegkegchau shiig kuashat chimpimtujam waitkam wekayin pegkeg wajas, jaanchin nugkujá Jisusai ayaumas eketun wainkag, senchi ishamkajui. 16 Nuna wainkau aidau tikich aidaunashkam ujaidau, aents wakan pegkegchau chimpimtuamu tsagajun, kuchi jinaamun pachisashkam. 17 Nunikag Jisusan:
—Wait aneasam ju ii nugkega juwig pujutsuk yajá weta, —tusag segajui.
18 Tusá tima Jisus wegak botenum egkemtai, wakan pegkegchau egkemtuamu etsagagbaushkam:
—Wisha amijai wekaesatjai, —tusa segauwai. 19 Tujash Jisusak ayú tutsuk:
—Dekas jeemin wetá pataim batsatbaunum, nunikam shiig kuashat Apajuí amina wajuk wait anenjamjae nunú pachisam ujaktá, —tiu.
20 Tima wegak Decápolis jegaa, Jisus niina kuashat wait anenja nuna pachis etseju. Nunitai ashí puyatjukag diidau.
Jairo nawanji tikich nuwa jaujai etsagagbau
(Mt. 9.18-26; Lc. 8.40-56)
21 Jisus botenum egkemag kuchá amain katigmatai, kuashat aents aidau tuwagkaju; dutikam nigka nuwig kuchá tugkitkenig juwakui. 22 Nui pujai jega ijuntaiya nuna apuji Jairo daagtin Jisusan wainak, jegantun tikishmatug pujus:
23 —Mina jegajuí wemí, mina nawantug ashí mayai ashinak tepaun ukukjai. Wait aneasam ame minim uwegmin antinjukta, dutikam nawanjush tsagag pujugtusti, —tusa segau.
24 Tama Jisus niijai wegau, nunitai kuashat aents saetuidau asag Jisusan chanuidau. 25 Nu imatikainamunum nuwa doce mijadai numpan puwak waitú pujú, 26 nuniak kuashat ampijatin aidaunum wekagas ampimak ashí ni ajamuchijinak ashimkush, tsagautsuk nuní nagkaemas waitú wekayin, 27 Jisus pachisa augmatuinamun antuk, aents tuwakbaunum eteenki ukujin pataetuk Jisus jaanch pataká nugkuagbaujin antinkauwai. 28 Nigka: “Imá Jisusa jaanchjinakesh antignuk tsagagtatjapi”, tau asa. 29 Nunik antiamuik numpa puwamujinak megkaekauwai, nunisag ashí niina iyashinish pegkeg wegamun dekapjauwai. 30 Nunitai Jisus niina senchijí jiinun dekapmamag, aents minidaun ayampatua:
—¿Ya mina nugkutaijuish antinkae?
31 Tutai niina jintintaiji aidau:
—Kuashat aents tuwakaju asag chanumpaina nu wainiatkumek, ¿ya antinkae tusamesh tame?
32 Nu tamashkam Jisusak ashí diyau, yaki antinkame tusa wainkatatus. 33 Nunitai nuwa Jisusa jaanchjin antig tsagajuk, senchi puyatuk kujaukmaikia Jisusan jegantun, tikishmatug pujus dekaskenum ashí ni waitiamujinak ujakú. 34 Tusá ujaam:
—Nawantah, ame kajintsá anentaimam duwi tsagajume, shiig agkan anentaimsam wetá. Yamaik agkan wajasume, —tiuwai.
35 Eke chichaak wajai, apu Jairo jeen batsatu kaunawag jegantun ujainak:
—Nawanjumek jakame ¿itugkatasamea jintinkagtinush waitkame? —tuidau.
36 Nu tuinamun Jisus antuk, jega ijuntain apujiya nuna pempeentuki:
—Puyatkaipa, ayatak kajintsam anentaimsata, —tiuwai.
37 Nuna tusa aents aidaunak, minigpajum tusa ukuak Pedron, Jacobon ni yachi Juagjai yajuak weuwai. 38 Nunik apú jeen jegakmá kuashat aents pampainak, buutuinak wake besemag batsatun wainkauwai. 39 Nuniai Jisus wayaak:
—¿Wagka pampakjumesh buutush batsatjume? nuwauchik jakache kanag tepawai, —tiuwai.
40 Tutai dushikidau. Tujash nigka nuna ti, ashí aents nui batsatunak jiijá, nuwauchi apají, dukují, nuigtú ni jintintaiji kampatum aidaujai utsanauwai nuwauch jaka tepamunum. 41 Nunik uwegnum achik:
—¡Talita cumi! —tiuwai. (Nunak: “Nuwauchih, amina tajame nantaktá”, taku tiuwai.)
42 Tusa tamawaik nuwauch doce mijan ajamu jakaushkam nantakí wekagu. Nuna dutikamtai aents aidauk puyatjuk dii ijuntuidau. 43 Nuniagtai Jisus:
—Tikichkesh ujakaigpajum —tusa idayak:
—Yutái susatajum yuwati, —tiuwai.

- Marcos
- <
- 5
- >

© 2008 WBT