- Lucas
- <
- 24
- >

24
Jisus nantakbau
(Mt. 28.1-10; Mr. 16.1-8; Jn. 20.1-10)
1 Tumig tsawagmatai shiig kashikmasag nuwa aidau kugkuin najanamujin jukiag, Jisus ukusbaunum wegaju. 2 Nunik jegakmag wainkaju kaya muuntai epenbauk ekemak atatman. 3 Dutika wainkag utuawaju, tujash Jisusa iyashinak wainkachajui. 4 Nunikag puyatkag ijunai, jimag aents winchamtinun nugkuaju ditai ayaumas wajaantaju. 5 Nuna wainkag senchi ishamainak, nugká tsuntsumawag ijuntsamtai chichajak:
—¿Wagka iwaaku pujaush jakau ukutainmash egagme? 6 Juwig atsawai nigka nantakne. Adeagtajum ni Galilea pujus 7 chichaak: ‘Wi Apajuí Uchijiyaitkun Aentsmagan Akiinauwaitag junak, achijuk aents tudaugtin aidaunum sujutkagmatai mantuawagmataish, kampatumchik tsawantai nantaktinaitjai’, —tiuwa nunú.
8 Tama ditashkam yaunchuk, Jisus nuniktinaitjai tibauwa nuna adeajaju. 9 Nunik ukusmaunmaya waketug jegawag, ashí dita wainkamujinak Jisusa jintintaiji once juwakajua nuna ujakaju, aikasag ashí tikich aidaunashkam. 10 Duka ju aajakajui: María Magdalanmaya, Juana, tikich María Jacobo dukujiya nunú, nuigtú tikich nuwa aidaujai, Jisusa jintintaiji aidaunak ujakajui. 11 Nuwa tusa etsejiagtaish, wainak tu yujatsuash tusag, ditak dekaskeapi tichajui.
12 Nuniagtai Pedrok jinkug tupi tupikakua Jisus ukusbaunum jegantá, tekená diikmá imá sabananak wainkau, nunik wajukamki tusa ane anentaimkawa jegá wakitkiu.
Emaús wetatman wantintukbau
(Mr. 16.12-13)
13 Nunú tsawantinig Jisusa jintintaiji jimag, yaakat yaijuch Emaús tutai, Jerusalén juwaki once kilómetro abaunum jegatatus wegaju. 14 Nunik weenak ashí Jisus dutikamun pachisag augmatuidau. 15 Nuna tuinak ditak tudayinai, Jisuschakam amainag ditajai ijunag ashinu. 16 Tujash ditak, Jisusapita tuinachu asag pachiakats ashinaidau. 17 Nuniagtai:
—¿Jintá wesagmesh, wají augmatkugmea wake besemjash ashinjume? —tau.
18 Tutai Cleofas daagtin ayaak:
—¿Amesh Jerusalegnumiayaitkumek, wají nagkaemaki dusha dekatsum? —tau.
19 Tama Jisus ayaak:
—¿Wajuk awa? —tau.
Tutai:
—Jisus Nazaretnumia Apajuí etsegtin, chichamesh senchigtin, Apajuí senchijin wainchatai aidaunash iwainag, ashí aents aidaush wainainamunum takauwe, nuna 20 sacerdote apuji aidau, tikich judiuti apuji aidaujai mantamnati tusag, Romanmaya aidaunum sujua idaisagmae, dutikamtai numinum achijag maawagmae. 21 Tujash jutiik: Niimpap Apu wajas, Israel aents aidautinak ashí iina shiwaji aidaunmash agkanmitkagmattaji, tusa dakauji. Nuna dutikawaja duka kampatum tsawan nagkaemawai. 22 Nuniamunum nuwa jutiijai yujau aidau kashikmas Jisus ukusbaunum wegaju, anentai jegagmainchaun 23 Jisusa iyashin waitkachag, nayaimpinmaya aents wainka ajin: Jisusak iwaaku pujawai, tujamaji tusag wakitki kaunawag ujapakagmae. 24 Tiagtai jutiijai ijunag yujau aina nuwiya Jisus ukusbaunum wejiag, nuwa tiagbaunak dutiksag Jisusa iyashinak wainkachag waketug kaunkagmae, —tuidau.
25 Tiagtai Jisus ayaak:
—¿Wagka shiig anentaimtugjum dekaskeapi tumainchaush dekapenagme, yaunchuk Apajuí etsegtin aidau ashí juniktinun pachis agajajua dusha? 26 ¿Kristuk imatika waitkasa maam, ni inamtaijinig wayatnai tusa agagbauchukaih?
27 Tusa, Apajuí chichamen agagbauwa nuna, Moisés agagbauwa nui nagkamas, ashí Apajuí etsegtin aidau agajajua nuna ujakaju.
28 Nunik yaakat yaijuch Emaús jegamunum, Jisusak nagkaemaki wegau, nuní atushat wegau wajukmaina numamtuk. 29 Nunitai:
—Dekas juwi jutiijai juwakta, kiyawai, —tuidau.
Tima nui ditajai juwakui. 30 Nunik yujumkan yuwatatus mesanum jegantag pekaamsamunum, Jisus pagkan juki Apajuin see tusa puuká susaju. 31 Nunitai: Dekas Jisusapita tusag dekaawaju, nuninai ditajai eketu megkaekau. 32 Nunikmatai ditak pempeentunikiag:
—¿Wagkaik jintá minis Apajuí chichameg nuní awai tusa ujapakui, shiig aneasua minimag duwish anentaimjaish diischamji? —tudayinau.
33 Tamawaik Jerusalén waketug, Jisus chicham etsegkata tusa ishiaktin once aina nu, nuigtú tikich aidaujai ijunag batsatbaunum jegawaju. 34 Nunik jegawagmatai:
—Dekas Jisusak nantakne, nunik Simogkan wantintuke, —tusag ujaidau.
35 Tama ditashkam:
—Iish jintá wesá Jisus wainkamji, nunika jegá jegaa ajin, pagkan puuk amasmatai, dekas Jisusapi tusa dekaamji, —tusag etsejuidau.
Jisus chicham etsegtugkatajum tusa ishiaktinji etegjamu akatjamu
(Mt. 28.16-20; Mr. 16.14-18; Jn. 20.19-23; Tak. 1.4-9)
36 Nuna pachisag chichainak batsatai, Jisus ejapeen wajantá ditan kumpamak:
—Apajuí atumnash shiig agkan anentaimsa pujutan amastinme, —tiuwai.
37 Tama ditak senchi ishamkaju, wakanchawashit tusag. 38 Imaniagtai Jisus chichajak:
—¿Wagka minash wakanchawashit tusagmesh ishamjagme? ¿Wagka utujimsagmesh anentaimjutjume? 39 Tusa:
—Wika Jisusaitjai, mina uweg dawegjai achikjum diigtustajum, wakanik nejesh ukunchish atsugnai.
40 Takug niina uwejen, dawenmashkam achiamu aajakua nuna ditan inaktusajui. 41 Dutikam shiig aneenayatak, dekaskeapi tumainchau dekapiagtai chichajak:
—¿Yumainuk atsugtamainawak? —tau.
42 Tutai namak achijuamun puukag, dapá yumijijai susaju, 43 dutikam ditash wainainaig yuwauwai. 44 Nunik Jisus:
—Juna pachisan atumjai pujusan, Moisés, Apajuí etsegtin aidau, Salmosnumash mina pachitus agajajua duka ashí uminkattawai tusan ujayajime, —tiuwai.
45 Nuna aatus taku Apajuí chichamen agagbauwa nuna shiig dekamtikawajui, 46 dutika nuigtushkam:
—Apajuí chichame agagbauwa nuwig, Kristuk waitkasa maam atinai nunikash kampatum tsawanta juwi nantaktinai, 47 nunikmatai niina daajin pachis Jerusalén nagkamas, ashí nugkanmash etsejiagtinai, tudaujin idayinak tsagkugnagtinme tusag, 48 atum ainagme ju ashí wainkaujum nunú etsejatin aidautigmek. 49 Tujash yamaikik Jerusalegkak juwaktajum, nuniagmin wi mina Apag Wakaní Pegkejin anagkagtuamua nuna awetitjime, ni senchimtijamawagtatui, —tiuwai.
Jisus nayaimpinum wakitkimu
(Mr. 16.19-20; Tak. 1.9-14)
50 Juna ashí ujak ni jintintaiji aidaun yajuak, yaakat yaijuch Betanianmanini weuwai, nunik nui Jisus uwejen takuí: Apajuí yaimpaktinme, tiuwai. 51 Tusa akateamuik yakí takuniuwai. Nunik nayaimpinum wakitkimtai, 52 ememati ukuinak, shiig aneasag Jerusalén waketjajui. 53 Nunikag jega Apajuí ememattainum kashí kashinig tuke ijuntsagké aidau Apajuin emematuinak.
Aatus atí.

- Lucas
- <
- 24
- >

© 2008 WBT