- Lucas
- <
- 1
- >

YAMAJAM CHICHAM LUCAS AGAGBAU
1
Nagkabau
1 Kuashat aents agajaje jutiiní wají augmatbau dekaskenum nagkaemakiuwa nuna pachisag. 2 Dita Jisusan dekas wainkau aidau, chichaman etsejuina nu jutiinashkam dutiksag jintinjamawaju asamtai, 3 wishakam aikasnuk, wajuk nagkamdauwaita nuna ashí iniimsan shiig dekaan agatjame, aneetaiju Teofiloh, 4 amina dekaskea nuna jintinjamawajua nu shiig dekau aminum tau asan.
Juan Yamijatin akiinatnuji etsegkamu
5 Herodes Judea apuji wajas pujamunum, nu tsawantinig pujujakuí sacerdote Zacarías, Abías wegantu. Niina nuweg Elisabet aajakuí Aarón wegantu. 6 Ditak Apajuí emtinish pegkegchauji atsugbau aajakajui, nunidau asag Apajuí chicham umiktajum tibaunashkam imatiksag betek umiidau. 7 Tujash uchijig atsujuidau, Elisabet kaga asamtai, nuigtushkam ditak muuntuch wajasaju asag.
8 Nuniamunum Zacariasjai ijunag Apajuí takajin aidau takastin tsawan jegamtai, jega Apajuí emematku ijuntainum takaak batsatbaunum, 9 tuke dutikin asag: ¿Yaki jega Apajuí ememattai dekatkau tesamu Pegkejam tutaya nui wayaash, kugkuin incienso tutainash apeati? tabaunum Zacariasan antigkui. 10 Nunik Zacarías incienso apetai, ashí aents aidauk agaa ijunas Apajuin aujú ijunaidau. 11 Nuniai Apajuí aentsji nayaimpinmaya Zacariasan wantintuk, altar incienso apetainum ayaumas untsugnumanini wajantau. 12 Nunittaman wainak Zacariasak puyatuk senchi ishamak dii wajau. 13 Nunitai:
—Zacariasah ishamkaipa, ame Apajuí aujam nunak Apajuik antugtamkae. Nuniau asamtai nuwem Elisabet aishmagkun uchigmakmatai, Juan adaikattame. 14 Nunikmatai shiig aneasam dakujustatme. Tuja kuashat aents aidaushkam shiig aneediagtatui nu uchi akiinamunum. 15 Duka Apajuí wakegamun takajin atinai. Uwagchatnai vinunash, umutai kajiau aidaunashkam. Dukují wakeen nagkamsag Wakaní Pegkejig tuke ajitnai. 16 Ni etsegbaunum kuashat Israelan uchijí wegantu aidauk, pegkegchau takatan idayinak, ditá Apuji Apajuiya nuna umijiagtatui. 17 Niiyá eemak taa etsegkattawai Apu minitnun, Apajuí etsegtin Elías, Wakaní Pegkeji senchijí ajujakua nunisag. Dutikak muun aidaush uchijijai chichaman iwajag pujustinme, aents intimkiu aidaushkam chichaman betek umiktinme, apu minitaish shiig anentus jukita tuidau asag.
18 Tusá tama Zacarías ayaak:
—Wi, mina nuwajaí muumpakig juninnush ¿itugsanuk dekaskeap tawa duka uminkattawa titaja? —tau.
19 Tutai:
—Wika Gabrielaitjai dekas Apajuí inakegaitjai, ni awetime chicham pegkeja nuna ujaktí tusa. 20 Tujash dekaskeap tujutua tatsum duwi, yamai nagkamsamek chichatsuk pujusam, tsawan wi tajam nu ejetatme, —tau.
21 Nuniai aents aidauk: “¿Zacariasash wagkag jega Apajuí ememattainum wayaash imanikash megkaekae?” tusag daká batsatu. 22 Nuninai jiinki augmamainchau dekapeak ayatak iwiimau, nunitai aents aidauk: “Jega Apajuí ememattainum wayaa awiyap wantintuke”, tuidau.
23 Nunik Zacariasak takaamujinak ashí umik ukuak, ni jeen wakitkiu. 24 Nuna nunik dukap tsawan pujatsaig nuwe Elisabet ejapjuku, nunik wantintsuk jeenig pujus cinco nantun inagkeakiu. 25 Nigka nunak: “Apajuí wait anenjak jutijuae, yamaik tikich aidaush uchigmachui tusag dushijin agma nunak tujutchagtatui”, tau asa nunikui.
Jisus akiinatin etsegkamu
26 Elisabet ejapjuk seis nantu pujai, Apajuí Gabrielan yaakat Nazaret tutai, Galilea nugkanum awa nui awemauwai, 27 nuanuí makichik nuwa María daagtin aentsú takashtai, apu David aajakua nunú wegantu José anagmamu pujau asamtai. 28 Nunik Gabriel María pujamunum wayaa:
—María pujamek, aminak ashí nuwa aina nuwiyan Apajuí wakejus etegtamjae. Dutijabau asa Apajuik amijai awai, —tau.
29 Tujash nigka nuna wainak puyatkau, wagkag tuush kumpamjawa tusa. 30 Nunitai Apajuí aentsji nayaimpinmaya chichajak:
—María ishamkaipa, aminak Apajuí etegtamjau asa shiig anenjamui. 31 Dutikamu asam, ejapjukam aishmag uchigmakam adaikattame JISUS. 32 Duka eme anentai atatui, nuniau asa ‘Apajuí Uchijí’ tama atinai. Apu Apajuiya nu, niina muunji apu David inamajakua iman emattawai. 33 Dutikamu asa, Israela uchijí wegantu aidaunum tuke inamjatnai, ni inabaujig ajumaish nagkankashtinai, —tau.
34 Tutai María ayaak:
—¿Dusha wajuk nunimainaita wi aishinchauwaitagjama? —tau. 35 Tutai nayaimpinmaya aents chichaak:
—Wakaní Pegkeji, Apajuí senchijiya nujai aminak tajutjamamtai ejapjuktatme. Nuaduí uchi akiinatta duka, pegkejam ‘Apajuí Uchijí’ tama atinai. 36 Tuja ame pataim Elisabetchakam muumpatnum uchin ejapjuke, nunik seis nantu wegawai, kagai tinu agma nunú. 37 Apajuí tujinmainuk makichkish atsawai, —tau.
38 Tutai:
—Dekas wika Apajuí inakegaitjai, ame mina tujutam duka nunisag uminkati, —tiu.
Timatai nayaimpimaya aentschakam wegak ukukiu.
María Elisabet ijagsamu
39 Nunú tsawan wegamunum, María waujus jiinki weuwai, Judea nugka mujajin yaakat aunum. 40 Nuwi jegaa, Zacariasa jeen wayaa Elisabetan kumpamak, 41 María chichatai, Elisabetan wakeenia uchi kakaaju, nuniaig Wakaní Pegkeji egkemtuju, 42 dutikam senchi jiiká chichaak:
—Ashí nuwa aina nuwiyan amina Apajuí etegtamjae, antsag amina uchigmishkam pegkegmai. 43 Wi imanchawaitag nunin aish, ¿wagka mina Apujú dukujimesh waitkatasamesh miname? 44 Ame jegaa wayaam mina kumpamjakum chichaam nuna antaig, uchi kakaaje shiig aneak. 45 Shiig aneastatme amek, dekaskeap Apu tawa duka uminkattawa tiu asam.
46 Tutai Maríashkam:
“Wika Apajuinak dekaskenum mina anentaimtagjaí emematjai, tikima senchigtina ibau asamtai.
47 Shiig aneamu ajutui Apajuí mina uwemtijin asa,
48 wi imanchauch aigkish niina inake asamtai mina etegtua duwi.
Yamai nagkamsag ashí aents mina pachitus chichainakug:
Maríak Apajuí etegkamu asa shiig aneas pujusuí, tusag tuké tujutiagtin ainawai.
49 Apajuí dekas ashí senchigtina nunú minai uminkatnun tujuti duka shiig tumaitsui,
niina daajig pegkegmai;
50 Apajuik aents aidau niina umijuidaunak tuke wait anentsagké atinai.
51 Nigka tikima senchigtina ibau asa junak jutikae; dutikak, emebau aidaunash imanchau emakui.
52 Apu inamin aidaunashkam jiikí ajapeak, aents imanchau aidaun apu emakui.
53 Aikasag nujantai waituidaunashkam ashí pegkeg aidaunak susauwai,
dutikak wiyakuch aidaunak wainak idaisauwai.
54 Ni inake Israel wegantun ayamjuke, dita wait anentanak kajimatkiche,
55 jutii muunji Abraham aajakua nuna aatus anagkuauwai,
nuigtú ni wegantu akiinak wegagtina nuwish tuke atina nuna.”
56 María nuna ti, Elisabetan jeenig kampatum nantu tumain pujusuí, nunik wakitkiuwai niina jeen.
Juan Yamijatin akiinamu
57 Elisabet tsawanji uminkamtai aishmagkun uchigmakui. 58 Nunikmatai nui ijutkau batsataidau, niina patayí aidaujai Apajuí wait anenjam uchigmakbaun antukaju asag shiig aneasajui. 59 Uchi akiina ocho tsawan wetai, judío aidauk uchi aishmag akiinaunak tuke pakaji* “Pakaji ajapjin asag” tawa nunak, judío aidauk uchi aishmag akiinamtaig, Apajuí dutikata tibau asag uchí katiuchiji chuchuken tsupigkag ajapjujakú asamtai tawai. Diistá Gén. 17.10-12; Lev. 12.3. ajapjin asag, jukiajui nuna dutikawagtatus. Nuninak: “Uchik Zacarías atí, apají daajiya nunisag”, tuidau. 60 Tujash uchí dukují chichaak:
—Atsá, uchik Juan atatui, —tau.
61 Tutai: —Ame pataim aina nuwiyag tu daagtinuk atsajama, —tuidau.
62 Tutai uchí apajin iwiyas iniidau, ya atí tawaki tusag. 63 Nuniagtai, taapna sujustá tusa inakmatai susam: “Uchí daajig Juagkai” tusa agaju. Dutikamtai ashí anentai jegagchaju. 64 Nuna dutikamuik ataktú chichakú. Nunik Apajuin emematiu. 65 Nunitai nui ijutkau batsamin aidauk puyatjukaju. Ashí Judea mujajin batsamin aidaushkam nunak ashí dekaawaju. 66 Ashí aents nuna antuidauk: “¿Ju uchish wajukuk atinaita?” tusag anentaimaidau, Apajuí niina senchijin yayamun dekaidau asag.
Zacarías Apajuí emematbau
67 Zacarías Wakaní Pegkeji egkemtujam chichaak:
68 “Emematiagmi Apu, Israelan Apajuijiya nu,
ni aentsjin uwemtijatatus tau asamtai.
69 Dekas senchigtin Uwemtikagtinun awetugmaji,
ni inake David aajakua nu wegantun.
70 Yaunchuk nagkamas Apajuí etsegtin
pegkejam aajakaju etsegkajua dutiksag,
71 iina shiwaji aidaun,
nuigtú ashí tikich aents kajegtamin aina nunash depetuk uwemtijamjatna nuna.
72 Iina muunji aajakajua nuna pegkejan anagkuak:
‘Tuké aminak wait anenjatnaitjame’, tiuwa nunak kajimattsuk betek umiké.
73 Iina apajin Abragkan dekas umiktatjai tiuwa duka juuwai:
74 ‘Wi ditá shiwajinash depetukan agkan ematnaitjai,
dutikam ishamkagtutsuk minak umigtuinak,
75 pegkediag batsamas,
wi wakegamunak ashí tsawantai takastinme’,” tiuwai.
76 Nuna ti uchijinashkam:
“Amek Apajuí etsegtinai tama atatme;
amek Apu takastina nu emtikam umigkattame.
77 Ni aentsji aidau uwemjatnuji,
tudauji tsagkugnagtinchakam pachisam ujaktatme.
78 Nunak Apajuí shiig wait anenjamu asa nayaimpinmayan Uwemtikagtinun awetugmae,
etsa minak tsawantan tsaaptin emama numamtuk wajaktinun.
79 Tudau takainak,
suwenum batsamas wajukmaina numamtuk wajainak,
jaak megkaemainnum batsatunash tsaaptinun iwaintuktatui.
Dutikak jinta agkan pujutnum ekagtina nui wetinme tusa dekamtijamattawai”, tiuwai.
80 Uchishkam tsakaak nuní senchi jintiag anentaimu, nuniak uwegshunum pujusuí, Israelnum chicham etsegkatin tsawan jegatai Apajuí awemam wantinkatatus.

- Lucas
- <
- 1
- >

*1:59 “Pakaji ajapjin asag” tawa nunak, judío aidauk uchi aishmag akiinamtaig, Apajuí dutikata tibau asag uchí katiuchiji chuchuken tsupigkag ajapjujakú asamtai tawai. Diistá Gén. 17.10-12; Lev. 12.3.

© 2008 WBT