- Iwainakbau
- <
- 18
- >

18
Yaakat Babilonia tsaikbau
1 Juna wainkan, tikich nayaimpinmaya aents dekas senchigtin, niina tsaaptinjinig nugkanak tsawan awajus akagun wainkabiajai. 2 Nuniak shiig senchi untsumak:
“¡Yaakat Babilonia muunta nunak tsaikaje, tsaikaje!
¡Yamaik ashí wakan pegkegchau aina nuna batsamtai,
nuigtú chigki tsuumain dakittsá diitai aidau batsamtai wajasé!
3 Nunú nuwa pegkegchau takaamua dutiksag,
ashí nugkanmaya aidauk nujai pegkegchaun takainak,
ditá apajimtaiji aidaun emematuinak nampejaje.
Nunisag nugkanmaya apu aidaushkam niijai pegkegchaun takasaje.
Wají sujin aidaushkam nunú nuwa senchi wakejamujiya nuna
suwinak wiyakchameawaje”, timayi.
4 Tikich nayaimpinmaya chichaak:
“Mina aentsug aidautigmek, aanú yaaktanum pujutsuk jiinjatajum,
anuí pujusjum anuiya pegkegchau takaakjum,
dita suwimak juwamush jukijum,
5 aanú yaaktanmaya aidau tudaujig nayaimpinak antiastatak wajasú asamtai,
Apajuí ditanak suwimkan susagtatui,
6 aanú nuwa tikichin pegkegchau awajkauwa dutiksagmek,
niishkam pegkegchau awajkatajum.
Ni tikichin waitkasua nuna nagkaesau nigka waitkastajum.
Ni pegkegchau awajkagtak waitkagmajakua nuna nagkaesau pegkegchau awajkujum waitkastajum.
7 Dutikakjum ni ememas shiig aneas pujusua dutiksagmek,
ni senchi waitiak buuttinjiya dushakam susatajum, ni anentaimsag:
Wika juwig apujai betek wajasan eketjai,
wajenash wajechuitjai, nunin asan tuke waittsashtinaitjai tumamá wajakua duwi,
8 makichik tsawanta duwik ashí ni waitiamujig ajittawai:
Jaamuji, buutbauji, yapajamuji, inagnamunum jinum apeam atata nunú.
Apu Apajuí ashí senchigtina nu
ni suwimak jukitnujin dutikattawai.”
9 Nugkanmaya apu aidau nunú nuwajai wakeesag pegkegchaun takasú aidauk, nuwa kegak bukuitamun wainkag buutiagtinai, 10 nu imanik suwimkan juwak waittai, wainkag ikaag ijunas:
“¡Wait anentajame ame dekas Babilonia yaakat muun senchigtin aajakuitkum,
pachiachmau suwimak juwakum waitiam duwi!”, awajiagmayi.
11 Wají sujin aidaushkam buutiagtinai nu yaaktan anentaimtusag, nuigtuk ditá wajiijin sumagmainuk atsustin asamtai. 12 Ditá wajiiji oro, jiju plata tutai, kaya pegkeg akik aidau, perla aidau, jaanch puju dekas pegkeg, jaanch yamakaitkau, seda, ashí numi kugkuin aidau, ashí wají elefante naijai najanamun, ashí wají numi pegkeg aidaujai najankamu, cobre, jiju katsujam, kaya mármol tutai, 13 nuigtú canela, kugkuin aidau, incienso, mirra, puwag aidau, vino, aceite, harina dekas pegkeg aidau, trigo, kuntin takamtiktai aidau, uwig aidau, carro tutai caballo japitai aidau, aents inak agtin aidaunashkam ashí sumajakuí. 14 Nunin asamtai yaaktan chichajuinak:
“¡Ame wají dekas pegkeg aidau imá wakejuyum duka,
yamaik atsugtamsae!
Ashí amina wajiijum shiig pegkeg aidau ajutjama duka
tuke igkugchatnaitme”, awajiagmayi.
15 Nunú wajiin sujin aidauk, nuna suwinak wiyakuch waigkú aina nunú, yaakat suwimak suwamu ishamain wajatai, ikaa wajantag anentain idajuk buutuinak:
16 “¡Wait anentajai yaakat muunta nuna!
jaanch dekas pegkeg najanamun,
jaanch yamakaitkau kapantujai pachimjugbaun nugkug,
oro, perla, kaya pegkeg aidaujai nuwa iwagmamaina ibauwe nunak,
17 ¡pachiachmau imanika wiyakchameamujiya duka esagkae!” tiagtinai.
Nuigtushkam ashí lanchá anuntin aidau, nui chimpimag yujau aidau, nui takau aidaush, ashí aents nayantsanum takau aina nujai ikaag ijunas, 18 yaakat esaak bukuitamujin diisag: “Tikich yaakat jujú yaakat muunta ibagjai betekmamtin tumainuk atsawapita”, wajagtinai. 19 Tusag wake besemag dekapenak nugka yukuukuntun jukiag, buuken yukuajag senchi untsumak buutuinak:
“¡Wait anentajai, wait anentajai yaakat muunta nuna!
Ashí lanchagtin aidautinak nigki wiyakuch etabiajuitak pachiachmau imanik esaké”, wajagmayi.
20 “Nayaim batsatutijum pegkejam aidautijum,
Jisus chicham etsegtugkatajum tusa ishiakbau aidautigmesh,
Apajuí etsegtin aidautigmeshkam ju imania jujú diisjum dakujustajum.
Wagki Apajuí atumin iikmatjamak niinak imatikau asamtai”, timayi.
21 Nuna timatai, nayaimpinmaya aents dekas senchigtin, kaya muuntan juki nayantsanum ajapeak:
“Jujai betekak yaakat Babilonia muunta aushkam ajapeam atatui,
nunikmataig ajumaish wainkashtin ainawai.
22 Dutikamu asamtai nuwi arpa awatbau,
pigkuí umpuamu, trompeta umpuamu, aents nui pujus takau,
yutain dekedaukesh tuke antuekashtinai.
23 Nuigtú jii ekemamukesh,
nuwediagtai jistamainak pampainamukesh tuke antuekashtinai.
Amina wajiigmin sujutjamajakajua duka,
nugkanmag dita imá senchigtin aajakú asamtai,
ame tunchigminig ashí nugkanmaya aents aidauk tsanujú asam.
24 Wagki jujú yaaktanum maawaju ainawai
Apajuí etsegtin aidaun,
aents pegkejam aidaunash,
nuigtú ashí aents Apajuí umijin aidaunashkam”, timayi.

- Iwainakbau
- <
- 18
- >

© 2008 WBT