- Mateo
- <
- 14
- >

14
Juan Yamijatin maamu
(Mr. 6.14-29; Lc. 9.7-9)
1 Nunú tsawantai Herodes Galileanmaya apua nu Jisus pachisa chichainamun antuku, 2 nunik ni inake aidaun chichajak: “Duka Juan Yamijatin maamua nu nantakiu asa senchigtin wajas imaniawai”, tau.
3 Nunak Herodes Juagkan achiká aents achiká chimpitainum egkeau asa tiuwai. Nunak Herodesak ni yachi Felipe nuwen Herodiasan nuwatuk pujau asa dutikauwai. 4 Wagki Juan chichajak: “Herodesah, amek amina yatsumi nuweg nuwatkamek pujumaitsume”, tibau asa,
5 Herodes kajejuk maatatus wakejayatak, aents aidau Juagkak dekas Apajuinun etsegtawai tuidau asagmatai, ditá ishamak idaisauwai. 6 Dutika Herodes ni akiinamu tsawagmatai ipaamu aidaushkam tuwakuí, imanikbaunum Herodiasa nawanji ejapeen wajantá nantsemak Herodesan shiig awajkauwai. 7 Nunik:
—Ashí ame wakegamu segatbaunak utujitsuk amastajame, —tusa anagkuauwai. 8 Tima nuwauchishkam dukujin jegantú, nunikmatai ni dukují akatjau, dutikam Herodesan jegantun:
—Jujú platunum Juan Yamijatnun buuké sujustá, —tusa segauwai.
9 Nunú tama Herodes wake besekuí, nuniayatak ditajai pekajuidaush antuinamunum: “Dekas amastatjame”, tiu asa yapajimainchau dekapjauwai. Nunik:
10 —Wejum aents achiká chimpitainum Juan egketa nuna buuké tsupika susatajum, —tiuwai. 11 Timatai Juagkan buuken platunum egkejag itaantajui, dutika nuwauchin susajui. Ni juki dukujin susauwai. 12 Dutikawagmatai Juagkan jintintaiji aidau kautuk iyashin jukiag ukusag ukuinak, Jisusan wejiag ujakajui.
Jisus cinco mil aents ayugkamu
(Mr. 6.30-44; Lc. 9.10-17; Jn. 6.1-15)
13 Jisus Herodes tabaun dekaa, botenum egkemag nugka agkantunum nigki pujustatus weuwai. Nunittaman aents aidaushkam dekaawag, yaaktan ukuinak kukag shiyakajui. 14 Jisus botenmaya jinkamá shiig kuashat aents tuwaká ijunun wainkau, dutika wait anenjajui, nunik jau ikaunmamunash etsagaaku. 15 Nuniamunum etsa akagu asamtai, Jisusa jintintaiji aidau jegaantag:
—Juwig jutiik aents atsamunum batsatji, etsash akaewai, aentsuk ishiakta, yaaktanum jegattak aents batsata nui wegag dita yuwatnun sumaktinme, —tuidau.
16 Tutai Jisus ayaak:
—Ditak wemain ainatsui, atum dita yuwatnuk susatajum, —tiuwai.
17 Tama dita aiinak:
—Imaanik atsugtamui ayatak cinco pag, nuigtú jimagchik namak ajutjamui.
18 Tiagtai Jisus:
—Nunú mina sujustajum, —tusa segauwai. 19 Nuna ti: Aents aidau yajuakjum chijichi aina nui batsamsatajum titajum, tusa cinco pagkan, nuigtú jimagchik namaka nuna juki, nayaimpinum pagkai see tusa, pagkan puujá ni jintintaiji aidaun tinabiu. Dutikam dita aents aidaun tinabiajui. 20 Dutikawajam ashí shiig yuwawag ejemakajui, nunikagmatai ampinkaunak yajuakag doce chagkinnum aimjajui. 21 Nui yuwawajuk cinco mil aishmag tumain aajakuí, nuwash uchi aidaush dekapatsuk.
Jisus yumí awanken wekaesá webau
(Mr. 6.45-52; Jn. 6.16-21)
22 Nuna yuwawag nagkanaig niina jintintaiji aidaunak:
—Atumek botenum chimpimjajum emka kuchá amain katigtajum, —tusa ishimak, Jisusak aents aidaun aujus ishiaktatus juwakui. 23 Aents aidaun ashí aujus ukuak, Jisus mujanum wakauwai kanakí Apajin ausatatus. Nunik kiyagmataishkam nigki pujau. 24 Atushat nugkan ukukí boteshkam kuchanum ejapean wegai, dase igku umpuamu asa yumi tajeamunum pachiinak botek ukaetatak wajau. 25 Imaniai kashikmas tsawau taig, Jisus yumí awanken wekagas minau. 26 Nunik wekagas minittaman niina jintintaiji aidau wainkag senchi ishamkag untsumainak:
—¡Pasun minawai! —tiaju.
27 Imatiagtai Jisus chichaak:
—¡Witjai ishamjukaigpajum! —tiuwai.
28 Tutai Pedro ayaak:
—Apuh, dekas ametkumek, minash yumí awanken wekaesá juwi tantata tujutia, —tau.
29 Tutai Jisus:
—Takumek minitá, —tiuwai.
Tama Pedroshkam botenmaya jiinki, namaká najama yumí awanken wekagas Jisus wajamunum jegantatus wegau. 30 Nunik dase senchi dasentai ishamkau, nunikmá yuminum akagak:
—¡Apuh achigkata! —tau.
31 Nuna taig Jisus uwegnum achiká chichajak:
—¿Wagka minaig kajintsá anentaimtsukesh utujimsamesh anentaimtugme? —tiuwai.
32 Jisus Pedrojai botenum egkemjagmatai daseg mijakui. 33 Nunikmatai ni jintintaiji aidau nui botenum chimpijuk Jisusan jegaantag tikishmatug:
—¡Amek dekas Apajuin Uchijiyaitme! —tusa emematuidau.
Jisus Genesaretnumia jau aidau etsagakbau
(Mr. 6.53-56)
34 Imaa imaaninakua katigkag Genesaret nugkanum jegawajui. 35 Nunikmatai Jisusa wainkag ashí nu nugkanmag etsejajui, dutikawagmatai ashí jau aidaun ni pujamunum ikautkaju. 36 Dutikawajam:
—Idaikagtusta ame pataká nugkuajam nuna nagkattsamujigkesh antigkagmi, —tusag segaidau. Tuja ashí aents niina jaanchjin antigkuk pegkeg waigkaju ainawai.

- Mateo
- <
- 14
- >

© 2008 WBT