- Lucas
- <
- 8
- >

8
Nuwa aidau Jisusan yaigbau
1 Nuna nunik Jisusak kuashat yaakat aidaunum, nuigtú yaakta ukukiag aents batsataidaunmash wekagas, yamajam chichaman Apajuí nuní inapaji tusa chichagkagtau, nunitai chicham etsegkata tusa ishiaktinji doce etegjamu aidau uyunaidau. 2 Nunisag nuwa wakan pegkegchau aidau egkemtuamu, nuigtú jau aidau etsagagbau aidaushkam uyunaidau. Nuanuí pachitkau María Magdalanmaya, siete wakan pegkegchau egkemtuamu jiijamua nunú, 3 tikich Juana, Chuza Herodesa kuichkijin kuitamnun nuwe, nuigtú Susana, tikich nuwa aidaujai kuichkin ijumag sumakag, Jisusan ni etegjamuji aina nujai atsumiagtaish yaidau.
Ajakan ajakbau pachisa Jisus augmattsamu
(Mt. 13.1-9; Mr. 4.1-9)
4 Kuashat aents yaaktanmaya aidau Jisusan wainkatasag wegaju, nunikag shiig kuashat tuwakagmatai augmatak tau: 5 “Ajakan ajakbau ajajin ajaka jigkayin nagkimak ukutatus weuwai, dutika ajakmau asa. Nunik ajajin jegaa nagkimkau, dutikam wajumak jigkai jintaa kakekauwai, nunikun aents najakag ukukbaun yakiya pishak kaketuk amukajui. 6 Tikich jigkai kayá awanken nugka machik aunum kakekauwai, nunik tsapainiuwaitak jakauwai chupitnuchu asamtai. 7 Tikich jigkai kakekajui jagki ayaunum, dushakam tsapaidiajuitak jagki yutuam jinauwai. 8 Tuja tikich jigkai nugka dekas pegkegnum kakekauwai, nunikajuk tsapaidiag muun wajas makí makichik ajak aidau cien jigkain nejeawajui.”
Nuna ti inagnak senchi jiiká chichaak: “Dita antutaiji ajamuk antuktinme”, tiuwai.
9 Nuna augmatus ashimkamtai niina jintintai aidau Jisusan:
—¿Apuh wají takumea ajakan ajakbau pachismesh timaume? —tusag iniidau.
10 Tama Jisus ayaak:
—Atumnak Apajuí ni aentsnum inamjatnuji dekajakchamun, Apajuí aentsnum inama nuna pachisan wi yamai etsejag nunash shiig dekamtijamatatus wakejutpagme. Tujash tikich aidaunak ayatak augmatbaun pachisan ujaajai, dutikamu asag ditak wainkujash wainmachu wajukmaina nuninawai, antakush antuchu wajukmaina nuninawai, —tiuwai.
Ajakan ajakbau timag nunak juna takun timajai tusa Jisus etsegkamu
(Mt. 13.18-23; Mr. 4.13-20)
11 “Wi ajakan ajakbaun augmattsan timag nunak juna takun timajai: Jigkaiya duka Apajuí chichamega nuuwai. 12 Jintá jigkai kakekaun pishak amukuí timag nunak, aents Apajuí chichamen antittaman iwanch juwatki, chicham ni anentain wayaun dekaskeapi tuinak, uwemjainum tusa yajuta nuna takun timajai. 13 Tikich jigkai kayá awanken nugka machik aunum kakekauwai timag duka, aents chichaman antuk dekaskeapi tusa wakegas nemajuidau, utugchatnum jegaak idayina nuna takun timajai. 14 Tuja tikich jigkai jagki ayaunum iyaaju timag duka, aents Apajuí chichamen antuinayatak, ju nugkanum wiyakchameauta nuna uyumainak, nuigtú niina shiig awagma nunak puyatjuinak, Apajuí chichamen pachitsuk idayinawai, nunin aidauk ajak nejechua nunin aina nuna takun timajai. 15 Tujash jigkai nugka pegkegnum iyaaju timag nunak, aents Apajuí chichamen antukag dekaskeapi tusag nemagkag, wakejus chichaman umiina nuna takun timajai. Nunin asag ajak shiig senchi nejekajua nunin ainawai.
Lámpara pachisa augmattsamu
(Mr. 4.21-25)
16 “Makichik aentskesh lámpara ekemakajag dukukag idaichau ainawai, dutikachkush pegaká wakentinkish awayag apujchau ainawai. Dutiktsuk ekemakajag yakí ekenin ainawai, wayatatus minidaush tsaaptinun wainkatnume tusag. 17 Numamtuk yamai uukbauwa nunik awa juka, atak paan wantinkatnai. Aantsag yamai dekamainchauwa dushakam atak shiig dekamu atinai.
18 “Juna tajim jujú anentaimtustajum, ‘ni imá kuashat ajá duka nuní dukap uwaetuka suwam atinai, untsu piipich ajá duka atantam atinai’.”
Jisusa dukují ni yachi aidaujai kautuamu
(Mt. 12.46-50; Mr. 3.31-35)
19 Tusa jintinkagtai ni dukují, yachi aidaujai tajuawajui. Tujash Jisus wajamunmag jegamainchau kuashat aents tuwakaju asamtai, agaa ijunaidau. 20 Nunitai niina ujainak:
—Amina duku yatsum aidaujai waipaktatus tajutjamawag agaa ijunui, —tuidau.
21 Tama ni ayaak:
—Apajuí chichamen antukag umiina, nunú ainawai mina dukug, mina yatsug aidauk, —tiuwai.
Jisus dase imijkamu
(Mt. 8.23-27; Mr. 4.35-41)
22 Tikich tsawantai Jisus ni jintintaiji aidaujai botenum chimpimjaju. Nunik: Kuchá amain katigkagmi, tusag weedau. 23 Nunikag wegamunum nigka kanaju. Nuniku ai dase shiig senchi dasentak kuchan umpuau, dutikam yumik botenum yajanu, imaniau asa ishamain wajau. 24 Imanitai niina jegantag ishintainak:
—¡Jintinkagtinuh, Jintinkagtinuh iik jakektatji! —tuidau.
Tama shintaag dasen jiyak idayak, nayants tsukatunashkam:
—¡Mijakta! —tiuwai.
Tusá tamawaik dase imaniauk mijak, namakash shiig miyaasu wajas patamsau. 25 Nunikmatai ni jintintaiji aidaun chichajak:
—¿Wagka Apajuiyai kajintsajum anentaimtsugme? —tau.
Tujash ditak ishamak puyatkag nuna wainak anentai jegagchaju, nunikag ditak pempeentunikiag:
—¿Jusha ya asamtaiya dasesh, yumish antujuinawa? —tudayinau.
Gadaranmaya aents wakan pegkegchau egkemtuamu
(Mt. 8.28-34; Mr. 5.1-20)
26 Nunikag kuchá amain katigkag Gadaranmaya batsamtai nugkeen Galilea igkuas awa nuwi anumkajui. 27 Nunik Jisus jiinkimtai nunú yaaktanmaya aents, kuashat mijadai wakan pegkegchau egkemtujam pujú tajuauwai, duka shiig wisú jegaash pujuchu, ayatak aents ukutainum wekayin. 28 Nunú Jisusan wainak senchi untsumak tikishmatug senchi untsumak:
—¡Jisusah, Apajuí nayaimpinum pujuwa nuna Uchijiyah, minash itugtuktasamea miname! ¡Wait aneasam suwimkak sukagtusaipa! —tau.
29 (Nunak Jisus: Wakan pegkegchauwah aents jiinkim ukuktá tibau asa tiuwai. Nu aentsuk kuashat tsawantai wakan pegkegchau egkemtuamu asa, jiju ikagmauwai uwegnumash, dawenum jigkagmashkam tsujiag utsag, wakan pegkegchau aents atsamunum emam nuwi pujú.) 30 Tutai Jisus iniak:
—¿Amesh yaitpa?
Tama ni aimak:
—Wika Untsujiyaitjai, —tau.
Nunak kuashat wakan pegkegchau aidau aentsun chimpimtua batsamtau asag tiuwai. 31 Imaan asag: “Waa muun ishamain akaga nuwig chimpijatuawaipa”, tusag segaidau. 32 Nuanuí kuashat kuchi mujanum yuwinak yujaidau asamtai, nuwi wayatjai tusag segajui. Tiagtai Jisuschakam: Nuniktajum, tiuwai. 33 Tima wakan pegkegchau aidauk aentsnak ukuinak kuchinum utsanawajui; dutikam kuchishkam pisajag betsag tajagak kuchanum najataunum iyagkag jinawajui.
34 Nunikagmatai kuchí kuitamin aidauk pisajag yaaktanum jegawag etsejuinak, ajanum batsataidaunash dutiksag ujakajui. 35 Tusá ujakajam: Wagkag ankae diisagmi, tusag wejiajui. Nunik Jisus pujamunum jegakmag, aents wakan pegkegchau egkemtuamu aajakua duka pegkeg wajas, shiig anentaimas Jisusai ayaumas nugkutai nugkujá ekeemtatman wainkaju. Nunittaman wainkag senchi ishamkaju. 36 Nuniagtai wakan pegkegchau aidau jiigbaun wainkaju aidau: “Nuní dutika etsagagmae”, tusag tikich aidaunashkam ujaidau. 37 Tiagtai ashí aents Gadaranmaya aidauk Jisusan:
—Juwig pujutsuk yajá weta, —tiaju senchi ishamaidau asag. Tama Jisuschakam ayú tusa botenum egkemtai, 38 aents wakan pegkegchau egkemtuamu jiijamushkam:
—Wisha amijai wekaesatjai, —tusa Jisusan segau. Tama nuna chichajak:
39 —Amek jeemin wakitkita, nunikam shiig kuashat Apajuí wajuk amina wait anenjamjae nunú etsegkata, —tiuwai.
Tima we Jisus niina kuashat wait anenja nuna pachis ashí yaaktanum etsegkau.
Jairo nawanji tikich nuwa jaujai etsagagbau
(Mt. 9.18-26; Mr. 5.21-43)
40 Jisus wakitki jegamtai kuashat aents tuwakajuk shiig aneas jukiaju, ashí aentsuk niina dakaidau asag. 41 Nuniamunum Jairo daagtin, jega ijuntaiya nuna apuji tajuntun Jisusan tikishmatug:
—Jintinkagtinuh, mina jegajuí wemí, 42 nunikam nawantug doce mijanji ajamu shiig makichkiuch pujugta nunú, jakattak tepaun ukukmag nu etsaentujata, —tau.
Tama wetai shiig kuashat aents weedau asag Jisusan chanuidau. 43 Imaniamunum nui nuwa pachitkau doce mijadai numpan senchi puwak jaa pujú, kuashat ampijatin aidaunum ampimak kuichkijin ashimkau. Tujash imaniakush tsagagchauwai. 44 Nunú nuwa ukunum jegantun Jisus jaanch pataká nugkuagbauji wenin antigkui. Dutikamuik numpa puwamujinak megkaekauwai.
45 Dutikam Jisuschakam:
—¿Ya antinkae? —tau.
Tutai aents nui ijunuk:
—Achah yatsukait, —tuidau.
Tiagtai Pedro chichajak:
—Jintinkagtinuh, kuashat aents tuwakaju asag chanumpaina nuniaigkik, ¿ya antinkae tame? —tiu.
46 Tutai:
—Dekas wika dekajai, aents mina antintuk mina senchijuí jaamujin tsagaja nunak, —tiuwai.
47 Tutai nuwak, dekajuagapi tusa puyatuk kujaukmaikia Jisusan jegantun tikishmatug, ashí aents antuinamunum, wajuk asaya antigke nuna pachis, nuigtú ni Jisus antiamuik tsagagbaujinashkam ujakú. 48 Tusá ujaam:
—Nawantah, ame kajintsá anentaimam duwi tsagajume, shiig agkan anentaimsam wetá, —tiuwai.
49 Eke chichaak wajai, Jairo jega ijuntaiya nuna apuji jeenia aents tanta:
—Nawanjumek jakame, nuigtuk jintinkagtinuk waitkasaipa, —tau.
50 Tabaun Jisus antuk:
—Puyatkaipa, ayatak kajintsam anentaimjata, nawanjumik aneantatui, —tau.
51 Nunik jegá wayamunum tikich aidaunak awayachajui. Ayatak Pedro, Jacobo, Juan, nuwa jakau apají dukují aina duke utsanawajui. 52 Tuja ashí aents aidauk nuwauch jakaun pachis buutuidau. Nuniagtai chichajak:
—Buutigpajum, jakache ayatak kanaje, —tau.
53 Tutai dushikidau, nuwauch jakau dekaidau asag. 54 Tujash nigka uwegnum achiak senchi chichaká:
—¡Nuwauchih nantaktá! —tiu.
55 Tusá tamawaik mayai egkemtujam nantakiu. Nunikmatai:
—Yumain ayujatajum —tiu.
56 Dutikamtai nuwauchi apajig dukujijai shiig senchi puyatkaju. Nuniagtai Jisus:
—Ju pachisjum makichik aentskesh ujakaigpajum, —tiuwai.

- Lucas
- <
- 8
- >

© 2008 WBT