- Mateo
- <
- 8
- >

8
Aents jata lepra achikbaun Jisus etsagagbau
(Mr. 1.40-45; Lc. 5.12-16)
1 Nuna ashí jintinkagtua ashimak, ni jintintaiji aidaujai nainnumia akaiki wetai, kuashat aents saetus ashinaidau. 2 Nuniai aents jata lepra tutai achikam jaak pujau, Jisusan wainak nugká tikishmag pujus segaak:
—Apuh, wakegakmek etsaentumainaitme, —tau.
3 Tama Jisuschakam uwejen antiak:
—Wakegajai, yamaik tsagagta, —tiuwai. Tamawaik leprak megkaekauwai. 4 Nunikmatai Jisus chichajak:
—Wetá, tujash makichik aentskesh ujakaipa, tutupit sacerdote pujamunum jegaata, nuniakum Apajuinu atin jukim, Moisés tibauwa dutiksamek ejegata, ditashkam waipakag dekaskeap tsagaje tujamtinme, —tiu.
Jisus Capernaumnumia capitani inaken etsagagbau
(Lc. 7.1-10; Jn. 4.43-54)
5 Nuna tusa ukuak nui jiinki, Jisus Capernaum jegattaman capitán tajuntun:
6 —Apujuh, mina inakeg senchi jamae chichigká, nantamaichame, ashí iyashí aidaun najaimak senchi waitmae, nuniak pegajinig tepeme, —tiuwai.
7 Tama Jisuschakam:
—Ayú, wi tajuan etsagagtajai, —tiuwai.
8 Tusa tutai capitán* “capitán” tawa nunak tikich agagbaunmag “centurión” tuinawai. chichaak:
—Apuh, wika amea ibaunak, mina jegajuig wayaata tumain dekapeatsjai, nuigtushkam judiuchu asan. Nuniau asamtai ayatak juajuig pujusmekesh inakjuk tsagagti tujutta, tusa ame tamak tsagagtatui. 9 Tuja wi apu umigbau ajutui, aantsag suntag mina umigtuidau ajutuinawai, nunú aidaun wi: ‘Jiinjajum shiyaktajum’, tamak jiinag shimumainai, tuja: ‘Waketjatajum’, tamashkam waketug kaunmainai, nunisag mina inakeg aidaushkam: ‘Ju dutikata’, tamak betek umigtuinawai. Aantsag ame juwi pujusmek: ‘Tsagagti’, tamak tsagagtatuapita tajai, —tau.
10 Nuna aatus tutai Jisus anentai jegagchau, nunik nui aents minidaun:
—Dekas tajime, Israel aina juwiyagkesh imatikas minai kajinas anentaimunak wainchaujai. 11 Nunin asamtai tajime: Ashí nugkanmaya aents aidau kaunkag, Apajuí inamtaijin Abraham, Isaac, Jacob aina nujai pekaamsag yuwawagtin ainawai. 12 Nuniai Israel aidau Apajuí inamtain waimain ainayatak, minai kajinas anentaimainachu asag, Apajuí inamtainig wayashtin ainawai, ayatak waitut ajumaish nagkankashtin suwea nui utsagkam Apajuiyai kanakag batsamas senchi waituinak nain takegtuinak buutú batsamiagtinai, —tau.
13 Nuna tusa Jisus capitanin chichajak:
—Jeemin wakitkita, ame dekas etsaentujattawapi tiu asamin ame inakjumshakam tsagaje, —tiuwai.
Jisus Pedro tsatsají etsagagbau
(Mr. 1.29-31; Lc. 4.38-39)
14 Nuna tusa ukuak Jisus Pedro jeen weuwai, nui jegakmá Pedro tsatsají senchi tsuweak pegajin tepettaman wainkau. 15 Nunik Jisus uwegnum antigkui, dutikam tsuweamunak bichatug pegkeg wajas nantakí yujumkan inajuk, Jisusan ashí ni ijunja yujainamujijai ayugkauwai.
Kuashat aents etsagagbau
(Mr. 1.32-34; Lc. 4.40-41)
16 Nunú tsawantaik kintamai, kashi ikautkaju kuashat aents wakan pegkegchau egkemtuamu aidaun. Imatika ikautkam Jisuschakam ayatak chichamenig wakan pegkegchau aidaunak jiijá ishiakui. Tuja jau aidaunashkam ashí etsagakui. 17 Nuna Jisus dutikauwa duka yaunchuk Apajuin etsegtin Isaías juna agajua nunú uminkauwai: “Ni emegkaktinai ashí ii najaimatai aidaunak, dutikak ashí jau aidaunashkam etsagagtinai”, tawai.
Jisusa jintintaiji agtatus wakejukaju aidau
(Lc. 9.57-62)
18 Jisus kuashat aents tuwajuinam wainak, ni jintintaiji aidaun:
—Umintsatajum amain wegagmi, —tiuwai. 19 Tusá tiajam eke uminainai, chicham umiktinun jintinkagtin jegaantun Jisusan:
—Jintinkagtinuh, wisha ame tuwig wekaetam nuniakminish tuke aminak nemagkiní wajatin atajai tusan wakegajai, —tau.
20 Tutai Jisus chichajak:
—Kujancham aidauk kanutaijig ajuinawai, aantsag pishak aidaushkam pasugkeg ajuinawai, tujash wi Apajuí Uchijiyaitkun Aentsmaga Akiinaunuk jeenchau, tepesá ayamainkesh atsugtaig wainkan wekaejai, —tiu.
21 Nuna tutai makichik niina jintintaiji aina nuwiya:
—Apuh, dekatkauk mina jegajuí wenu, apag jakamtai ukusan ukuakun nemagkatjame, —tau.
22 Tutai Jisus chichajak:
—Amek nemagtukta, idaisata aents wakanin jakaujai betekak batsata nu, apa jakamtaish ukustin atinme, —tiuwai.
Jisus dase imijkamu
(Mr. 4.35-40; Lc. 8.22-25)
23 Nuna tusa ukuak Jisus ni jintintaiji aidaujai botenum chimpimjajui kuchá† Apach chichamnum “mar” tawa nunak tayatak “lago” tuuta awagbau asamtai, iina chichamenig “kucha” taji. amain katigkagtatus. 24 Nunik weenai Jisusak kanag egkemsau. Nunika ai nagkamnauwai dase dasentut, nunik dasentai botenum yumik senchi yajanu. Imaniak ishamain wajatai, 25 niina jintintaiji aidau jegantag ishintainak:
—¡Apuh, uwemtikagtugta jakektatji! —tuidau.
26 Tama:
—¿Wagka imanikjumesh ishamagme, aents imanis Apajuiyai kajinas anentaimchau aidauwah?
Tusa nantakí dase imanik dasentatman imijiaku, dutikam kuchashkam miyasuch yaunchuk aajakbauk nunisag we patamsauwai. 27 Nunikmatai nui aents chimpijaidauk puyatjukag ditak pempeentunikiag:
—¿Jusha wají aents asamtaiya dasesh, kuchash ni chichamenash antujuinawa? —tudayinau.
Gadaranmaya aents wakan pegkegchau chimpimtuamu Jisus jiijamu
(Mr. 5.1-20; Lc. 8.26-39)
28 Nunik dase megkaekamtai we weenakua, kuchá amain Gadaranmaya batsamtai nugkeen anumkajui. Nunik jinkamá jimag aents ukumatainum pujuidau ditan wainak adijkagtatus minituidaun wainkajui. Duka aentsuk wakan pegkegchau chimpimtugbau asag senchigtin kajen aidau. Iman asamtai makichik aentskesh nunú jintanmag wechatai aajakuí. 29 Nuniau asag Jisus anumak minittaman wainak, senchi untsumkag:
—¡Jisusah, Apajuí Uchijiyah! ¿tsawan jegatsaigkik suwimak sukagtustasam juwish minam? —tuidau.
30 Nunikag kuchishkam ikaa yuwak batsatu asamtai: 31 —Ju aentsnumia jiijatkumek idaikagtusta au kuchi ijunaina awi utsanawagmi, —tusag segaidau.
32 Tusá tama Jisuschakam:
—Ayú wetajum, —tiuwai.
Tima wakan pegkegchau aidauk aentsnak ukuinak kuchinum utsanawajui. Dutikam kuchishkam pisajag betsag tajaekaunum utsankamá kuchanum iyagkag jinawajui.
33 Nunikagmatai kuchí kuitamin aidaushkam pisajag yaakat jegawajui. Nunikag: “Kuchi nuní jiname, tuja aents wakan pegkegchau egkemtuamu aidaushkam nunikagmae”, tusag etsejuidau. 34 Nunú kuchi jinae tusa etsegbaun antukag, ashí yaaktanmaya aidauk Jisusan wainkagtatus wejiajui. Nunik jegajiag: Wait aneasam ju ii nugkega juwig pujutsuk yajá weta, tiajui.

- Mateo
- <
- 8
- >

*8:8 “capitán” tawa nunak tikich agagbaunmag “centurión” tuinawai.

†8:23 Apach chichamnum “mar” tawa nunak tayatak “lago” tuuta awagbau asamtai, iina chichamenig “kucha” taji.

© 2008 WBT