- Mateo
- <
- 9
- >

9
Jisus aents wekaechau etsagagbau
(Mr. 2.1-12; Lc. 5.17-26)
1 Tusá tima Jisuschakam botenum egkemag ataktú niina yaaktajin katigkuí. 2 Nunik katig pujai, aents wekaechau ayatak tepenun pegaknum pataidiag ejetiaju. Dutika itantagmatai Jisus niiní kajinas anentaimaidaun wainu asa, wekaechaun chichajak:
—Uchijuh, amina tudaujum aidauk tsagkugnaje, —tau.
3 Nuna tutai chicham umiktinun jintinkagtin aidauk ditak tudayinak: “Juka Apajuin pegkegchaun chichajak tu wekaewai” tuidau. 4 Tu anentaimaidaun Jisus dekau asa:
—¿Wagka pegkegchaush anentaimjume? 5 ¿Tuwaita imá yupichuch tumainush, tudaujum aidauk tsagkugnaje taja dukaih, atsa nantakim wetá tumainaitag dukaih? 6 Tujash wi Apajuí Uchijiyaitkun Aentsmaga Akiinau asan, ju nugka juwish tudau aidaunash tsagkugkagtumainaitag nu dekaatajum, —tusa wekaechaun chichajak:
—Nantakim ainká tepetaijum jukim jeemin wakitkita, —tiuwai.
7 Tama nantakug jeen wakitkiuwai. 8 Nu jau tsagagmatai tikich aidaushkam wainkag puyatjukajui. Nunikag Apajuin emematuidau:
—Dekas nigka senchigtinapita, iman asampap jujú aentsnash niina senchijinig etsagaje, —tuidau asag.
Jisus Mateon mina jintigtaig atá tibau
(Mr. 2.13-17; Lc. 5.27-32)
9 Nuna dutika Jisus wekamá Mateon* Jujú papiinum “Mateo” tawa nunak tayatak tikichnumag “Leví” tawai. wainkauwai, kuichik apunu atinun akikmagtai yajumak ekeemtatman, nunik:
—Mateo, wegajai mina jintintaig aminum.
Tama niishkam: —Ayú, —tusa wajakug Jisusjai weuwai. 10 Nunik nunú tsawantaik, Jisus niina jintintaiji aidaujai Mateo jeen jegaawag mesanum jegantag pekamsagmatai, tikich apú kuichkiji atinun yajumin kuashat kaunawajushkam ditajai pekamsajui. 11 Nunik yujumkan yuwagtai, fariseo aidau Jisusa jintintaiji aidaun chichajuinak:
—¿Wagka atumi jintinjamnush apú kuichkiji atinun yajumin nuigtú aents pegkegchau aina ibaujaish ijuntujash yuwawa? —tuidau.
12 Nu tabaun Jisus antuk ayaak:
—Aents jamamtuchu aidauk ampijatnunak atsumtsame, aents jau aidau ampijatnunak atsumame. 13 Dekas imá pegkeg wetajum, nunikjum Apajuí chichamega nui: ‘Aents wait anentin atajum tusan wakegajai, anentag kuntin itaajum tsagkugnagtasa maa apeajum nunak dakitajai’, tawa dusha wajina takua tawa nu shiig aujsa dekaatajum. Wika aents tudaugtuchu aidaunak minitchauwaitjai, wika aents tudaugtin aidau tudaujin idayinak mina nemagtuktinme tusan tauwaitjai.
Ijagmaka pujusá Apajuí aujut iniimsamu
(Mr. 2.18-20; Lc. 5.33-35)
14 Nuna aatus Jisus tutai, Juagká jintintaiji aidau jegantaju Jisusan, nunik iniidau:
—¿Wagka jutiik, fariseo aidaujaig kuashtá yujumak ijagmau agmag nuniajinish, amina jintintaijum aidaush ijagmainatsua? —tuidau.
15 Tama Jisus ayaak:
—¿Nuwena nunú aents ipaamu aidaush wake besemag pekaamainkaih nu, nuwenu ditajai pujaigkish? Anmamtuk mina jintintaig aidaush wi ditajai pujaigkik, yujumkanak ijagmamain ainatsui. Tujash tsawan jegattawai nuwena nunú juwam atata nu, nunikmatai ipaamu aidaush wake besemag dekapenak yujumkanak ijagmakagtatui, —tiuwai.
Jisus jintinkagtak, yamajam jintinkagtamua duka yaunchuk jintinkagtutai aina nujaig pachiimaitsui tibau
(Mr. 2.21-22; Lc. 5.36-39)
16 Tusa junashkam tiuwai:
“Makichik aentskesh jaanch yamagman tsupikag jaanch mamujunmag adujtuchu ainawai, yamajam asa jaanch mamujun nuní nagkaemas ichiimain asamtai. 17 Antsag vino yajatai duwap apagbau ajutnumag uva yumiji yamá ijugbaunak yajachu ainawai, dutikamak vino kajiak pushutak ipatmain asamtai, nunik vinok ukagag, duwapshakam ichiinak ajapnamainai. Tujash duwap yamagmanmag nunimaitsui, vino yamajam asa pushututaish ayatak egkenag wetai nunisag pegkejak amainai.”
Jairo nawanji, tikich nuwa jaujai etsagagbau
(Mr. 5.21-43; Lc. 8.40-56)
18 Aatus Jisus chichagkagtak pujai, tajiuwai makichik judío aidau apuji, nunik Jisusan tikishmatug chichajak:
—Mina nawantug yamá jakaun ukukjai, tujash apuh ame minim uwegmin antinjukta, dutikamak nawanjuk aneantatui, —tau.
19 Tama Jisuschakam ni jintintaiji aidaujai wegajui. 20 Nunik wegamunum nuwa doce mijadai numpan senchi puwak jaa pujú, Jisusan wainak ukunum juwatki adijkauwai. Nunik Jisus jaanch pataká nugkuagbaujin† “Awantak pataká nugkuagbauji” tawa duka, diistá Mt. 5.40. antigkui, 21 nigka: “Jisusa jaanchjinakesh, antignuk dekas pegkejap wetatja”, tu anentaimu asa. 22 Dutika antigkam Jisuschakam ayampá diikmá nuwan wainkau, nunik:
—Nawantah, ame kajintsá anentaimam duwi tsagaju asam shiig aneasta, —tiuwai.
Tima nunú tsawanta nuaduik nuwashkam tsagag pegkeg wajasuí. 23 Nuna dutika ukukí jegauwai apú nawanji jajukbauwa nuna jeen. Nunikmá wainkau nunú nuwauch jakaun ukusagtatus ditá nunitaiji asamtai, pigkuí aidaun umpuinak pampantú batsataidaun. 24 Nuniagtatman Jisus chichajak:
—Atumek jinjatajum, nuwauchik jakache ayatak kanaje, —tiu.
Tutai dushikidau. 25 Tusa aentsun ishiak idayak wayaa, nuwauchin uwegnum achiká inantam, nuwauchishkam nantakiuwai. 26 Nu Jisus dutikamun ashí yaaktanum etsejug dapampajajui.
Jisus jimag aents wainmachu etsagagbau
27 Nuna dutika Jisus jiinki wetatman, jimag aents wainmachu pataetukag, senchi untsumkag:
—¡David wegantu uchijiyah, jutiish wait anenkagtugta! —wajaidau.
28 Nunikag Jisus jegá wayamtai, wainmachu aidaushkam utsantuawaju. Nunikagmatai Jisus ditan iniak:
—¿Atumesh minash niimtijumainapi tujutjumek? —tau. Tama ditashkam:
—Ehé Apujuh, —tuidau.
29 Tiagtai Jisus ditá jiin antintak:
—Atum kajintsá anentaimjum nunisag uminkati, —tiuwai.
30 Tamawaik niimiajui. Nunikmatai Jisus ditan chichajak:
—Makichik aentskesh ujakaigpa, —tiu.
31 Tibau ainayatak jiinjag weenak, ashí aents nuwiya aidaunak ujá ujakua wegajui.
Aents chichachun Jisus etsagagbau
32 Nunú wainmachu etsagagbau jinki weenaig, aents wakan pegkegchau egkemtuamu asa chichachun, Jisusan itajuawajui. 33 Dutikawagmatai wakan pegkegchaun jigkiuwai, dutikam aents chichachushkam shiig chichakuí. Nunikmatai aents aidauk senchi puyatjukag:
—¡Israel aents aidautik makichkish aika etsagamuk wainchataiyai! —tuidau.
34 Tujash fariseo aidauk:
—Juka wakan pegkegchau aidau apujiya nuna senchijin wakan pegkegchaunak jiyaawai, —tuidau.
Jisus wekaesá chichagkagtukbau
35 Nui juwaki Jisus yaakat aidaunum, nuigtú yaakat yaijuch aidaunmashkam, makí makichik jega ijuntai jegamkamunum, yamajam chichaman Apajuí nuní inapawai tusa jintí jintinkagtakua wegau. Nuniak etsagau ashí jatai jau aidaun, najaibau aidaunashkam. 36 Imatika Jisus etsagautai, tikich aents aidaushkam kuashat minituidau minash etsaentugti tusag. Aents aidau imaniagtai Jisus wait anenmain diyau, uwig kuitamain atsugbau wajukmaina numamtuk wajaidau asagmatai. 37 Nuniak Jisus ni jintintaiji aidaun:
—Dekas tajime: Shiig kuashat aents aidau Apajuí minaish inamjati tusa atsumainawai, tujash ujumchikiuchi yamajam chichama juna etsejuidauk, 38 nuaduí Apajuí segatajum tikich ni chichame etsegmain aidaun ishiakti tusajum, —tiuwai.

- Mateo
- <
- 9
- >

*9:9 Jujú papiinum “Mateo” tawa nunak tayatak tikichnumag “Leví” tawai.

†9:20 “Awantak pataká nugkuagbauji” tawa duka, diistá Mt. 5.40.

© 2008 WBT