- Lucas
- <
- 3
- >

3
Juan Yamijatin uwegshunum chichagkagtukbau
(Mt. 3.1-12; Mr. 1.1-8; Jn. 1.19-28)
1 Roma apuji Tiberio quince mijadai ashí nugkanum inamu. Tuja Poncio Pilato inamu Judeanum, nuniai Herodes inamu Galileanum, untsu niina yachi Felipe inamu Iturea, nuigtú Traconitenum, untsu Lisanias Abilinianum inamu. 2 Nuniamunum Anás, Caifás aatus sumo sacerdote aajakajui. Nunú batsatai Zacariasa uchijí Juan uwegshunum pujuttaman Apajuí ujakuí chichagkagtukti tusa. 3 Tima namak Jordagnum tikiju batsataidaunum ashí wekagas chichagkagtau, tudau takatan idayinak yamimag tsagkugnagtinme tusa. 4 Nunak Isaías Apajuí etsegtin agagbauwa nui, ju tibauwa nu tau asamtai nunikui:
“Makichik aents eemak taa uwegshunum wekagas senchi jiiká chichagkagtak:
Apu wekaesatnun jintan shiig iwajug, esegak tutupit dakueg,
5 ashí jinta japagau aidaunash nugkan aintug,
nainnashkam yumpuag pakamak betekmak, jinta tunin aidaunash tutupit esegak,
tutitag aidaunashkam shiig iwajug umiyajama numamtuk,
atumi anentaimish shiig iwajajum umiktajum, Apu minitin asamtai.
6 Apajuí aents aidau uwemtikatnun awematta nunak ashí aents wainkagtinai”, tawai.
7 Kuashat aents aidau Juan yamiijati tusag minituidau, nuniagtai chichajak: “¡Atumek iwanchi uchijí asajum aents tsanú yujagme! ¿Wagka yamimagtasagmesh wakegagme? ¿Atumek ayatak yamimamuikis Apajuí suwimak sukagtumaina duka uwemtumainaitai tajumek? 8 Dekas tudau takatan idaisaush wajuku amainaita nunú iwainmamkatajum. Atumkek: Jutiik Abraham wegantu asaja yupichuch uweemain ainaji, tumamigpa. Dekas tajime: Apajuik jujú kaya aina junakeshkam Abragka uchijí emamainai. 9 Ashí ajak nejechu aidauk, jachai ajaka tsupija apetiama numamtuk, aents tudaunak taká batsatun, Apajuí suwimak susatnuk uminas awai.”
10 Tutai aents aidau iniinak:
—¿Tujash wajukmainaitji? —tuidau.
11 Tiagtai ni ayaak:
—Jimag nugkumainji ajamuk atsugbaun susati, yumainji ajamushkam dutiksag dutikati, —tau.
12 Apú kuichkiji atinun yajumin aidaushkam yamimagtasag kaunawag iniinak:
—¿Jintinkagtinuh, jutiish wajukmainaitji? —tuidau.
13 Tiagtai:
—Apunu kuichik atinun akikmainakui juwajum nunú, nuní inagkeasjum aents aidau akikmakta tigpajum, —tau.
14 Tutai Suntag aidaushkam dutiksag:
—¿Jutiish wajukmainaitji? —tuidau.
Tiagtai:
—Atumek aents uwakajum atanjum duka dutikawaigpa, tikitchakam wainkagmek tsanumjujaigpajum, atumí apujum akigmaina nujaig shiig aneasjum juwaktajum, —tau.
15 Tuja ashí aents aidauk, Apajuí awematnaitjai tibauwa nuna daká batsataidau asag: ¿Juagchauwashit Kristu? tusag anentaimtuidau. 16 Tu anentaibiagtai aents aidaun Juan chichajak: “Wika ayatak yumí yamijatjai, tujash mina nagkaetasu senchigtin minittawai, wika niiya imanchau asan niina sapatjinakesh atitmaitsujai. Nunú yamigmagtatjume Wakaní Pegkejiya nujai, nuigtushkam nigki jiiyai suwimkan sukagtustinuk. 17 Nigki ashí aents aina nuwiyan akanjattawai, aents trigon ajakbau aidau juuká ijumag, awagti wampujin utsaak nejeen trigo ijumtainum yajumama numamtuk, Apajuí umigchaunak jii ajumaish kajinkashtina nui suwimkan suwak, niina umigkau aidaunak ni pujutaijin yajuaktinai.”
18 Juna aatus tusa nuigtush aents aidaun jintintu yamajam chicham pekeja nuna: “Dekas Kristu Apajuí Uchijiya duka tajutjamae”, tusa. 19 Tusa jintinkagtú wekagu asa Herodes Galileanmaya apua nuna igkua: “Yatsum Felipe nuwe Herodías jujukium auk pegkegchauwai, tikitchakam pegkegchau takame”, tusa jiyakú. 20 Tusá Juan tima, Herodes senchi kajeká nuní nagkaemas pegkegchaun takaak, Juagkan achiká aents achiká chimpitainum egkeauwai.
Jisus yamimagbau
(Mt. 3.13-17; Mr. 1.9-11)
21 Juan ashí aentsun yamiak pujai, Jisuschakam yamimajui, nunik Apajuí aujai nayaim ujaniuwai. 22 Nunikmatai Wakaní Pegkeji pauma nunin wajas paan wainainamunum niiní akagu, nuniai nayaimpinmaya chicham antuekau:
—Ametme mina uchig aneetaigmek, aminí shiig aneajai, —tabau.
Jisukristu muunji aajakú aidau
(Mt. 1.1-17)
23 Jisusak treinta mijanji ajamu tumain ni takaamujinak nagkabauwai. Jisusnak José uchijiyai tuidau,
Josek Elí uchijí aajakuí, 24 Elik Matata uchijí,
Matat Leví uchijí, Levik Melqui uchijí,
Melquik Jana uchijí, Jana José uchijí,
25 José Matatiasa uchijí, Matatías Amosa uchijí,
Amós Nahuma uchijí, Nahum Eslí uchijí,
Eslí Nagai uchijí, 26 Nagai Maata uchijí,
Maat Matatiasa uchijí, Matatías Semei uchijí,
Semei José uchijí, José Judá uchijí,
27 Judá Joana uchijí, Joana Resa uchijí,
Resa Zorobabela uchijí, Zorobabel Salatiela uchijí,
Salatiel Neri uchijí, 28 Neri Melqui uchijí,
Melqui Adi uchijí, Adi Cosama uchijí,
Cosam Elmodama uchijí, Elmodam Era uchijí,
29 Er Josué uchijí, Josué Eliezera uchijí,
Eliezer Jorima uchijí, Jorim Matata uchijí,
Matat Leví uchijí, 30 Leví Simeogka uchijí,
Simeón Judá uchijí, Judá José uchijí,
José Jonagka uchijí, Jonán Eliaquima uchijí,
31 Eliaquim Melea uchijí, Melea Mainagka uchijí,
Mainán Matata uchijí, Matat Natagka uchijí,
Natán Davita uchijí, 32 David Isaí uchijí,
Isaí Obeta uchijí, Obed Booza uchijí,
Booz Salmogka uchijí, Salmón Naasogka uchijí,
33 Naasón Aminadapa uchijí, Aminadab Arama uchijí,
Aram Esroma uchijí; Esrom Faresa uchijí,
Fares Judá uchijí, 34 Judá Jacopa uchijí,
Jacob Isaaka uchijí, Isaac Abragka uchijí,
Abraham Taré uchijí, Taré Nacora uchijí;
35 Nacor Serugka uchijí, Serug Ragau uchijí,
Ragau Pelegka uchijí, Peleg Hebera uchijí,
Heber Sala uchijí, 36 Sala Cainagka uchijí,
Cainán Arfaxata uchijí, Arfaxad Sema uchijí,
Sem Noé uchijí, Noé Lameka uchijí,
37 Lamec Matusalegka uchijí, Matusalén Enoca uchijí,
Enoc Jareta uchijí, Jaret Mahalaleela uchijí,
Mahalaleel Cainagka uchijí,
38 Cainán Enosa uchijí,
Enós Seta uchijí, Set Adagka uchijí,
Adagkak Apajuí najanamu.

- Lucas
- <
- 3
- >

© 2008 WBT