- Mateo
- <
- 19
- >

19
Jisus nuwak idaimaitsui tibau
(Mr. 10.1-12; Lc. 16.18)
1 Jisus jintinkagtamujin ashimak Galilea pujamunak ukuak, Judea nugkanum jegaa Jordagka amain katigkú. 2 Nunikmatai kuashat aents aidau pataetukaju, dutikam jau aidaunashkam nui kuashat etsagakui.
3 Nuniai fariseo aidaushkam Jisusan pegkegchaunum dekapsatasag jegaantag iniinak:
—¿Nuwennush wainkash nuwenash idaimainkaih? —tuidau.
4 Tama ni ayaak:
—¿Atumek ausachukaitjum Apajuí yama nagkamchakug aishmagkun nuwajai najanauwai, 5 dutika chichajak: ‘Aishmag nuwenkug apajin, dukujin ukuak niina nuwejaig pujumainai, nuniau asa nuwejai makichik iyash wegawai’ tiuwa duka? 6 Nunin asag nuwenawajuk jimaja nuninchauwai, makichik iyashia nunin wegawai. Aatus Apajuí tibau asamtai, aents nuwenawaju aina nunak, makichik aentskesh idaimitkamainchau ainawai, —tiuwai.
7 Tutai dita iniinak:
—¿Wagka tujash Moisesash papí idaidaiku najantain umiká nuwanak idaimainai tiuwaita?
8 Tiagtai Jisus ayaak:
—Nunak atum chicham umitnumash katsujam asagmin, Moisesak nuwemik idaimainaitjume tujabiuwai, tujash nagkamtinig Apajuik nunak tichauwai. 9 Wi dekas tajime: Aishmag nuwe ekagmachunak idayas, tikich nuwajai nuwenkug ekagmawai, nunisag nuwa idaisamujai nuwenushkam ekagmawai, —tiuwai.
10 Nuna Jisus aatus timatai ni jintintaiji aidau:
—Dekas nu aatsayaitkuig, nuwentash nuwenmaitsujama, —tuidau.
11 Tusa tiagtai ni ayaak:
—Junak ashí aentsuk betekak nunin amain ainatsui, Apajuí nunikti tibau nunimain ainawai. 12 Aents nuwenmainchau akiinaush ainawai. Tikitchakam tikich aents kagamtikamu asag nuwenmainchaush ainawai. Untsu tikich aents: ‘Wika Apajuí takatjin takagkun nuwentsuk wekaesatjai’, tauk nuwenmaitsui. Dita nuna antumainuk antuktinme, —tiuwai.
Jisus uchi ikautkamu
(Mr. 10.13-16; Lc. 18.15-17)
13 Jisus juna tusa ashimkamtai uchi aidaun ikautkajui achiká Apajuin aujtusti tusag. Imatikiagtai ni jintintaiji aidau nuna jiyaidau. 14 Tiagtai Jisus chichaak:
—¡Tutsuk idaisatajum, uchi aidauk minai kauntatnume, utugkajum awagkigpajum! Jujú uchi anentaimaina jumamtin aidaunum Apajuik inamjata tawai.
15 Nuna tusa ti, shiig anentus uchin maki makichik achik ukukmatai tikichnum wegajui.
Datsauch wiyakuch Jisusan iniasbau
(Mr. 10.17-27; Lc. 18.18-27)
16 Makichik aents Jisusan tajuntun chichajak:
—Jintinkagtin pegkejah, ¿wají pegkegna takamainaitja pujut nagkanchaun jukitasanush?
17 Tutai Jisus ayaak:
—¿Wagka Pegkejá tujutme? Makichkish pegkejak atsawai, pegkeja duka makichkiuchi, imá Apajuiya duke. Ame tuke pujutnum wayatasam wakegakmek, Apajuí chichame umiktina nu imatiksamek umiktá.
18 Tama ni iniak:
—¿Tu ainawa dusha?
Tutai Jisus ayaak:
—Magkagtuawaipa, tsanijinawaipa, kasamkaipa, wainkamek tsanumkagtujaipa, 19 amina apa dukujai eme anentsam diiyaakum yaigtá, tuja amijai ijutkamushkam amek anenmamsam aneeta, —tiu.
20 Tama datsauch chichaak:
—Wika nunak datsauch asanuk ashí umikuitjai. ¿Wajina nuigtush umimainaitja? —tau.
21 Tutai Jisus ayaak:
—Ame pegkeg atasam wakegakmek, weme ashí amina ajutjamaina duka sujukam, ujunauch aina nu susata. Nu dutikawamin nayaimpinum wajigmik ajutjamtinai. Nu dutika ukuakum mina nemagtukta, —tiuwai.
22 Nu aaja tama wake beseká weuwai, shiig wiyakuch asa.
23 Nunikmatai Jisus ni jintintaiji aidaun chichajak:
—Dekas tajime: Wiyakuch aidauk kakajus Apajuí minash inatjati tusag idaimamainchau ainawai. 24 Awentsanuk tajime: Camellok aujá jiinish waigkag nagkaemamainai, tujash wiyakuch aidauk Apajuí minai inamjati tusag kakajus idaimamainchau ainawai.
25 Nu tabaun ni jintintaiji aidau antukag senchi puyatkaju nunikag:
—¿Yaki tujash uwemjaush amainaita? —tudayinau.
26 Tiagtai Jisus ditan diis chichajak:
—Aents diismak juka utugchatai, tujash Apajuik ashí dutikmainai, —tiuwai.
Mina nemagtuidauk ditanu ukukbaujin nagkaesau jukiagtinai tibau
(Mr. 10.28-31; Lc. 18.28-30)
27 Tutai Pedro ayaak:
—Jutii ashí iina ajutjamaidauk ukuinaku ame nemagkamiajim nuutish, ¿wajig ajutjamtinaita?
28 Tutai Jisus ayaak:
—Dekas tajime: Ashí najankamu ataktú yamagmitkamu jegatna nunú tsawantin, wi Apajuí Uchijiyaitkun Aentsmaga Akiinauwaitag nuna mina senchigjai inamkun ekeemsamtai, atum mina nemagtuku aidautigmeshkam doce ekeemtai awa nui ekeemsajum, Israelan uchijí aidau doce aajakaju aina nunú wegantu inagtin ainagme. 29 Ashí aents mina nemagtuinak jee aidaun, yachi aidaun, umayí aidaun, apajin, dukujin, nuwen, uchijí aidaun, nugke aidaun ukukiaju aidauk, dita ukukbaujin nagkaesau ciegka imaania jukiagtin ainawai, nuigtushkam pujut tuke atina nui pujusagtin ainawai. 30 Tujash kuashat aents dekatkau atatus wakegaina nu ukunum juwakagtinai. Untsu iman atan anentaimtumachu aina nu dekatkauk agtinai.

- Mateo
- <
- 19
- >

© 2008 WBT