- Mateo
- <
- 28
- >

28
Jisus nantakbau
(Mr. 16.1-8; Lc. 24.1-12; Jn. 20.1-10)
1 Tsawan ayamtai nagkaemaki tumig tsawagmatai, María Magdalanmaya, tikich Maríajai Jisus ukusbaun diisagtasag wegaju. 2 Nuniamunum Apajuí aentsji nayaimpinmaya akaetai senchi ugkauwai, nunik Jisus ukusbau kaya aputuka ukukbaunak ekek nui ni ekeemsauwai. 3 Nuna niimeg peemjai betek, jaanchjish puju nieve* “Nieve” tawa duka ujuch pujua ibau winchamtin, dukap diimainchau jii emesmain. tutaya iman aajakuí. 4 Imanun wainkag Jisus ukusbaun suntag kuitamak batsatuk ishamkag jaka kakekajui. 5 Nunikaju ai, Apajuí aentsji nayaimpinmaya nuwa aidaun chichajak:
—Ishamkaigpajum, wika dekajai atum Jisusan achijag maawagma nunú egajum nunak. 6 Tujash juwig atsawai, nigka nantakne ni timaya nunisag. Juwi tantajum Apú ukusagma nunú diistajum. 7 Nunikjum waamak wejum: Jakama duka nantakne, tusajum niina jintintaiji aidau ujaktajum. Nigka ditak wenatsaig, niiyá eemak Galilea wetatui, awi wainkagtatui. Juna atumin tita tajime, —tiuwai.
8 Nu tima nuwa aidaushkam Jisus ukusbaunum jegantajuk ukuinak, ishamainayatak shiig aneasag nunú chichaman Jisusa jintintai aidaun ujakagtatus tupikaidau. Nunikag eke Jisusa jintintaiji aidaun ujaktagtus weenai, 9 Jisus wantintuk kumpamak: “¡Atumkaitjum!” tau. Tama nuwa aidaushkam, Jisusan jegantag dawenum pagkukag emematuidau. 10 Dutikam ni chichajak:
—Ishamkaigpajum, wejum mina yatsug aidau ujaktajum Galilea minitnume, awi minak waitkagtatui, —tiuwai.
Jisus nantakbaun etsegkainum tusa suntag aidau kuichik akikbau
11 Nunikag nuwa aidauk weenai, ujumak suntag nuna kuitamaidau yaaktanum wegag, sacerdote apuji aidaun dita wainkamunak ashí ujakaju. 12 Tusá ujakam wegag apu aidaujai ijunjag chichaman shiig umikaju. Nunikag kuashat kuichkin suntajan susaju. 13 Dutikainak:
—Atumek aajajum etsegkatajum: ‘Jutii kajigká batsatjin ni jintintai aidau kashi kautuawag Jisusa iyashinak jukiagmae titajum.’ 14 Tuja apu dekaamtaishkam jutii tiagtatji, dutikaku atumek ayamjuktatjime, —tiaju.
15 Tiajam ditashkam kuichkin jukiag, dita titajum tusa akatjamunak imatiksag tuidau. Jujú tibauwa nunak yamaikishkam judío aidauk dutiksag tinu ainawai.
Jisus ni jintintaiji aidau akatjamu
(Mr. 16.14-18; Lc. 24.36-49; Jn. 20.19-23)
16 Tuja Jisusa jintintaiji once aina duka Galilea wegajui, Jisus nunú mujanum minitnume tibaunum. 17 Nunikag Jisusan wainkag emematuidau, tujash dita utujimushkam asaju. 18 Nuniagtai Jisus ditan jegantun chichajak:
—Minak, mina Apag: ‘Ashí nayaimpinmaya aidau, ashí nugkanmaya aidaush ame diistá’ tusa idaitugsae, 19 nuniau asamtai wetajum ashí nugkanum, nunikjum tikich aidaush jintintuatajum, dutikakjum mina Apajú daajin, mina pachittsajum, Wakaní Pegkeji pachisjumshakam yamigtajum, 20 dutikakjum ashí ju umiktajum, atumin tiuwaitjim dushakam jintintuatajum. Wika ashí tsawantai, nugka nagkanbau atina duwish atumjaig tuke pujutnaitjai.
Aatus atí.

- Mateo
- <
- 28
- >

*28:3 “Nieve” tawa duka ujuch pujua ibau winchamtin, dukap diimainchau jii emesmain.

© 2008 WBT